އއ. ފެރިދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nއއ. ފެރިދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n10 ޑިސެންބަރު 2018، ރިފަރެންސް: PR-2018-114\nاللّـه سبحـانـه وتعـالى އަށް ޙަމްދާއި ޝުކުރުކުރަން. މާތް ނަބިއްޔާ مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އެކަލޭގެފާނުގެ އާލުންނާއި އަޞްޙާބުން ޝާމިލްކުރަން.\nފެރިދޫ ކައުންސިލްގެ މެންބަރުން، މި ރަށުގެ ލޮބުވެތި ރައްޔިތުން، ދައުލަތުގެ ވަޒީރުން، ސަރުކާރުގެ އިދާރާތަކުގެ އިސްވެރިން، އަދި މި ބައްދަލުވުމަށް ވަޑައިގެން ތިއްބެވި ހުރިހާ ބޭފުޅުން، ދިވެހި ލޮބުވެތި ރައްޔިތުން؛\nއަޅުގަނޑުމެންގެ ރިޔާސީ ކެމްޕެއިންގެ ތެރޭގައި، ރާއްޖޭގެ ރަށްތަކަށް ކުރި ދަތުރުގައި، އަޅުގަނޑަށް މި ރަށަށް އާދެވުމުގެ ނަޞީބެއް ލިބިފައެއް ނެތް. އެހެންނަމަވެސް، މިއަދު ރާއްޖޭގެ ހުރިހާ ރަށަކަށް ޒިޔާރަތް ކުރުމުގެ އުއްމީދުގައި އަޅުގަނޑު މި ފަށާ މަސައްކަތުގައި، ދެވަނަ މަންޒިލަކަށް ފެރިދޫ މިއޮތީ ހަމަޖެހިފައި. އިރާދަކުރެއްވިއްޔާ، ރާއްޖޭގެ ރަށްތަކަށް އަޅުގަނޑު މިކުރާ ދަތުރުގައި، ރައްޔިތުންގެ ކައިރިން، ރައްޔިތުންގެ ގާތުން އަޑުއަހައި، ރައްޔިތުން ބޭނުންވާ ކަންތައްތައް ދެނެގަތުމަށް މިކުރާ ދަތުރުގައި، ފެރިދުއަށް މިކުރި ދަތުރުގައި، ފެރިދޫގެ ރައްޔިތުންގެ އަޑުވެސް އަޅުގަނޑުމެން އަހާނަން.\nކުރިންވެސް ދެންނެވި ފަދައިން، އަޅުގަނޑަށް މި ރަށަށް އޭރު ނާދެވުނު ނަމަވެސް، މި ރަށުގެ ކައުންސިލްގެ މެންބަރުން އަޅުގަނޑާ ބައްދަލުކޮށް، ރަށަށް ބޭނުންވާ ކަންތައްތަކުގެ ވާހަކަ އޮތީ ދައްކާފައި. ރައްޔިތުން ބޭނުންވާ ކަންތައްތަކާއި، ރަށުގެ ތަރައްޤީއަށް ބޭނުންވާ ކަންތައްތައް، ވަރަށް ތަފްޞީލުކޮށް އެބޭފުޅުން ވިދާޅުވެދެއްވި. މިއަދުވެސް އަނެއްކާ އެކަން ތަކުރާރުވެގެން ހިނގައްޖެ. އަޅުގަނޑުމެން މިތިބީ އެ އަޑުއަހައިގެން. އޭރުވެސް އަޑުއަހައިގެން. މިއަދުވެސް އަޑުއަހައިގެން. ދެންއޮތީ އެކަމަށް ޢަމަލީގޮތުން އަޅުގަނޑުމެން ކުރަންޖެހޭ މަސައްކަތްތައް.\nފެރިދޫ ރައްޔިތުންނާ ބައްދަލުކޮށްލުމުގެ ފުރުޞަތެއް ލިބުމަކީ، އަޅުގަނޑު ނުހަނު މިއަދު އުފާކުރާ ކަމެއް. އެ އުފާވެރިކަން އެތައް ގުނައަކަށް އިތުރުވެގެން މިއަދު މިދަނީ، އަޅުގަނޑުމެންގެ ޓީމު މި ރަށަށް އައުމުން، ތިޔަ ލޮބުވެތި ރައްޔިތުން އަޅުގަނޑުމެންނަށް ކީ މަރުޙަބާއާއި، އަދާކުރަމުންގެންދާ މެހްމާންދާރީގެ ސަބަބުން. އެކަމަށްޓަކައި ފެރިދޫގެ ލޮބުވެތި ރައްޔިތުންނަށް އިޚްލާޞްތެރިކަމާއެކުގައި އަޅުގަނޑު ޝުކުރު ދަންނަވަން.\nމިއަދަކީ ރާއްޖޭގެ މަސްވެރިންގެ ދުވަސް ކަމަށްވުމާއެކު، މި ރަށުގެ ހީވާގި މަސްވެރިންނަށާއި، މަސްވެރި ޢާއިލާތަކަށް ދުވަހުގެ ހެޔޮއެދުންތަކާއި ތަހުނިޔާ އަޅުގަނޑު އަރިސްކުރަން. އަދި ހަމައެފަދައިން، މިއަދަކީ ބައިނަލްއަޤްވާމީ އިންސާނީ ޙައްޤުތަކުގެ ދުވަސް ކަމަށްވާތީ، މި ދުވަހުގެ ހެޔޮއެދުމާއި ތަހުނިޔާ، ރާއްޖޭގެ ލޮބުވެތި ހުރިހާ ރައްޔިތުންނަށް ދަންނަވަން.\nއިންސާނީ ޙައްޤުތަކުގެ ދުވަސް ފާހަގަކުރާއިރު، ފާއިތުވި އަހަރުތަކުގައި ކަން ހިނގިގޮތާމެދު ވިސްނާލަންޖެހޭ. އަދި އެފަދަ ދުވަސްތަކަކަށް މި ރާއްޖެ އަނބުރާ ނުދާނެފަދަ ގޮތަކަށް ދައުލަތުގެ އިންތިޒާމުތައް ހަމަޖައްސަންޖެހޭ ކަމުގައި އަޅުގަނޑު ދެކެން. މިދިޔަ ފަސް އަހަރަކީ، ދިވެހީންގެ އިންސާނީ ޙައްޤުތައް ހިމާޔަތް ނުކުރެވި، ކަންކަން ފާލުން ނެއްޓިގެން ގޮސްފައިވާ ފަސް އަހަރު.\nއިންސާނީ ޙައްޤުތައް ޙިމާޔަތް ކުރުމަކީ، އަޅުގަނޑުގެ އެންމެ ބޮޑު އެއް ޒިންމާ. ރައްޔިތުންނަށް އިންޞާފު ލިބޭނެ މަގު ފަހިކޮށްދިނުން އެއީ އެންމެ މުހިއްމު އެއް އަމާޒު. މި ސަރުކާރުގެ ފުރަތަމަ ދުވަހުން ފެށިގެން، ރައްޔިތުންގެ ކަންބޮޑުވުންތަކަށް ޙައްލު ހޯދުމަށް މިދަނީ މަސައްކަތް ކުރަމުން.\nމި ރަށުގެ ރައްޔިތުން މިއަދުވެސް ތިބީ، އަސާސީ އެތައް ޙައްޤުތަކަކުން މަޙްރޫމްވެފައިކަންވެސް އަޅުގަނޑުމެން ދެނެތިބީމު. ސަރުކާރުގެ ކަންބޮޑުވުމަކީ އެއީ. އަޅުގަނޑުމެންގެ ސަރުކާރުގައި އެޅިފައިވާ އެންމެ ބޮޑު މަސްއޫލިއްޔަތަކީ، އެ ޙައްޤުތައް ރައްޔިތުންނަށް ހޯދައިދިނުން.\nއަޅުގަނޑު ތިޔަބޭފުޅުންނަށް ޔަޤީންކޮށްދޭން ބޭނުންވަނީ، އަޅުގަނޑު ހަމަ އެންމެ ރަށެއްވެސް ބާކީނުކުރާނެކަން. ސަރުކާރުގެ ކުރިމަތީގައި ހުރިހާ ރައްޔިތުންނަކީ ހަމަހަމަ ބައެއް. ތިޔަބޭފުޅުން އަޅުގަނޑުމެންނާ ޙަވާލުކުރި އެ ޒިންމާ، މާތް ﷲގެ ވާގިފުޅާއެކު، ފުރިހަމަގޮތުގައި އަދާކުރުމުގައި، މި ސަރުކާރު ދެމިއޮންނާނެ. ރައްޔިތުން މި ސަރުކާރު އުފެއްދީ އެ ޢަޒުމާއެކު.\nރާއްޖޭގެ ގިނަ ރަށްތަކެކޭ އެއްފަދައިން، މި ހިތްގައިމު ރަށަށްވެސް ކުރިމަތިވެފައިވާ އެންމެ ބޮޑު ގޮންޖެހުމަކީ ރަށް ގިރުމުގެ މައްސަލަ. މާސިންގާ ދެ ކަނޑުއޮޅީގެ މެދުގައި އޮތްމި ރަށުގެ ގޮނޑުދޮށް ޙިމާޔަތް ނުކުރެވިއްޖެނަމަ، މި ހިތްގައިމު ވެށި، އަޅުގަނޑުމެންގެ ލޯމަތިން އިސާހިތަކު ގެއްލިގެން ހިނގައިދާނެ. ތިމާވެށި ޙިމާޔަތް ކުރުމުގެ ސިޔާސަތުގެ ދަށުން، މި ރަށުގެ ގޮނޑުދޮށް ޙިމާޔަތް ކުރުމުގެ މަސައްކަތްވެސް މާގިނަ ދުވަސްތަކެއްނުވެ ފެށިގެންދާނެ.\nލޯކަލް ޓޫރިޒަމްގެ ނަފާ، ފެރިދުއަށް ލިބެމުން އަންނައިރު، އެ ޞިނާޢަތަށް ކުރިމަތިވާ ގޮންޖެހުންތައް ނައްތައިލުމަށް، ރަށު ފެންވަރުގައިވެސް މަސައްކަތްތަކެއް ކުރަން އެބަޖެހޭ. ރަށުގެ ތިމާވެށި ޙިމާޔަތް ކުރުމާއި، ރަށުތެރެ ސާފުތާހިރުކޮށް ބެލެހެއްޓުމަކީ، ފަތުރުވެރިކަމުގެ ޞިނާޢަތު ދިރުވައި އާލާކުރުމުގެ އެންމެ މުހިންމު އެއް މަސައްކަތް.\nމި ރަށުގައި މިހާރުވެސް ފަސް ގެސްޓް ހައުސް ހިންގަމުން އަންނައިރު، ރައްކާތެރިގޮތުގައި ކުނި ނައްތައިލުމުގެ ނިޒާމެއް މިހާތަނަށްވެސް ޤާއިމުކުރެވިފައި ނެތުމަކީ، އެ ސިނާޢަތު ކުރިއެރުވުމަށް އެޅޭ ވަރަށް ބޮޑު ހުރަހެއް. އަޅުގަނޑުމެންގެ ވެރިކަމުގައި މި ރަށަށް ބޭނުންވާ މިފަދަ އަސާސީ ޚިދުމަތްތައް ޤާއިމުކޮށްދިނުމުގައި، އިހުމާލުނުވާނެ ކަމުގެ ޔަޤީންކަން، ތިޔަ ލޮބުވެތި ރައްޔިތުންނަށް މިއަދު އަޅުގަނޑު އަރުވަން.\nއަޅުގަނޑުމެން އަބަދުވެސް ބުނަނީ، ތަރައްޤީއަކީ ހަމައެކަނި ޢިމާރާތްތަކަށް އަންނަ އެއްޗެއް ނޫނޭ. ތަރައްޤީއަކީ އުފާވެރި ދިރިއުޅުމެއްގެ ހުރިހާ ވަސީލަތެއް ޤާއިމުވެ، އެކަމަށް ފުރުޞަތު ފަހިވެފައި އޮތުން.\nމި ރަށުގެ ޞިއްޙީ މަރުކަޒުގެ ޚިދުމަތް 16 ގަޑިއިރު ލިބޭގޮތަށް ހަމަޖެއްސިޔަސް، ޞިއްޙީ ޚިދުމަތުގެ އަސާސީ ކަންކަން ފުރިހަމަނުވާހާ ހިނދަކު، ދުޅަހެޔޮ، ހަށިހެޔޮ ދިރިއުޅުމެއް ލިބޭނެ ކަމަކަށް އަޅުގަނޑު ނުދެކެން. ޑޮކްޓަރަކާއި ނަރުހުން ތިއްބަސް، ލެބޯރެޓަރީއަކާ ނުލައި، އެކަށޭނަ ޞިއްޙީ ފަރުވާ ދިނުމަކީ ވަރަށް އުނދަގޫ ކަމަކަށްވާނެ. އަޅުގަނޑުމެން ވެރިކަމާ ޙަވާލުވެ މިތިބީ އެކަންތައްތައް ޙައްލުކޮށްދޭން.\nދެންމެ ކައުންސިލަރ މަރްޔަމް މުޙައްމަދު ވިދާޅުވިފަދައިން، ލެބޯރެޓަރީއެއްގެ ޚިދުމަތަކީ، މި ރަށުގެ ޞިއްޙީ މަރުކަޒަށް ބޭނުންވެފައި އޮތް ކަމެއް ކަމަށް އަޅުގަނޑުމެންނަށް ލިސްޓް ކުރެވިފައި އެބައޮތް. އިރާދަކުރެއްވިއްޔާ، ހެލްތް މިނިސްޓަރ މިތަނުގައި އެ އަޑުއައްސަވަން އެބަ އިންނެވި. އެކަންތައްތައް އިރާދަކުރެއްވިއްޔާ ފަހިވެގެންދާނެކަމުގެ ޔަޤީންކަން އަޅުގަނޑު އަރުވަން.\nރަށަށް ބޭނުންވާ އަސާސީ ޚިދުމަތްތައް ފޯރުކޮށްދިނުމަކީ، މައި ސަރުކާރުގެ ވަޒީރެއްގެ ހުއްދަޔާ އެކުގައި ނޫނީ ނުކުރެވޭ ކަމަކަށް ހެދުމުން، ލާމަރުކަޒީ ނިޒާމުގެ ބޭނުމެއް ނޯންނާނެ.\nފެރިދޫ ރައްޔިތުންނަށް މިހާރުން މިހާރަށްވެސް ފުރިހަމަވާންޖެހޭނެ އެންމެ އަސާސީ ޙައްޤަކީ، ނަރުދަމާ ނިޒާމެއް ޤާއިމުކުރުން. ރަށުތެރެއަށް ނަޖިސް ހިންދަން ޖެހުމުން، ރަށުގެ ފެންފަށަލަ ތަޣައްޔަރުވެ، ސާފުތާހިރުކަމަށާއި ޢާންމު ޞިއްޙަތަށް ވަނީ ބޮޑެތި ހުރަސްތަކެއް ކުރިމަތިވެފައި. ޅަދަރީންގެ ޞިއްޙަތަށް ވަނީ އެތައް ނުރައްކާތަކެއް ކުރިމަތިވެފައި. ފެންވެރުމަށާއި އެއްޗެހި ދޮވެ ތާހިރުކުރުމަށް މިރަށުގެ ރައްޔިތުން ބޭނުންކުރަމުން ދަނީ، ނަޖިހުން ތަޣައްޔަރުވެފައިވާ ވަޅުފެން.\nރައްކާތެރި ސާފު ފެން ލިބޭނެ އިންތިޒާމެއް ހަމަޖެހިގެން ދިޔުމަކީ، މި ރަށު ރައްޔިތުންގެ ދުޅަހެޔޮކަމަށްޓަކައި، މިވަގުތަށްވެސް ވަރަށް މުހިންމު ކަމެއް. އެއީ މިރަށުގެ ރައްޔިތުންނަށް މިހާރުން މިހާރަށްވެސް ފުރިހަމަވާންޖެހޭ އަސާސީ ޙައްޤެއް ކަމުގައި އަޅުގަނޑު ގަބޫލުކުރަން. އަޅުގަނޑުމެން މަސައްކަތް ކުރަމުން މިދަނީ، މިފަދަ އަސާސީ ޚިދުމަތްތައް ވީއެންމެ އަވަހަކަށް ފޯރުކޮށްދިނުމަށް.\nމި ފެށޭ 2019 ވަނަ އަހަރުގެ ތެރޭގައި، ފެރިދޫގެ ބޯފެނާއި ނަރުދަމާ ނިޒާމު ޤާއިމުކުރުމުގެ މަސައްކަތް، މާތް ﷲގެ ވާގިފުޅާއެކުގައި ފެށިގެންދާނެ. އެ މަޝްރޫއަށް ބޭނުންވާ ފައިސާ، ކުރިއަށް އޮތް އަހަރުގެ ބަޖެޓުގައި އަޅުގަނޑުމެން ވާނީ ހިމަނާފައި.\nމީގެއިތުރުންވެސް މި ރަށަށް ބޭނުންވާ ކަންތައްތަކުގެ ލިސްޓެއް މިތަނުންވެސް އަޅުގަނޑަށް އަޑުއިވިގެން ހިނގައްޖެ. ބަނދަރުގެ ދަތިކަމާއި، ލެބޯރެޓަރީގެ ވާހަކަ އަތުވެއްޖެ. ގެސްޓްހައުސް އެޅުމަށް ބޭނުންވާ ބިން ބޭނުންވެފައި އޮތް ކަމުގެ ވާހަކަ އަޅުގަނޑަށް އަޑުއިވިއްޖެ. ޔޫތު ސެންޓަރެއްގެ ވާހަކަވެސް ހަމަ އެގޮތަށް އަޑުއިވިގެން ހިނގައްޖެ. އިރާދަކުރެއްވިއްޔާ، ކުރިއަށް އޮތް މަދު ދުވަސްކޮޅުގެ ތެރޭގައި، ރަށްރަށުގެ ބިންތައް ކައުންސިލްތަކާ ހަވާލުކުރެވިގެންދާއިރުގައި، ރަށުގެ ޕްލޭން ހެދި، ރަށަށް ބޭނުންވާ އެފަދަ ކަންތައްތަކަށް ބިން ދޫކުރުމުގެ ފުރްޞަތު، ކައުންސިލްތަކާ އަޅުގަނޑުމެން ހަވާލުކުރާނަން.\nއަންނަ އަހަރަށް ފާސްކޮށްފައިވާ ބަޖެޓަކީ، އަޅުގަނޑުމެން އެންމެ ބޭނުންވި ގޮތަށް އޮތް ބަޖެޓެއް ނޫން. އެއީ ކުރީ ސަރުކާރުން އަޅުގަނޑުމެންނަށް ވާރުތަވި ބަޖެޓެއް. އެހެންކަމުން، އަޅުގަނޑުމެން ބޭނުންވި ހުރިހާ ކަމެއް، އަޅުގަނޑުމެންނަށް ލިބުނު ކުޑަވަގުތުކޮޅުގެ ތެރޭގައި،އެ ބަޖެޓުތެރެއަށް ލެވޭގޮތެއްނުވި. އެހެންނަމަވެސް، ދެން އޮތް އަހަރަށް އެކަށައަޅާ ބަޖެޓް، އަޅުގަނޑުމެން އެކަށައަޅާނީ، އަޅުގަނޑުމެންގެ ވަޢުދުތައް ފުއްދުމަށް އަމާޒު ހިފައިގެން. އެކަމުގެ ޔަޤީންކަން، ތިޔަ ހުރިހާ ބޭފުޅުންނަށް މިއަދު އަޅުގަނޑުދެން.\nއިރާދަކުރެއްވިއްޔާ، ފެރިދޫގެ ބޯފެނާއި ނަރުދަމާ ނިޒާމުގެ މަޝްރޫޢަކީ، މި ރަށުގެ ތަރައްޤީގެ ފެށުން ކަމުގައި ތިޔަބޭފުޅުން ބައްލަވާނެ. މިއީ ރަނގަޅު ފެށުމެއް ކަމުގައި މާތް ﷲ މިންވަރު ކުރައްވާށި!\nއަޅުގަނޑުގެ ދުޢާއަކީ، ތަރައްޤީގެ މަގުގައި އަޅުގަނޑުމެން މިކުރާ މަސައްކަތުގައި މާތް ﷲ ބަރަކާތް ލެއްވުން. މި ރާއްޖެއަކީ ފުދުންތެރި، އެކުވެރި ރައްޔިތެއް ދިރިއުޅޭ ބާއްޖަވެރި ޤައުމެއް ކަމުގައި ހެދުމަށް އަޅުގަނޑުމެން މިކުރާ މަސައްކަތަށް މާތް ﷲ ކާމިޔާބާއި ތައުފީޤު ދެއްވާށި! ފެރިދުއަށް ފާގަތިކަމާއި އުފާވެރިކަން މިންވަރު ކުރައްވާށި! އާމީން.


އަވައްޓެރިންނަށް ހެޔޮކޮށްހިތުން (ދެވަނަބައި)\nFebruary 13, 2020 10:25:59\nއެގޮތުން އަވަށްޓެރިން ތިން ބަޔަކަށް ބެހެއެވެ.\nހ. އާއިލީގޮތުން ގުޅުން ހުރި މުސްލިމު އަވަށްޓެރިން\nޢާއިލީގޮތުން ގުޅުން ހުރި އަވަށްޓެރިންގެ ތެރޭގައި ހިމެނެނީ ތިމާ ދިރިއުޅޭ ގެ ވަށައިގެން ދިރުއުޅެމުންދާ، ތިމާއާ ޢާއިލީގޮތުން ގުޅުން ހުރި މުސްލިމު މީހުންނެވެ. މިފަދަ މީހުންނަށް3ޙައްޤެއް އަދާ ކުރަން ޖެހެއެވެ. އެއީ މުސްލިމަކަށް ވީތީ އަދާކުރަންޖެހޭ ޙައްޤާއި، ގާތްތިމާގެ މީހަކަށް ވީތީ އަދާކުރަންޖެހޭ ޙައްޤާއި، އަދި އަވަށްޓރިޔައަކަށްވީތީ އަދާކުރަންޖެހޭ ޙައްޤެވެ.\nށ. ދީނީގޮތުން ގުޅުން ހުރި އަވަށްޓެރިން\nދީނީގޮތުން ގުޅުން ހުރި އަވަށްޓެރިންނަކީ ތިމާ ދިރިއުޅޭ ގެ ވަށައިގެން ދިރިއުޅެމުންދާ، މުސްލިމް އަވަށްޓެރިންނެވެ. މިފަދަ މީހުނަށް2ޙައްޤު އަދާކުރަންޖެހެއެވެ. އެއީ މުސްލިމަކަށް ވީތީ އަދާކުރަންޖެހޭ ޙައްޤާއި އަވަށްޓެރިއަކަށްވީތީ އަދާކުރަންޖެހޭ ޙައްޤެވެ.\nނ. ޢާއިލީ ގޮތުންނާއި ދީނީގޮތުން ގުޅުންނެތް ކަމުގައިވިޔަސް ގޭގެ ވަށައިގެން ހުރި ގެތަކުގައި ދިރިއުޅޭ މީހުން.\nމިބައިއިގައި ހިމެނެނީ ތިމާ ދިރިއުޅޭ ގެ ވަށައިގެން ހުރި ގެތަކުގައި ދިރުއުޅޭ މުސްލިމު ނޫން މީހުންނާއި އަދި ޢާއިލީގޮތުން އެއްވެސް ގުޅުމެއް ނެތް އަވަށްޓެރިންނެވެ. މިފަދަ މީހުންނަށް އަދާކުރަންޖެހޭނީ އެންމެ ޙައްޤެކެވެ. އެއީ ހަމައެކަނި އަވަށްޓެރިޔާގެ ޙައްޤެވެ.\nއަވަށްޓެރިންނަށް ހެޔޮކޮށް ހިތުމުގެ މުހިންމުކަން\nއަވައްޓެރިންނަށް ހެޔޮކޮށް ހިތުމަކީ މުސްލިމުންގެ މައްޗަށް ވަރަށް ބޮޑަށް ބާރު އަޅުއްވާފައިވާ ކަމެކެވެ. މިކަމުގައި ކުޑަކުދިންނާއި ބޮޑެތިމީހުންވެސް ހަމަހަމައެވެ. އެހެން ކަމުން ބޮޑެތި މީހުންނެކޭ އެއްފަދައިން ކުޑަކުދިން ވެސް އަވައްޓެރިންނަށް ހެޔޮކޮށް ހިތަން ޖެހޭނެއެވެ. ވީމާ އަވައްޓެރިންނަށް އުނދަގޫވާފަދަ އެއްވެސް ކަމެއް ކުރުމަކީ އެކަމުން އަހަރެމެން ފާފަވެރިވާނެ ކަންކަމެވެ. ނަމަވެސް އަދުގެ މުޖުތަމަޢުން، ފެންނަމުން މިދާ މަންޒަރަކީ، އަހަރެމެންގެ ތެރެއިން ގިނަ ބަޔަކަށް ނޭންގި ނަމަވެސް، ތަފާތު ގޮތްގޮތަށް އަވަށްޓެރިންނަށް އުނދަގޫވާގޮތަށް ކަންތައްތައް ކުރެވެމުންދާ މަންޒަރެވެ. އެގޮތުން ތިރީގައި މި ވަނީ އަދުގެ މުޖުތަމަޢުގައި އަވަށްޓެރިންނަށް އުނދަގޫވާ ގޮތަށް ކުރެވޭ ބައެއް ކަންތައްތަކެވެ.\nއަދުގެ މުޖުތަމަޢުގައި އަވަށްޓެރިންނަށް އުނދަގޫވާ ގޮތަށް ކުރެވޭ ބައެއް\nއަވަށްޓެރިންނާ ހުތުރު ބަހުން މުޢާމަލާތް ކުރުން.\nއަވަށްޓެރިންގެ ކުދިން ދެރަކޮށް ހެދުން\nއަވަށްޓެރިންގެ ކުދިންނާ ތަޅާފޮޅުން\nއަވަށްޓެރިންގެ މަގުމައްޗަށް ކުނި އެޅުން\nއަވައްޓެރިންނަށް އުނދަގޫވާނެ ވަރަށް އަޑުހަރުކޮށްގެން ލަވަޖެހުން\nއެމީހުންގެ ފާރުގައި ފިލާ ފަދަ އެއްޗެހި ހަރުކުރުން\nއެމީހުންގެ ދިޔަދޮވިތަކަށް ފެންއޮއްސޭގޮތަށް ބެހެއްޓުން\nއެމީހުންގެ ގޯތިތެރެއަށް ކިސަޑު އުކުން\nއެމީހުންގެ ގޭގެތެރެއަށް ވައްދާ ތަކެއްޗަށް ބެލުން\nއެމީހުންގެ ޒާތީ ކަންތައްތަކުގެ ތެރެއަށް ވަދުން\nއިޚްތިޔާރަކާނުލާ ހާމަވާ ކަންތައްތައް ފޮރުވައިނުދިނުން\nއެމީހުން ދައްކާ ވާހަކަ ސިއްރުން އަޑުއެހުން.\nމިފަދަ ކަންތައްތަކަކީ އަހަރެމެން މި ކަންތައްތަކުން ދުރުހެލިވެ ތިބެންޖެހޭ ކަންތައްތަކެކެވެ. އަދި ކުރުމުން ފާފަވެރިވާނެ ކަންތައްތަކެކެވެ. އެހެން ކަމުން މިފަދަ ފާފައަކަށް އަރައިގަނެވިފައިވާ ނަމަ އަވަހަށް ތައުބާވެ، އަވަށްޓެރިޔާގެ ކިބައިން މައާފަށް އެދެން ޖެހޭނެއެވެ. އެއީ އަވަށްޓެރިޔާގެ ޙައްޤަށް އަރައިގަނެވިފައިވާތީއެވެ. އަވަށްޓެރިޔާއަށް ހެޔޮކޮށްހިތުމަށް ޖިބްރީލް ޢަލައިހިއްސަލާމް ތަކުރާރުކޮށް ކީރިތި ރަސޫލާ صلى الله عليه و سلم އަށް ވަޞިއްޔަތް ކުރައްވަމުން ގެންދެވިއެވެ. އަވަށްޓެރިޔާ އަކީ ވާރުތަ ވެރިޔަކަށް ވެދާނެ ކަމަށް ވެސް ކީރިތި ރަސޫލާ صلى الله عليه و سلم ހީފުޅުކުރައްވާ ވަރަށެވެ.\nއަވައްޓެރިންނަށް ހެޔޮކޮށް ހިތުމާ ބެހޭ ގޮތުން އުއްމުލް މުއިމިނީނަ ޢާއިޝާ ރަޟިޔަﷲ ޢަންހާ ރިވާ ކުރައްވައެވެ. އަދި ކީރިތި ރަސޫލާ صلى الله عليه و سلم ޙަދީޘް ކުރެއްވި އެވެ.\nمَا زَالَ يُوصِينِي  جِبْرِيلُ  بِالْجَارِ حَتَّى ظَنَنْتُ أَنَّهُ سَيُوَرِّثُهُ\nއަކީ ވާރުތަވެރިޔަކަށް ވެދާނެ ކަމަށް ތިމަންކަލޭގެފާނަށް ހީފުޅުވާ ވަރަށް،\nޖިބްރީލް ޢަލައިހިއް ސަލާމް އެމީހުންނަށް ހެޔޮކޮށް ހިތުމަށް ވަޞިއްޔަތް\nބުޚާރީ، ޙަދީޘް ނަންބަރު، 6014-6015)\nދިރިއުޅޭ ގޭގެ ކައިރީގައި އުޅޭ އަވައްޓެރިންނާ ގުޅުން ބަދަހި ނުކުރާނަމަ،\nއެމީހަކަށް ތަފާތު އެތަށް އުނދަގޫ ތަކަކާ އަދި ދަތި ތަކަކާ ކުރިމަތިލާން\nޖެހިދާނެއެވެ. ދިރިއުޅުން ފަސޭހަ ނުވެ ހިގައިދާނެ އެވެ. އަވަށްޓެރިންނާ ގުޅުން\nބަދަހި ނުކުރާނަމަ ދިމާވެދާނެ ކަންތައްތައް ތިރީގައި މިވަނީއެވެ.\nށ. އަވަށްޓެރިންނާ ގުޅުން ބަދަހި ނުކުރާނަމަ ދިމާވެދާނެ ކަންތައްތައް\nތިމާ ކަމަކަށް ބޭނުންވާ ހިނދު އަވަށްޓެރިޔާގެ އެހީތެރިކަން ނުލިބުން\nއަވަށްޓެރިޔާގެ ނުރުހުމާ ބަދު ދުޢާ ލިބުން\nﷲ ސުބުޙާނަހޫ ވަތަޢާލާގެ ލޯބި ނުލިބުން\nއެހެން ކަމުން ކޮންމެ މުސްލިމަކުވެސް އަނެއް މުސްލިމަކަށް އަދާކޮށްދޭންޖެހޭ\nޙައްޤުތަކެއް ވާއިރުގައި އަވަށްޓެރިންނަށް ކަމޭހިތުން މިވަނީ ނުހަނު ބާރުއަޅުއްވާފައެވެ.\nއެއީ މުސްލިމުންގެ މިސާލަކީ އެއްބަނޑު އެއްބަފާ ބައެއްގެ މިސާލު ކަމުގައިވާތީއެވެ.\nދީން އަޚިުލާޤު އަވަށްޓެރިން


ލޭ ރަނގަޅު ކުރުމަށް ދަގަނޑުހުންނަ ކާނާ ބޭނުން ކުރާށެވެ. | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ލޭ ރަނގަޅު ކުރުމަށް ދަގަނޑުހުންނަ ކާނާ ބޭނުން ކުރާށެވެ.\n* މާބަނޑު މީހުންނަށް ދަގަނޑު ބޭނުންވަނީ ކީއްވެ؟\n* މާބަނޑު މީހުންނަށް ކިހާ ދަގަނޑެއް ބޭނުންވޭ؟\n* ކާނާގެ އިތުރުން ދަގަނޑު ބޭނުން ކުރަން ޖެހޭނެތަ؟\n* ދަގަނޑު ގިނައިން ލިބޭ ކާނާތަކަކީ ކޮބާ؟\n* ދަނގަޑު ބޭނުން ނުކުރާނަމަ ވާނީ ކިހިނެއް؟\n* ދަގަނޑު މަދުވުމުގެ ސަބަބުން ލޭދައްވެއްޖެކަން އެނގޭނީ ކިހިނެއް؟ އަދި އެކަމަށް ފަރުވާ ކުރާނީ ކިހިނެއް؟\n* ދަގަނޑު ގިނައިން ބޭނުންކޮށްފިނަމަ އެއްވެސް ގެއްލުމެއް ލިބިދާނެތަ؟\nމާބަނޑު މީހުންނަށް ދަގަނޑު ބޭނުންވަނީ ކީއްވެ؟\nލޭގައި ހިމެނޭ މާއްދާއެއް ކަމަށްވާ ހިމޮގުލޮބިން އުފެއްދުމަށް ދަނގަޑަކީ ކޮއްމެހެންވެސް ބޭނުންތެރި މާއްދާއެކެވެ. ހިމޮގުލޮބިން އަކީ ލޭގެ ރަތްހަތާގައި ހުންނަ ޕްރޮޓީންއެކެވެ. ހަށިގަނޑުގެ އެކިހިސާބުތަކަށް އޮކުސިޖަން ގެންގޮސްދެނީ ހިމޮގުލޮބިން މެދުވެރިކޮށެވެ. އަދި ހަށިގަނޑުގެ މަސްތަކުގައި ހުންނަ ހުންނަ ޕްރޮޓީނެއް ކަމުގައިވާ މަޔޯގުކލޮބިން އުފެއްދުމަށްވެސް ދަގަނޑަކީ ކޮންމެހެން ބޭނުން ތެރި މާއްދާއެކެވެ. މިއީ މަހުގެ ހަތާތަކަށް ހަކަތަ ހޯދުމަށްޓަކައި އޮކުސިޖަން ގެންގިސްދޭ އުޅަދެވެ. އަދިވެސް ކަށްޓާއި މަޑުކަށީގައި ހިމެނޭ މާއްދައެއް ކަމަށްވާ ކޮލޭޖެން އުފެއްދުމަށާއި ހަށިގަނޑުގައި ހުންނަ ވަރަށް ގިނަ އެންޒައިމް ތައް އުފެއްދުމަށްވެސް ދަގަނޑު ބޭނުން ވެއެވެ. ހަށިގަނޑުގެ ދިފާއީ ނިޒާމު ވަރުގަދަކަންމަތީ ބެހެއްޓުމަށްވެސް ދަގަނޑު ބޭނުން ވެއެވެ.\nމާބަނޑު އަންހެނުންނަށް ބޭނުންވާ ދަގަނޑުގެ މިންވަރު އެހެން ހުރިހާ މީހުންނަށްވުރެ މައްޗެވެ. އަދި ބޭނުންވާ މިންވަރު ބަލިވެއިދެ އިތުރުވަމުންދާ ކޮންމެ ދުވަހަކާއިއެކު ވަރަށް ބޮޑަށް އިތުރު ވެގެންދެއެވެ. ފުރަތަމަ ސަބަބަކީ ބަލިވެ އިނުމުން ހަށިގަޑުގައި ލޭހުންނަ މިންވަރު %50 އިތުރު ވެއެވެ. ހަށިގަނޑަށް އިތުރުވާ މި ލޭ އުފެއްދުމަށް ދަގަނޑު ބޭނުން ވެއެވެ. ދެވަނަސަބަބަކީ ރަހިމުގައި ބޮދުވަމުން އަންނަ ދަރިފުޅާއި ދަރިފުޅުގެ މަހަށް ގިނައަދަދަކަށް ދަގަނޑު ބޭނުންވާތީއެވެ. ގިނައަންހެނުން ބަލިވެއިންނައިރު ހަށިގަނޑަށް އިތުރަށް ބޭނުންވާ ދަގަނޑު ލިއްބައިދޭ މިންވަރަށް ދަގަނޑު ރައްކާ ކުރެވިފައެއް ނުހުރެއެވެ. ހާއްސަކޮށް ބަނޑަށް4މަސްވުމަށް ފަހުގައެވެ. އަދި ބަނޑަށް4މަސް ވުމަށް ފަހު ހަށިގަނޑަށް އިތުރަށް ބޭނުންވާ ދަގަނޑު ހަމައެކަނި ކާ ކާނާއިން ލިއްބައެއް ނުދެއެވެ.\nމާބަނޑު މީހުންނަށް ކިހާ ދަގަނޑެއް ބޭނުންވޭ؟\nމާބަނޑު އަންހެނުންނަށް ދުވާލަކު 27 މިލިގުރާމު ދަގަނޑު ބޭނުންވެއެވެ. އަދި ބަލިވެއިނުމުގެ ކުރިން ދުވާލަކު 18 މިލިގުރާމު ދަގަނޑު ބޭނުންވެއެވެ.\nކާނާގެ އިތުރުން ދަގަނޑު ބޭނުން ކުރަން ޖެހޭނެތަ؟\nކާކާނާގެ އިތުރުން ދަގަނޑު ބޭނުން ކުރުމަކީ ވަރަށް ރަނގަޅު ކަމެކެވެ. ހާއްސަކޮށް4ވަނަ މަހުންފެށިގެންނެވެ. ކާކާނާގައި ހުންނަ ދަގަނޑުގެ ތެރެއިން ހަށިގަނޑަށް ނަގަނީ ވަރަށް މަދު މިންވަރެކެވެ. ބޮޑުބައެއް ބޭރުވެގެން ދަނީ ހަށިގަނޑަށް ފައިދާ ކުރުމެއްނެތި ނަޖިހާއިއެކުގައެވެ. ނަމަވެސް ބަލިވެއިނުމުން ކާ ކާނާގއި ހުންނަ ދަގަނޑުން ހަށިގަނޑަށް ފައިދާ ކުރާވަރު އިތުރު ވެއެވެ. ބޮޑުބައެއް ހަށިގަނޑަށް ނަގައެވެ.\nއާއްމުގޮތެއްގައި މިނެރަލްގެ ގިނަބާވަތް ތަކަކީ ހަށިގަނޑަށް ބަލިވެއިނުމުން ބޭނުންވާ ވަރު ހަމައެކަނި ކާކާނާއިން ހޯދައިދޭން ވަރަށް އުދަގޫ ބާވަތް ތަކެކެވެ. ވުމާއެކު ރަނގަޅު ގޮތަކީ ބަލިވެއިނުމުން ދަގަނޑު ހުންނަ ބޭސް ނެގުމެވެ. މިގޮތުން ނަގާއިރު 30 މިލިގުރާމުވަރު ނެގުން ވަރަށް ރަނގަޅު ވާނެއެވެ. ތެދެކެވެ. މިއީ ދުވާލަކަށް ހަށިގަނޑަށް ބޭނުންވާ 27 މިލިގުރާމަށް ވުރެ ގިނަ މިންވަރެކެވެ. އަދި ކިއެއްތަ ކާބޯތަކެތީގައިވެސް ދަގަޑު ހުންނާނެއެވެ. ނަމަވެސް ކުރިންވެސް ދެންނެވުނު ފަދައިން ބޭނުންކުރާ ދަގަނޑު އެއްކޮށް ހަށިގަނޑަކަށް ނުނަގައެވެ. އެއިން ވަރަށް ބޮޑު މިންވަރެއް ބޭރުވެގެންދެއެވެ.\nދަގަނޑު ގިނައިން ލިބޭ ކާނާތަކަކީ ކޮބާ؟\nއެއްގަމުމަސް، މޭ، ކަނޑުމަސް ފަދަ ބާވަތްތަކަކީ ދަގަނޑު ވަރަށް ގިނަ ބާވަތް ތަކެކެވެ. ހާއްސަކޮށް މޭމިއީ ދަގނޑު އެންމެ ގިނައިން ލިބޭ އެއް ކާނާއެވެ. ނަމަވެސް މާބަނޑު މީހުން ގިނައިން މޭ ކެއުމަކީ ރަނގަޅު ކަމެއް ނޫނެވެ. އެއީ އެއިން ދަގަނޑު ގިނައިން ލިބުނު ކަމުގައި ވިޔަސް މޭގައި އާދަޔާ ހިލާފަށް ގިނައިން ވިޓަމިން އޭ ހުރެއެވެ. ހަށިގަނޑަށް ބޭނުންވާވަރަށް ވުރެ ގިނައިން ވިޓަމިން އޭ ބޭނުން ކުރުމަކީ ވަރަށް ގެއްލުންވާ ކަމެކެވެ. މާނައަކީ ދިވެހިރާއްޖެ ފަދަ ފަތްޕިލާވެލި ކެއުން މަދު ގައުމެއްގައި އެއްގޮތަކަށްވެސް މޭނުކާށެކޭއެއް ނޫނެވެ. ނަމަވެސް މޭ ކެއުން ގިނަ ނުކުރާށެވެ.\nއެއްގަމުމަހާއި ކަނޑުމަހުން ހީމް ކިޔާ ދަގަނޑުގެ ބާވަތެއް ހަށިގަނޑަށް ލިބެއެވެ. މިއީ ދަގަނޑުގެ ބާވަތްތަކުގެ ތެރެއިން ހަށިގަނޑަށް ނަގަން ފަސޭހަ ފައިދާ ބޮޑު ވައްތަރެކެވެ. މިއާއި ހިލާފަށް ފަތްޕިލާވެލީގައި ހުންނަ ދަގަނޑަށް ކިޔަނީ ނޮންހީމް ނުވަތަ ހީމްނޫން ދަގަނދެވެ. މިވައްތަރު ދަގަނޑަކީ ހަށިގަނޑަށް ނަގަން އުދަގޫ ފައިދާ ކުޑަ ދަގަނޑެކެވެ. ވުމާއިއެކު ހަމައެކަނި ފަތްޕިލާވެލި ކައިބޮއިހަދާ މީހުންނަށް ދަގަނޑު ލިބޭމިންވަރު ވަރަށް މަދުވާނެއެވެ. އެއީ ކިތައްމެ ގިނައިން ދަގނޑު ހުންނަ ފަތްޕިލާވެލި ކެޔަސްވެހެވެ.\nހަށިގަނޑަށް ބޭނުންވާ ދަގަނޑު ހޯދައި ރައްކާ ކުރުމަށް ކޮންމެ ދުވަހަކު ކޮންމެހެން ކެއިން ބުއިމުގައި އާދަޔާ ހިލާފަށް މަސް ބޭނުން ކުރާކަށް ނުޖެހެއެވެ. ކޮންމެވެސް ވަރަކަށް މަސްބޭނުން ކުރުމާއިއެކު ވިޓަމިން ސީ ގިނަ ބާވަތެއްގެ ކާނާއެއް ބޭނުން ކުރުން ވަރަށް ރަނގަޅު ވާނެއެވެ. އެއީ ވިޓަމިން ސީއަކީ ކާނާގައި ހުންނަ ދަގަނޑު ހަށިގަނޑަށް ނަގައިދިނުމަށް އެހީތެރިވެދޭ އެއްޗެކެވެ. ވީމާ މަހުގެ ބާވަތަކާއި އެކު އޮރެންޖު ފަނި، ލުބޯފައި ނުވަތަ ސްޓޯބެރީ ފަދަ އެއްޗެއް ބޭނުން ކުުރން ވަރަށް ރަނގަޅު ވާނެއެވެ.\nކާކާނާގައި ހުންނަ ދަގަނޑު ހަށިގަނޑަށް ނެގުމަށްޓަކައި ބައެއްވައްތަރުގެ އާދަތަކާއި ދުރުވަން ޖެހެއެވެ. ކޮފީ ނުވަތަ ސައިބޯން އާދަވެފައިވާ މީހަކު މިއާދަ ހުއްޓާލުން ބުއްދިވެރިވާނެއެވެ. އެއީ ކޮފީއާއި ސައިގާ ހުންނަ މާއްދާއެއް ކަމަށްވާ ފީނޯލް އަކީ ދަގަނޑު ހަށިގަނޑަށް ނެގުމަށް ހުރަސްއަޅާ އެއްޗެކެވެ. ހަމައެފަދައިން މާބަނޑު ދުވަސްވަރު ބޭނުންކުރާ ކެލްސިއަމްވެސް ބޭނުން ކުރުން ރަނގަޅުވާނީ ކެއުމުގެ ދެގަޑިއެއް އިރު ފަހުންނެވެ. އެއީ ކެލްސިއަމަކީވެސް ދަގަނޑު ހަށިގަޑަށް ނެގުމުގައި އުދަގޫތައް ކުރިމަތި ކުރާ އެއްޗެކެވެ.\nތިރީގައި އެވަނީ ދަގަނޑު ގިނައިން ލިބޭ ބައެއް ކާނާއެވެ.\n* ހީމް ދަގަނޑު ގިނައިން ލިބޭ ކާނާ\n- ގެރިމަސް (100 ގުރާމުގައި ގާތްގަޑަކަށް 3.8މިލިގުރާމު ހުރެއެވެ.)\n- ކަނޑުމަސް (100 ގުރާމުގައި ގާތްގަޑަކަށް 1 މިލިގުރާމް ހުރެއެވެ.)\n- ކުކުޅު މަސް (100 ގުރާމުގައި ގާތްގަޑަކަށް 1.3 މިލިގުރާމު ހުރެއެވެ.)\n- ޓާރކީ މަސް (100 ގުރާމުގައި ގާތްގަޑަކަށް2މިލިގުރާމު ހުރެއެވެ.)\n* ހީމްނޫން ދަގަނޑު ލިބޭ ކާނާ\n- ސްޕެނިޗް ( ތައްޓެއްގައި ގާތްގަޑަކަށް6މިލިގުރާމު ހުރެއެވެ.)\n- ކިޑުނީ ބީންސް (ތައްޓެއްގައި ގާތްގަޑަކަށް 5.2 މިލިގުރާމު ހުރެއެވެ.)\nދަނގަޑު ބޭނުން ނުކުރާނަމަ ވާނީ ކިހިނެއް؟\nމާބަނޑު އަންހެނުން އެކަށީގެންވާ ވަރަށް ދަގަނޑު ބޭނުން ނުކުރާނަމަ ހަށިގަނޑުގައި ރައްކާ ކުރެވިފައި ހުންނަ ދަގަނޑު ދުވަހެއް ދުވަހަކަށް ދާނީ މަދުވަމުންނެވެ. މިގޮތަށް މަދުވަމުން ގޮސް ހީމޮގުލޮބިން އުފެއްދުމަށް ބޭނުންވާ ވަރަށް ވުރެ ދަގަނޑު ހުންނަ މިންވަރު މަފުވުމުން ލޭދައްވާން ފަށައެވެ. މިގޮތަށް ދަގަނޑު މަދުވުމުގެ ސަބަބުން ލޭދައްވުމަށް ކިޔަނީ އަޔަން ޑިފިޝެންސީ އެނީމިއާ (Iron deficiency anemia) އެވެ. ނުވަތަ ދަގަޑުމަދު ލޭދައްވުމެވެ. މިބަލި ޖެހުމުން ހަށިގަނޑަށް ބޭނުންވާ ވަރަށް ހަކަތައެއް ހޯދައެއް ނުދޭނެއެވެ. އަދި އެހެނިހެން ބަލިތައް ޖެހުން ފަސޭހަވެ ހަށިގަނޑަށް ވަރަށް ގިނަގުނަ އުދަގޫތައް ދިމާވާނެއެވެ. މީގެއިތުރުން ހަށިގަނޑުގެ ދިފާއީ ނިޒާމު ބަލިކަށިވެ ގައިނގަޔަށް އަރާ ބަލިތައް ޖެހުން ފަސޭހަ ވެގެން ދެއެވެ. ބައިގެން ދިއުމާއި ވިހާއިރު ދަރިފުޅުގައި ހުންނަން ޖެހޭ ބަރުދަން ނުހުރުމަކީވެސް މައިމީހާގެ ލޭދައްވުމުން ވަރަށް ގިނައިން ދިމާވާ ކަމެކެވެ. ބަލިވެއިންނަ އިރު ދަގަނޑު މަދުވުމުގެ ސަބަބުން ލޭ ދައްވާނަމަ އައިވީ ގުޅައިގެން ދަގަނޑު ދޭން ޖެހިދާނެއެވެ.\nބަނޑުގައި ދަރިފުޅު އޮންނައިރު މައިމީހާގެ ހަށިގަނޑުން ދަގަނޑު މަދު ވިޔަސް އާއްމު ގޮތެއްގައި ދަރިފުޅަށް ބޭނުންވާ ދަގަނޑު މއިމީހާގެ ހަށިގަނޑުން ދަރިފުޅު ނަގައެވެ. ނަމަވެސް މައިމީހާގެ ހަށިގަނޑުން މާބޮޑަށް ދަގަޑު މަދުނަމަ ދަރިފުޅަށްވެސް މިކަމުން އަސަރު ކުރަން ފަށައެވެ. އަދި އުފަންވާއިރު އެކަށީގެންވާވަރަށް ދަގަނޑު ރައްކާ ކުރެވިފައި ނުހުރުމަކީ ވަރަށް ގާތް ކަމެކެވެ. ނަތީޖާ އަކަށް ވަނީ ދަރިފުޅުގެ ލޭވެސް ދައްވޭ ގޮތް ވުމެވެ. މިއީ ދަރިފުޅު ބޮޑުވުމާއި ސިއްހަތު ސަލާމަތުން ބެހެއްޓުމަށް ވަރަށް ބޮޑަށް ހުރަސް އަޅާ ކަމެކެވެ.\nދަގަނޑު މަދުވުމުގެ ސަބަބުން ލޭދައްވެއްޖެކަން އެނގޭނީ ކިހިނެއް؟ އަދި އެކަމަށް ފަރުވާ ކުރާނީ ކިހިނެއް؟\nވަރަށް ގިނަފަހަރު ހަށިގަނޑުން ލޭމަދުކަން ނޭގުމަކީ އެކަށީގެންވާ ކަމެކެވެ. އަދި އެއްވެސް އަލާމާތެއް ނުފެނި ހުރުމަކީވެސް އެކަށީގެންވާ ކަމެކެވެ. ނަމަވެސް ލޭޓެސްޓު ކުރާއިރު ލޭދައްކަން އެގެއެވެ. ނޫނީ ވަރުބަލިވުމާއި ވާޅުވުން އަދި ތުރުތުރުއެޅުން ފަދަ ބައެއް އަލާމާތް ތައް ފެނުމަކީވެސް އެކަށީގެންވާ ކަމެކެވެ. އަދި ހަށިގަނޑު އާއްމުކޮސް ހުންނަ ވަރަށްވުރެ ދޮންވެ ހުދު ވުމަމަކީވެސް ވުން ވަރަށް ގާތް ކަމެކެވެ. ހާއްސަކޮށް ނިޔަފަތިތަކާއި ތުންފަތް ހުދުކަން ނުވަތަ ދޮން ކަން ފާހަގަ ކުރެވިދާނެއެވެ. އަދި ހިތުގެ ހިގުން އަވަސްވެ ހިތް ހިތްތެޅުމާއި ނޭވައި ކުރުވުމާއި ވަކިކަމަކާއިމެދު ފުންކޮށް ވިސްނަން އުދަގޫވުން ވެސް އިހުސާސް ކުރެވިދާނެއެވެ.\nއަދި ދަގަނޑު މަދުވުމުގެ ސަބަބުން ލޭ ދައްވުމަކީ ކާއެއްޗެތި ނޫން ބައެއް ތަފާތު ވައްތަރުގެ އެއްޗެތި ކާހިތްވެސް ވެދާނެ ކަމެކެވެ. މިގޮތުން ގާ ނުވަތަ ވެލި ކާހިތް ވުމާއި ފަންސުރު ތުޑު ކާހިތް ވުން ފަދަ ކަންތައް ބައެއް ފަހަރު ދިމާވެއެވެ.\nދަގަނޑު މަދުވުމުގެ ސަބަބުން ލޭދައްވުމަކީ މުޅި ދުނިޔޭގައިވެސް ވަރަށް އާއްމު ބައްޔެކެވެ. ހާއްސަކޮށް ކުޑަކުދިންނާއި މާބަނޑު މީހުންނެވެ. ވުމާއެކު ބަލިވެއިނުމުން ލޭޓެސްޓު ކުރުމަކީ ކޮންމެހެން ވެސް ބޭނުން ތެރި ކަމެކެވެ. ޓެސްޓުން ލޭދައކަމަށް ދައްކައިފިނަމަ ދުވާލަކު 60-120 މިލިގުރާމު ދަގަނޑުވެސް ނަގަން ޖެހިދާނެއެވެ. ނަމަވެސް ލޭދަށްކަން އެގުނަސް ޑޮކުޓަރެއްގެ ލަފާނެތި ދަގަނޑު އިތުރަށް ބޭނުން ކޮށްގެން ނުވާނެއެވެ. ދަގަނޑު ނަގާއިރު ހުސްބަނޑާއެކު ނެގުން ވަރަށް ރަނގަޅު ވަނެއެވެ. އަދި ނެގުމަށް ފަހު އޮރެންޖު ފަނި ނުވަތަ ކިރުފަދަ ބުއިމެއް ބުއިން ވަރަށް ރަނގަޅުވާނެއެވެ. އެއީ އޭރުން ނަގާ ދަގަނޑުގެ ބޮޑުބައެއް ހަށިގަނޑަށް ނަގާނެއެވެ.\nދަގަނޑު ބޭނުންކުރާ މަޔަކު ކުޑަކުދިން ތިބި ނަމަ އެކުދިންގެ އަތު ނުޖެހޭ ހިސާބު މިފަދަ ގުޅަބޭސް ބެހެއްޓުމަކީ ވަރަށް ވިސްނައި ފަރުވާތެރިވާން ޖެހޭނެ ކަމެކެވެ. އެއީ ބޮޑެތިމީހުން ނަށް ތައްޔާރު ކޮށްފައި ހުންނަ އެންމެ ގުޅަޔަކުން ދަރިފުޅުގެ ފުރާނައަށް ނުރައްކާތެރި ވެދާނެއެވެ.\nދަގަނޑު ގިނައިން ބޭނުންކޮށްފިނަމަ އެއްވެސް ގެއްލުމެއް ލިބިދާނެތަ؟\nދަގަނޑު ހިސާބަށް ވުރެ ގިނައިން ބޭނުން ކުރުމަކީ ގޮހޮރަށް ގެއްލުންވާ ކަމެކެވެ. ދަގަނޑު ގިނައިން ބޭނުން ކުރުމުން ފެންނަ އެންމެ އާއްމު އަލާމާތަކީ ބަނޑު ހިކުމެވެ. ބޮޑުކަމުދާން އުދަގޫ ވުމެވެ. މީގެއިތުރުން ހޮޑުލެވުމާއި އަދި ބޭރަށް ހިންގުމަކީވެސް ވެދާނެ ކަމެކެވެ. ވުމާއިއެކު ދަގަނޑު ބޭނުން ކުރާނަމަ ކުރީކޮޅު މަދުމިންވަރަކުން ފަށާށެވެ. އަދި ބޭނުން ކުރާ ގަޑިއެއްކަމުގައި ނިދުމުގެ ކުރިން ކަމުގައި ހަމަޖައްސާށެވެ.


ބޮލީވުޑް އެކްޓަރު ސުޝާންތު ސިންގް ރާޖްޕުތުގެ މަރަށް އެއްއަހަރު ވާން ކައިރިވެފައި ވަނިކޮށް، މަޝްހޫރު ކޮރިއޯގްރާފަރު އަދި ޑައިރެކްޓަރު ރެމޯ ޑި ސޫޒާ އޭނާގެ ހަނދާން އާކޮށްފިއެވެ.\n‘ޓައިމްސް އޮފް އިންޑިއާ’ އާ ވާހަކަދައްކަމުން ރެމޯ ވަނީ ސުޝާންތާ ދިމާވި އެންމެ ފަހު ފަހަރު ދެކެވުނު ވާހަކަ ހާމަކޮށްފައެވެ. އޭނާ ބުނީ އެއީ “ޑާންސް ޕްލަސް” ޝޯގެ ތެރެއިން ކަމަށާއި، އެދުވަހު ސުޝާންތު ރެމޯ ކައިރީ ދެއްކީ ނަށާ ފިލްމެއްގައި މަސައްކަތްކުރަން ބޭނުންވާ ވާހަކަ ކަމަށެވެ.\nރެމޯ ފަނޑިޔާރުކަން ކުރާ “ޑާންސް ޕްލަސް” ޝޯގެ އެ އެޕިސޯޑުގައި ސުޝާންތު ބައިވެރިވީ އޭނާ ކުޅެފައިވާ ފިލްމެއް ޕްރޮމޯޓުކުރާށެވެ. އެ ޝޯގެ ސެޓުން ދިމާވެގެން ރެމޯއާ ސުޝާންތު ވާހަކަދެއްކި އިރު ވަނީ، ރެމޯ ހަދާ ނަށާ ފިލްމެއްގައި މަސައްކަތްކުރަން ޝައުގުވެރިވާކަން ފާޅުކޮށްފައެވެ.\n“އޭނަ އަހަންނާ ދިމާއަށް ބުނީ ސާރ އަށް އެނގެއެއް ނޫންހޭ ތިމަންނަ އަކީ ނަށަން މޮޅު މީހެއް ކަން، ތިމަންނަ ލައިގެން ނަށާ ފިލްމެއް ހަދަން ވީ ނޫންހޭ”، އެވާހަކަ ހަނދާން ކުރަމުން ރެމޯ ބުނީ، ސުޝާންތު އެދުނު ފަދައިން އެކަން ކުރެވުނު ނަމައޭ ހިތަށް އަރާ ކަމަށެވެ. “މިހާރު އެދުވަސް ހަނދާންވީމަ ގައިން ހީބިހި ނަގާ”، ރެމޯ ބުނެފައިވެއެވެ.\nރެމޯ ބުނީ ސުޝާންތަކީ ނެށުމުގެ ހުނަރު ހުރި އެކްޓަރެއް ކަމަށެވެ. އަދި ސުޝާންތު ކުރިން “ޖަލަކް ދިކް ލާޖާ” ޝޯގައި ބައިވެރިވިއިރު އެޝޯ ކާމިޔާބުނުކުރެވުމުން ރެމޯ ހައިރާންވި ކަމަށް ބުންޏެވެ. “އޭނާއަށް ހައްގު އެ ޝޯގެ އެއްވަނަ”، ރެމޯ ބުންޏެވެ.\nސުޝާންތު ދަންޖެހިގެން މަރުވެފައިވަނީ މިދިޔަ ޖޫން މަހުގެ 14 ވަނަ ދުވަހުއެވެ. އެ ޙަބަރާއެކު މުޅި ބޮލީވުޑް ވަނީ ހިލުވާލައިފައެވެ. އަދި މިއަދާ ހަމައަށްވެސް ސުޝާންތުގެ ފޭނުން ދަނީ އޭނާގެ ހަނދާން އާކޮށް، ޓްވިޓާގައި ސުޝާންތުގެ ނަން ޓްރެންޑު ކުރަމުންނެވެ.


Addu gai International marathon race eh baavanee | Mihaaru\nމެރެތަން އަށް ތައްޔާރުވަމުން އަންނަ ދުވުންތެރިންތަކެއް.\nއައްޑޫގައި އިންޓަނޭޝަނަލް މެރެތަން ރޭހެއް ބާއްވަނީ\n26 ސެޕްޓެމްބަރ 2017 - 11:52 1 comment\nފަނަރަސަތޭކަ ބައިވެރިންނަށް އަމާޒުކޮށްގެން ނަސީރު ސްޕޯޓްސް އެކަޑަމީ އާއި ރަނާސް މޯލްޑިވްސް ގުޅިގެން އައްޑޫ ސިޓީގައި ބައިނަލްއަގްވާމީ ދުވުމުގެ ރޭހެއް ބާއްވަން ތައްޔާރުވަމުން އެބަދެ އެވެ.\n"އީކުއޭޓާ އައްޑޫ ސިޓީ އިންޓަނޭޝަނަލް މެރެތަން" ގެ ނަމުގައި އައްޑޫ ސިޓީގެ ގުޅިފައިވާ ފަސް ރަށުގައި ޑިސެމްބަރު 8 ވަނަ ދުވަހު ބާއްވާ މި އިވެންޓުގައި މެރެތަން (42 ކިލޯމީޓަރު)، ހާފް މެރެތަން (21 ކިލޯމީޓަރު) އަދި 10 ކިލޯމީޓަރާއި ފަސް ކިލޯމީޓަރުގެ ރޭސް އޮންނާނެ އެވެ. މީގެ އިތުރުން ކުޑަކުދިންނަށް ހާއްސަކޮށްގެން ދެ ކިލޯމީޓަރާއި 1500 މީޓަރު އަދި 800 މީޓަރުގެ ރޭސް ބާއްވާއިރު ހާއްސައެހީއަށް ބޭނުންވާ މީހުންނަށް ދެ ކިލޯމީޓަރުގެ ވީލްޗެއާ ރޭހެއް ވެސް އޮންނާނެ އެވެ. މި ރޭހުގައި އެހީތެރިއަކަށް ވެސް ބައިވެރިވެވޭނެ އެވެ.\nނަސީރު ސްޕޯޓްސް އެކަޑަމީގެ ފަރާތުން ރާއްޖޭގެ ކުރީގެ ބާރު ދުވުންތެރިއާ ނަސީރު އިސްމާއިލް ބުނީ މިއީ ބައިނަލްއަގްވާމީ ރޭހަކަށް ވުމުން ފައިސާގެ އިނާމް ވަރަށް ބޮޑުވާނެ ކަމަށެވެ. އެގޮތުން އެއް ވަނަ ދުވުންތެރިއަކަށް 5000 ޑޮލަރު (77،100ރ.)، ދެ ވަނަ އަށް 3000 ޑޮލަރު (46،260ރ.) އަދި ތިން ވަނަ ދުވުންތެރިއަކަށް 2000 (30،840ރ.) ވަނީ ހުށަހަޅައިފަ އެވެ.\n"އަޅުގަނޑުމެންނަށް މި ރޭސް ބާއްވަނީ ބައިނައަގްވާމީ މިންގަނޑަށް. މި ރޭހުގެ ތެރެއިން އައްޑޫ އިވެންޓް ޓޫރިޒަމް ޕްރޮމޯޓްކޮށް، ދުވުމަށް ހާއްސަ ޕްލެޓްފޯމެއް ގާއިމްކުރުން ޓާގެޓަކީ،" ނަސީރު ބުންޏެވެ.\nއޭނާ ބުނީ މިހާރު ވެސް ކެންޔާ ފަދަ ގައުމުތަކުން ދުވުންތެރިން ރޭހުގައި ބައިވެރިވެފައިވާ ކަމަށާއި ދެކުނު އޭޝިއާ ގައުމުތަކުގެ ދުވުންތެރިންނަށް ދައުވަތު ފޮނުވާނެ ކަމަށެވެ.\nނަސީރުގެ އެކަޑަމީ އާއި ރަނާސް މޯލްޑިވްސް ގުޅިގެން ރޭސް އިންތިޒާމްކުރި ނަމަވެސް ރޭހުގެ އައްޑޫ ސިޓީގެ ޒުވާނުންގެ އެހީތެރިކަން ވަރަށް ބޮޑަށް ލިބޭ ކަމަށް ނަސީރު ބުންޏެވެ. އެގޮތުން ރޭސް ޕްރޮމޯޓްކޮށް އެހެނިހެން މަސައްކަތުގައި އެ ސިޓީގެ ޒުވާނުން ހިމެނޭ ކޮމިޓީއަކުން ވަރަށް ބުރަކޮށް މަސައްކަތްކުރަމުން އަންނަ ކަމަށް އޭނާ ބުންޏެވެ.\nމިއީ މި އަހަރު އައްޑޫ ސިޓީގައި ބާއްވާނެ ދުވުމުގެ ތިން ވަނަ އިވެންޓެވެ. މީގެ ކުރިން އައި-ރަނާސް އިން އައްޑޫ މެރެތަންގެ ނަމުގައި އިވެންޓެއް ބޭއްވިއިރު ޓޯޓަލް ފިޓްނަސް ގްރޫޕް (ޓީއެފްޖީ) އިން ވަނީ ކޮކޯކާލާ ރަން އިން އައްޑޫގެ ނަމުގައި ކާމިޔާބު އިވެންޓެއް ބާއްވައިފަ އެވެ.\nއިތުރު ލިޔުންތައް މެރެތަން އައްޑޫ


A-Level in ehvvana hoadhaa dharivaraku beynun gaumakun kiyavan full Scholarship STO in dheny - One Online\nއޭލެވެލް އިން އެއްވަނަ ހޯދާ ދަރިވަރަކު ބޭނުން ގައުމަކުން ކިޔަވަން ފުލް ސްކޮލަޝިޕް އެސްޓީއޯއިން ދެނީ\nއޭލެވެލް އިން އެއްވަނަ ހޯދާ ދަރިވަރަކު ބޭނުން ގައުމަކުން ކިޔަވަން ފުލް ސްކޮލަޝިޕް ދޭން އެސްޓީއޯ އިން ނިންމައިފިއެވެ.\nބްލޭޒަން އިންކުން ދޭ "މޯލްޑިވްސް ބިޒްނަސް އެވޯޑްސް 2018" ގާލާ ގައި ވާހަކަފުޅު ދައްކަވަމުން އެސްޓީއޯގެ މެނޭޖިންގ ޑައިރެކްޓަރ އަދި ސީއީއޯ ހުސައިން އަމްރު ވިދާޅުވީ ގައުމުގެ އިގްތިސާދު ކުރިއެރުވޭނީ ފެންވަރު ރަނގަޅު ތައުލީމެއް ދެވިގެން ކަމަށެވެ.\nއަމްރު ވިދާޅުވީ ވީވަރަކުން ކޮންމެ ބަޔަކުވެސް ރާއްޖޭގެ ތައުލީމީ ސެންޓަރުތަކަށް އެހީތެރިވެ އިންވެސްޓް ކޮށްގެން ނޫނީ އަޅުގަނޑުމެން ދެކެން ބޭނުންވާ ހުވަފެން ހަގީގަތަކަށް ނުވާނެ ކަމަށެވެ.\n"ތައުލީމީ ފަންނުވެރި ޖީލެއް ބިނާކޮށްގެން ނޫނީ ރާއްޖެއަށް ގެންނަން ބޭނުންވާ އެއްވެސް ބަދަލެއް ނުގެނެވޭނެ. އަދި ކުންފުނިތަކުގެ ކުރިއެރުމަށްވެސް އެންމެ އިސްކަން ދޭން ޖެހޭނީ ތައުލީމަށް.." ހުސައިން އަމްރު ވިދާޅުވިއެވެ.\nއަމްރު ވިދާޅުވީ އެސްޓީއޯއިން ތައުލީމަށް ކުރާ އިންވެސްޓް އިތުރުކުރާނެ ކަމަށެވެ. އެގޮތުން އޭލެވެލް އިން އެއްވަނަ ހޯދާ ދަރިވަރަކު ކިޔަވަން ބޭނުން ގައުމަކުން ފުލް ސްކޮލަޝިޕް އެސްޓީއޯއިން ދޭނެ ކަމަށް އަމްރު ވިދާޅުވިއެވެ. އަދި ރާއްޖޭގައި ލެބް ޓެކްނީޝަނުން ތަމްރީނު ކުރުމަށް ސެންޓަރެއް ގާއިމްކުރަން ނިންމާފައިވާ ކަމަށް ވެސް އަމްރު ވިދާޅުވިއެވެ.\nމިރަސްމިއްޔާތުގައި ވާހަކަފުޅު ދައްކަވަމުން އަމްރުވަނީ ރާއްޖެއަށް ނޫ އިގްތިސާދުގެ ސިޔާސަތުގެ ސަބަބުން ލިބޭނެ ފައިދާތަކަށް އަލި އަޅުވާލައްވައިފައެވެ.\nރައްޔިތުން ހިއްސާވާ ކުންފުންޏަކަށް އެކަށިގެންވާ ވަރުގެ ޑިވިޑެންޑެއް ނުދެވޭއިރު ތިފަދަ ބޮޑެތި ހަރަދުކުރެވިގެން ނުވާނެ.\nހެސްކިޔާފަ ކިޔަވައިގެން އައިއްސަ ވަޒީފާ އެއް ނުލިބިފަ. އުޑެއް ބުޑެއް ނުދަންނަ މީހުނައް ސުޓޭޓު މިނިސްޓަރު ކަންދޭ ސަރުކާރަކުން ތިހެންބުނީމަ ހަމަ ހިނި އަންނަނީ..\nތިޔަ ދީލަތި ކަމުގެ އަގަކީ ކޮބާ؟ ކިތަށް އަހަރުގެ ބޮންޑެއް؟


ދަނޑުތަކުގެ އުފެއްދުންތައް ރިސޯޓުތަކަށް ގެންދަން އެސްޓީއޯ! | | Sangu News\nދަނޑުތަކުގެ އުފެއްދުންތައް ރިސޯޓުތަކަށް ގެންދަން އެސްޓީއޯ!\n4 އޮކްޓޯބަރ 2019 - 10:46\nއއ ތޮއްޑޫ ދަނޑުތަކުގެ އުފެއްދުންތައް ރިސޯޓުތަކަށް ގެންދަން އެސްޓީއޯ\nރައްޖޭގައި އެންމެ ފުޅާދާއިރާއެއްގައި ދަނޑުވެރިކަން ކުރާ އެއް ރަށް ކަމަށްވާ އއ.ތޮއްޑޫގައި އުފައްދާ ދަނޑުވެރިކަމުގެ ސާމާނު އެސްޓީއޯ އިން ރިސޯޓުތަކަށް ވިއްކައިދޭން ނިންމައި، ދަނޑުވެރިކަން ކުރިއަރުވަން ސީއެސްއާރުގެ ދަށުން ހާއްސަ ޕައިލެޓް ޕްރޮޖެކްޓެއް އިއުލާނުކޮށްފިއެވެ.\nކްރޮސްރޯޑް މޯލްޑިވްސްގައި މި އަހަރުގެ މޯލްޑިވްސް ޓޫރިޒަމް ކޮންފަރެންސް ވަނީ ކުރިޔަށް ގެންގޮސްފައެވެ. މުޅި ދުވަހަށް ބަހާލައިގެން ކުރިިޔަށް ގެންދިޔަ އެ ސެޝަންތަކުގެ ޕެނަލްގައި ބައިވެރިވެވަޑައިގެން ވާހަކަ ދައްކަވަމުން އަމްރު ވަނީ އެ ކުންފުނިން ދިވެހި ދަނޑުވެރިކަަން ކުރިއަރުވަން ހާއްސަކޮށް ކުރިޔަށް ގެންދާ މަޝްރޫއުތަކުގެ މައުލޫމާތުތައް ދީފައެވެ.\nކޮންފަރެންސްގައި ވާހަކަދައްކަވަމުން އެސްޓީއޯގެ މެނޭޖިންގް ޑިރެކްޓަރު ހުސައިން އަމްރު ވިދާޅުވީ މީގެ 54 އަހަރު ކުރިން އެސްޓީއޯ އުފައްދާފައިވަނީ ރާއްޖޭގެ ކާނާގެ ރައްކާތެރިކަން ދެމެހެއްޓުމަށް ކަމަށެވެ. ކުންފުނީގެ އެކި ގޮފިތައް އިތުރު ކުރަމުން ގޮސް އެސްޓީއޯއަކީ މިވަގުތު ރާއްޖޭގައި ރައްޔިތުންނަށް ހުރިހާ ހިދުމަތެއްވެސް ފޯރުކޮށްދޭ ކުންފުންޏެއްކަން އަމްރު ފާހަގަކުރެއްވިއެވެ. އެގޮތުން އެސްޓީއޯއިން ދަނޑުވެރިކަމުގެ ދާއިރާއަށް އެހީތެރިވެދިނުމަށް ދަނޑުވެރިކަމުގެ ސާމާނު އެ ކުންފުނިން ރާއްޖޭގެ އެކި ހިސާބުތަކުގައި ހަދާ ތަންތަނަށް ގެނެސް ދިނުމުން ރިސޯޓުތަކަށް މާކެޓުކޮށްދޭން ނިންމާފައިވާ ކަމަށް އޭނާ ވިދާޅުވިއެވެ. އަމްރު ވިދާޅުވީ އެ ސާމާނުތައް އެސްޓީއޯއާއި ހަމައަށް ރައްޔިތުން ގެނެސްދޭންވީ ކަމަށާއި، އެ ޕެކްކޮށް ރިސޯޓުތަކާއި ހަމައަށް އެ ކުންފުނިން ގެނެސްދޭނެ ކަމާށެވެ.\nމި މަސައްކަތް އެސްޓީއޯއިން ފެށުމަށް ހަމަޖެހިފައިވަނީ މިފްކޯ މަސައްކަތްކުރާ މޮޑެލްއަށް "ގްރޯން އިން މޯލްޑިވްސް" ގެ ނަމުގައެވެ. އަމްރު ވިދާޅުވީ އެސްޓީއޯއިން މަސްވެރިން ބާނާ މަސް ގަތުމަށް ހާއްސަ އިސްކަމެއް ދޭ ކަމަށެވެ. އެގޮތުން އެސްޓީއޯގެ ޑިޕާޓްމެންޓެއްގެ ގޮތުގައި ޕްރީމިއަމް އަގެއްގައި މަސް ގަންނަން ފެށުމުން މަސްވެރިކަން ވަރަށް ބޮޑަށް ކުރިއަރައި މަސްވެރިކަމުގެ އެންމެ ޒަމާނީ އާލާތްތައް ހޯދުމަށް މަސްވެރިންނަށް ފަސޭހަތަކެއް ވެގެންގޮސްފައިވާ ކަމަށް އޭނާ ވިދާޅުވިއެވެ.\nއަމްރު ވިދާޅުވީ ދަނޑުވެރިންނަށް، އެމީހުން އުފައްދާ ތަކެއްޗަށް ލިބޭނެ އަގެއް އަންދާޒާކުރަންވެސް ނޭނގޭ ކަމަށެވެ. އެގޮތުން ދަނޑު ހައްދާ ވަގުތާއި، ހެދޭ ތަކެތި ވިއްކުމަށް މާލެ ފޮނުވާ ވަގުތުގައިވެސް އެތަކެއްޗަށް ލިބޭނެ އަގު އެމީހުންނަށް ނޭނގޭކަމަށް ވިދާޅުވިއެވެ. އެހެން ކަމުން، ދެން ކުރިޔަށް އޮތީ ދަނޑުވެރިން އިތުރު ހަރުފަތަކަށް ގެންގޮސްދިނުން ކަމަށް އޭނާ ވިދާޅުވިއެވެ. މިއީ ކާމިޔާބު މަޝްރޫއުއަކަށް ވެގެންދާނެ ކަމުގެ ފުރިހަމަ ޔަގީންކަން އޮތްކަން ފާހަގަކުރައްވާ އަމްރު ވިދާޅުވީ އުންމީދަކީ ދަނޑުވެރިންނަށް ވެސް ހަމައަގު ލިބިގެން ދިއުން ކަމަށެވެ. އަމްރު ވަނީ މަޝްރޫއު ފަށާއިރު "ފުޑް ސެކިއުރިޓީ" ދަމަހައްޓާނެކަން ވެސް ފާހަގަކުރައްވާފައެވެ.\nޓޫރިޒަމް ކޮންފަރަންސްގައި އެސްޓީއޯގެ ފަރާތުން ދެއްކި ވީޑިއޯ ޕްރެޒެންޓޭޝަނުގައި ބުނި ގޮތުގައި ރާއްޖޭގެ ދަނޑުތަކުގައި ހެއްދޭ ބާވަތްތައް ފަހުގެ ތާރީހުގައި ގިނަ އަދަދަކަށް އިމްޕޯޓުކުރަމުން އަންނަ ކަމަށެވެ. އަދި އަންދާޒާކުރެވޭ ގޮތުގައި ޓޫރިޒަމް ދާއިރާއިން އަހަރަކު 1.2 މިލިއަން ކިލޯގެ ދަނޑުވެރި ބާވަތްތައް ބޭނުންވާ ކަމަށާއި، އއ.ތޮއްޑޫގައި އަހަރަކު 1.6 މިލިއަން ކިލޯގެ ބާވަތްތައް އުފައްދާކަމަށް ބުންޏެވެ. ތޮއްޑޫގައި އުަފައްދާ ތަކެތީގެ އަގު ގާތްގަނޑަކަށް 31 މިލިއަން ރުފިޔާއަށް އަރާކަމަށްވެސް އެސްޓީއޯއިން ބުންޏެވެ.


China in fenunu aa virus gain gayah araa\nވުހާންގެ ވައިރަސް ޖެހުނު މީހުންގެ ރަސްމީ އަދަދު މިހާރު 218 އަށް ވަނީ އަރައިފައި -- ފޮޓޯ: ރޮއިޓާސް\nބެއިޖިންގް (ޖެނުއަރީ 21) - ޗައިނާ އިން ދާދި ފަހުން ފެނުނު އާ ވައިރަސް، ވަރަށް ބާރު މިނުގައި ފެތުރެމުންދާ ކަމަށާއި އެ ބަލި ގައިން ގަޔަށް އަރާ ކަމަށް ޗައިނާގެ ކަމާބެހޭ އިދާރާތަކުން ބުނެފި އެވެ.\nލުނާ ނިއު އިޔާގެ ބަންދާ ދިމާކޮށް ޗައިނާގެ ގިނަ ބަޔަކު ބޭރަށް ދަތުރު ކުރާއިރު، ނުރައްކާތެރި "ސާސް" ވައިރަސް އާ އެއްގޮތް ސިފަތަކެއް ހުންނަ ވައިރަސް ވަރަށް ބާރު މިނުގައި އެހެން ގައުމުތަކަށް ފެތުރިދާނެކަމުގެ ބިރު މިހާރު ބޮޑެވެ.\nޗައިނާގެ ނެޝަނަލް ހެލްތު ކޮމިޝަނުން ބުނީ ވުހާން ސިޓީއަށް ނުދާ މީހުންނަށް ވެސް އެ ވައިރަސް ޖެހިފައިވެދާ ނެކަމުގެ ފުރުސަތު ބޮޑު ކަމަށެވެ. ވައިރަސް ފެނިފައި ވަނީ ވުހާން ސިޓީންނެވެ.\nއެ ކޮމިޝަނުގެ އޮފިޝަލަކު ޗައިނާގެ ދައުލަތުގެ މީޑިއާއަށް ވިދާޅުވި ގޮތުގައި، އެ ވައިރަސް ގައިން ގަޔަށް އަރާ ކަމަށް މިހާރު ޔަގީން ކުރެވިފައިވާ ކަމަށެވެ.\nއެގޮތުން، ޗައިނާގެ ދެކުނުގައި އޮންނަ ގުއަންޑޮންގް ޕްރޮވިންސުގައި ދިރިއުޅޭ ދެ މީހަކަށް ވައިރަސް ޖެހިފައި ވަނީ ވުހާނަށް ދިޔަ އެ މީހުންގެ އާއިލާގެ މެންބަރެއްގެ ގައިން ކަމަށެވެ. އަދި އެ ވައިރަސް ޖެހުނު ބަޔަކަށް ފަރުވާދޭން އުޅުނު 14 ސިއްހީ އޮފިޝަލަކަށް ވެސް ބަލި ޖެހިފައިވާ ކަމަށް ވެސް އެ އޮފިޝަލް ވަނީ ވިދާޅުވެފަ އެވެ.\nވުހާންގެ ނަމުން ނަން ދީފައިވާ ވައިރަސް ޖެހުނު މީހުންގެ ރަސްމީ އަދަދު މިހާރު 218 އަށް އަރާފައިވާއިރު، ނޭވާލާ ނިޒާމަށް ލިބުނު ގެއްލުންތަކުގެ ސަބަބުން ތިން މީހަކު މިހާތަނަށް ވަނީ މަރުވެފަ އެވެ.\nއެކަމާ ގުޅިގެން ވުހާން އިން އަންނަ ޕަސިންޖަރުން ސްކްރީން ކުރަން ސިންގަޕޫރާއި ހޮން ކޮންގެ އެއާޕޯޓްތަކުގައި ވަނީ ފަށައިފަ އެވެ. އެމެރިކާގެ ސެން ފްރެންސިސްކޯ، ލޮސް އެންޖަލިސް އަދި ނިއު ޔޯކުގެ އެއާޕޯޓްތަކުގައި ވެސް ވަނީ އާދީއްތަ ދުވަހުން ފެށިގެން ސްކްރީން ކުރަން ފަށައިފަ އެވެ.\nނަމަވެސް، ސައުތު ކޮރެއާ، ތައިލަންޑު އަދި ޖަޕާނުން ވެސް އެ ވައިރަސް ޖެހިފައިވާ މީހުން ވަނީ ފެނިފަ އެވެ.


Gaumee film awards: Enme molhu fas feature filmakee?\nގައުމީ ފިލްމު އެވޯޑްސް: އެންމެ މޮޅު ފަސް ފީޗާ ފިލްމަކީ؟\nހެޕީ ބާތު ޑޭ\nޒަލްޒަލާ އެނބުރި އައުން\nގައުމީ ފިލްމު އެވޯޑްސް އަހަރުތަކެއްގެ މެދުކެނޑުމަކަށް ފަހު އެނބުރި އައުމަކީ ޔަގީނަށް ވެސް ފިލްމީ ދާއިރާގެ ތަރައްގީ އަށް އަދި ކުރިއެރުމަށް ކުރެވޭ މަސައްކަތުގައި އާ ކުރިތަކެއް ފަޅައިގެންދާނެ ކަމެކެވެ. ކުރިއަށް އޮތީ "ހަ ވަނަ ގައުމީ ފިލްމު އެވޯޑްސް" އެވެ. އަންނަ ބުރާސްފަތި ދުވަހު އެވޯޑް ހަފުލާ ބާއްވާއިރު ނުވަ ފިލްމު ވާދަކުރާ ފީޗާ ފިލްމު ކެޓަގަރީގައި 23 ކެޓަގަރީއަކުން އެވޯޑް ދޭނެ އެވެ.\nމި ކެޓަގަރީތަކަށް އަދި ކުރު ފިލްމުތަކަށް ހާއްސަކޮށްފައިވާ ކެޓަގަރީތަކުން އެވޯޑަށް ވާދަކުރާ ފިލްމުތައް އިއުލާނުކުރާނީ އަންގާރަ ދުވަހު އެވެ.\nއެހެންވީމަ ކުރިއަށް ދެން މި އޮތީ "އަވަސް" ލަފާކޮށްލުމެކެވެ. އެނބުރި އައި ޝަރަފްވެރި ގައުމީ އެވޯޑްސް އަށް ނުފަ ފީޗާ ފިލްމެއްގެ ނަން ހުށަހަޅާފައިވާއިރު ކޮންމެ ކެޓަގަރީއަކުން ވެސް ގަދަ ފަހެއް ހޮވާނެ އެވެ.\nއެކަމަކު އެ ގަދަ ފަހެއް އިއުލާނުކުރުމުގެ ކުރިން މި އޮތީ އެވޯޑަށް ނަން ހުށަހެޅި ނުވަ ފީޗާ ފިލްމުގެ ތެރެއިން "އަވަސް" ގެ ގަދަ ފަސް ހޮވުމެވެ. އެވޯޑަށް ވާދަކުރުމުގެ ފުރުސަތު ނެޝެނަލް ސެންޓަ ފޯ ދި އާޓްސް އިން ހުޅުވާލާފައި ވަނީ 2008 ވަނަ އަހަރު ނެރުނު ފިލްމުތަކުން ފެށިގެން 2010 ވަނަ އަހަރުގެ ނިޔަލަށް ނެރުނު ފިލްމުތަކަށެވެ.\nއެ ފިލްމު ތަކަކީ:\nއެހެންވީމަ މި ނުވަ ފިލްމުގެ ތެރެއިން ގަދަ ފަހެއް ހޮވާ ނަމަ އެ ވަނަތަކަށް ހައްގު ފިލްމުތަކަކީ ކޮބައި ހެއްޔެވެ؟ ޔަގީނަށް ވެސް މި ލިސްޓެއްގައި އޮތް އެންމެ ތަފާތު ދިވެހި ފިލްމަކީ ޑާކް ރެއިންގެ އެންޓަޓެއިންމަންޓްގެ އެވޯޑާ ރައްޓެހި އެކަމަކު ބެލުންތެރިންނާ ބީރައްޓެހި ދިވެހި ފިލްމު "ހެޕީ ބާތު ޑޭ" އެވެ.\nޑާކް ރެއިންގެ ޕްރޮޑިއުސަރު މުހައްމަދު އަލީ މޮގާ ބުނެފައިވާ ގޮތުން އޭނާގެ ސްޓޫޑިއޯ އަށް އެންމެ ބޮޑު ގެއްލުމެއްވި އެއް ފިލްމަކީ "ހެޕީ ބާތު ޑޭ" އެވެ. ނަމަވެސް އޭނާގެ އެ ފިލްމަކީ މޯލްޑިވްސް ފިލްމު އެވޯޑްސްގައި 2011 ވަނަ އަހަރު އެންމެ މޮޅު ފިލްމާއި ޑައިރެކްޓަރުގެ އެވޯޑާ އެކު 12 އެވޯޑް ކާމިޔާބުކޮށް ރިކޯޑް މުގުރާލި ފިލްމެކެވެ.\nއެހެންވީމަ، "ހެޕީ ބާތު ޑޭ" އަކީ އޮލިމްޕަހުގައި ފްލޮޕް ބޯޑް އަޅުވަން ޖެހުނު ފިލްމަކަށްވިޔަސް ކުރިއަށް އޮތް އެވޯޑް ހަފުލާގައި ފްލޮޕްވާނެ ފިލްމެއް ކަމަކަށް ނުބެލެވެ އެވެ. ޔަގީނަށް ވެސް މިފަހަރު ވެސް ރޭހުގެ އެންމެ ކުރީގައި އޮންނާނެ ފިލްމަކަށް ވާނީ މި ފިލްމެވެ.\nމީގެ ހަތަރު ކުރިން ބޭއްވި މޯލްޑިވްސް ފިލްމު އެވޯޑްސްގައި ވެސް ފެވަރިޓަކަށްވީ މި ފިލްމެވެ. އަދި އެ ހަފުލާގައި ވާދަކުރި ފިލްމުތަކަށް ބަލާއިރު އެންމެ މައްސަލަ ބޮޑު ފިލްމަކީ ވެސް މިއީ އެވެ. ފިލްމު ހޯދި ކާމިޔާބީ އަށް ފިލްމީ ދާއިރާގެ ބައެއް މީހުންގެ ހަމަލާތަކެއް އަމާޒުވިއިރު އެމީހުން އޭރު ދެއްކި ވާހަކަތަކުގައި ހަމަ އަސްލަށް ވެސް ހަމަޖެހޭ ނުކުތާތަކެއް ހުރިކަން މިހާރު އަޅުގަނޑަށް ވެސް ގަބޫލުކުރެވެ އެވެ.\nފިލްމު "ހެޕީ ބާތު ޑޭ" ގެ ޕޯސްޓަރުގައި އެކްޓަރު ޔޫސުފް ޝަފީއު.\nއަޅުގަނޑަކީ އެއްވެސް އިރެއްގައި "ހެޕީ ބާތު ޑޭ" ކަމުގޮސްގެން، އެ ފިލްމު މާ މޮޅު ފިލްމަކަށް ހަދައިގެން ވާހަކަ ދެއްކި ފަރާތެއް ނޫނެވެ. ނަމަވެސް ހިތާމައަކީ އެފަހަރުގެ އެވޯޑް ހަފުލާއާ ކުރިމަތިލިއިރު އެ ފިލްމާ އެންމެ ވާދަކުރި "ޔޫސުފް" ބެލިފައި ނެތުމެވެ. އޭގެ ސަބަބުން "ހެޕީ ބާތު ޑޭ" އަށް ލިބުނު ބައެއް އެވޯޑްތަކާ މެދު ހިތްހަމަނުޖެހިން ބައެއް މީހުން ދެއްކި ވާހަކަ އޭރު ގަބޫލުނުކުރެވުނަސް ޑައިރެކްޓަރު ފާތިމަތު ނަހުލާގެ "ޔޫސުފް" ފަހުން ބަލައިލުމުގެ ފުރުސަތު ލިބިގެން ދިއުންވީ މި ދެ ފިލްމުގެ ހުރި ތަފާތު ނިކަން ރަނގަޅަށް އެނގިގެން ދިޔަ ކަމަށެވެ.\nމި ސަބަބާ ހެދި މިފަހަރުގެ އެވޯޑް ހަފުލާގައި އަޅުގަނޑުގެ ދެ ފެވަރިޓަކަށް ހޮވާނީ "ހެޕީ ބާތު ޑޭ" އާއި "ޔޫސުފް" އެވެ.\nމޯލްޑިވްސް ފިލްމު އެވޯޑްސްގައި މި ދެ ފިލްމަކީ ގަދަ ހިފުމަކަށް ދިޔަ ދެ ފިލްމެވެ.\nއެ ރޭހުގައި "ޔޫސުފް" ބަލިކޮށް އެންމެ މޮޅު ފިލްމުގެ އެވޯޑާއި ޑައިރެކްޝަންގެ އެވޯޑް "ހެޕީ ބާތު ޑޭ" ގެންދިޔަ ގެންދިއުމަށް އެއްޗެކޭ ބުނާ މީހަކަށް ވާން އަޅުގަނޑު ބޭނުމެއް ނުވެ އެވެ. އެކަމަކު އެންމެ މޮޅު އެކްޓަރުގެ އެވޯޑް އެފަހަރު ޔޫސުފް ޝަފީއު އަށް "ހެޕީ ބާތު ޑޭ" އިން ލިބިގެން ދިއުމަކީ ޔަގީނަށް ވެސް އެންމެ އިންސާފުވެރި ގޮތެއް ނޫނެވެ.\nސަބަބަކީ ޔޫއްޕެ އޭނާގެ ކެރިއަރުގައި މިހާތަނަށް ދިން އެންމެ ވަރުގަދަ ޕާފޯމެންސަކީ "ޔޫސުފް" ގައި އޭނާ ކުޅެފައިވާ އާދަޔާހިލާފު ރޯލު ކަމަށްވުމެވެ. ނަހުލާ އާއި ޔޫއްޕެގެ މާ ގިނަ ކަމުދާ މަސައްކަތްތަކެއް ފެނިފައި ނެތަސް މޮޅު މަސައްކަތެއްގެ އަގު ވަޒަންކުރަން ޖެހޭނެ އެވެ. އެގޮތުން އަޅުގަނޑުގެ ހިޔާލުގައި "ޔޫސުފަށް" ލިބެން ޖެހޭ މުހިންމު އެވޯޑެއް އޮތީ ފޭރިގަނެފަ އެވެ. ނުވަތަ ބޭއިންސާފުން އެހެން ފިލްމަކަށް ދެވިފަ އެވެ.\n"ހެޕީ ބާތު ޑޭ" އަކީ ހަގީގަތުގައި އެންމެ މޮޅު ފިލްމުގެ އެވޯޑް ވެސް ލިބޭ ފެންވަރުގެ ފިލްމެއް ނޫނެވެ. ނަމަވެސް އެފަހަރު އެ ފިލްމު ވާދަކުރި އެހެން ފިލްމުތަކުގެ ފެންވަރު ދަށްވީމަ ހުރިހާ އެވޯޑްތަކެއް ލިބުނީ ކަމަށް ވެސް ވެދާނެ އެވެ.\nއެ ފިލްމަކީ މޮޅު ފިލްމެއް ނޫން ކަމަށާއި އެއަށް ލިބުނު އެވޯޑްތަކަށް ފަހުރުވެރިނުވާ ކަމަށް އެ ފިލްމުގެ ޑައިރެކްޓަރު މޫމިން ފުއާދު ވެސް އޭރު ބުންޏެވެ. އޭނާ އެ ކާމިޔާބީ ސިފަކުރި ލަދުވެތިކަމެއްގެ ގޮތުގަ އެވެ.\nކުރު ފިލްމަކަށް ހަދަން މޫމިން ބޭނުންވި "ހެޕީ ބާތު ޑޭ" ފީޗާ ފިލްމަކަށް ބަދަލުކޮށްލީމަ އޮތީ "ލޫޕެއްގައި" ޖެހިފައި އޮތް ޕްރޭންކް ވީޑިއޯ ކްލިޕެއްގެ ގޮތުގަ އެވެ. އަދި އެ ފިލްމުގައި ޔޫސުފް ޝަފީއު ދެއްކި އެކްޓިން އަށް އެވޯޑެއް ލިބޭ ނަމަ އޯވާ އެކްޓިން ދައްކާ އެހެން ހުރިހާ ދިވެހި ތަރިންނަށް ވެސް އެވޯޑް ދޭން ޖެހޭނެ އެވެ.\nއެހެންވީމަ މި ހުރިހާ ސަބަބުތަކަށް ބަލާއިރު އަދި މި އަހަރުގެ ގައުމީ ފިލްމު އެވޯޑްސް އަށް ވާދަކުރާ ފިލްމުތަކަށް ބަލާއިރު ކުރީ ފަހަރަށް ވުރެ "ހެޕީ ބާތު ޑޭ" އަށް އޮތް ސަޕްރައިޒް ބޮޑުވެފައި ވަރުގަދަވާނެކަން ޔަގީނެވެ. ސަބަބަކީ ފާއިތުވި ފަސް ވަރަކަށް އަހަރު ތެރޭގައި ނުކުތް އެންމެ މޮޅު ދިވެހި ފިލްމުތަކުގެ ތެރޭގައި ހިމެނޭ ފިލްމެއް ކަމުގައިވާ "ނިއުމާ" ވެސް މިފަހަރުގެ ރޭހަށް ނުކުމެފައިވުމެވެ.\nޔަގީނަށް ވެސް އެންމެ މޮޅު ފިލްމަށް ވާދަކުރާ ފަސް ފިލްމުގެ ތެރޭގައި "ހެޕީ ބާތު ޑޭ" އާއި "ޔޫސުފް" އަދި "ނިއުމާ" ހިމެނިގެންދާނެ އެވެ.\n"ޔޫސުފް" އާއި "ނިއުމާ" އަކީ ރާއްޖޭގައި ވިޔަފާރީގެ ގޮތުން ވެސް ނިކަން ބޮޑު ކާމިޔާބީއެއް ހޯދި ދެ ފިލްމެވެ. އަނެއްކޮޅުން މި ދެ ފިލްމަކީ އަންހެން ދެ ޑައިރެކްޓަރެއްގެ މަސައްކަތެވެ. އެއީ ނަހުލާ އާއި ބަތަލާ ނިއުމާ މުހައްމަދު އެވެ.\nމި ތިން ފިލްމާ ދެން އެންމެ ގާތުން ވާދަކުރާނެ ކަމަށް ބެލެވޭ ދެ ފިލްމަކީ ހޮވަން އެހާ ފަސޭހަ ދެ ފިލްމެއް ނޫނެވެ. ސަބަބަކީ މި ތިން ފިލްމަށް ފަހު ފީޗާ ކެޓަގަރީ އަށް ނުކުމެފައިވާ އެހެން ފިލްމުތަކަކީ ގާތްގަނޑަކަށް އެއް ފެންވަރެއްގެ ފިލްމުތަކަކަށްވާތީ އެވެ.\nފަހަރެއްގައި ގަދަ ފަހެކުން ދެން ފުރުސަތު ހޯދާނީ "ދިންވޭނުގެ ހިތާމާގައި" އާއި "ހެޔޮނުވާނެ" އެވެ.\nއެންމެ މޮޅު ފިލްމަށް ވާދަކުރާނެ ކަމަށް ބެލެވޭ ފަސް ފިލްމު:\nމިއީ އަޅުގަނޑުގެ "އަވަސް" ހޮވުމެކެވެ. އެއްގޮތަކަށް ވެސް ގައުމީ ފިލްމު އެވޯޑްސްގެ ރަސްމީ ހޮވުމެއް ނޫނެވެ.\nއެހެންވީމަ އެންމެ މޮޅު ފިލްމަކަށް ހޮވިދާނެ ކަމަށް ބެލެވޭ ފިލްމަކާ ބެހޭ ގޮތުން ވާހަކަ ދައްކަން އެނބުރި އަންނާނީ ރަސްމީ ނޮމިނޭޝަންތަކަށް ފަހު އެވެ.\nގައުމީ ފިލްމް އެވޯޑްސް\nސާބަހާ ތައުރީފާއެކު ވަލީދާއަށް އެވޯޑެއް!\nމިފަހަރު ބިރުކުޑަ އަލީ އެއް ނޫން ފިލްމީ އަލީ!\nލައިފް ޓައިމް އެޗީވްމަންޓް ދަރާ ރަޝީދަށް\nއެންމެ ގިނަ އެވޯޑް ޔޫއްޕެއަށް\nރިތިކްގެ ގެޔަށް ސުޒާން ބަދަލުވީ ކީއްވެ؟\nމޫމިނާ އަބްދުލްގައްޔޫމް އަވަހާރަވެއްޖެ\nކޮރޯނާވައިރަސް ވިސްލް ބްލޯވާ ޑޮކްޓަރު ގެއްލިއްޖެ


މަޤާމް :ލީގަލް އޮފިސަރ\nމިނިސްޓްރީ އޮފް ހައުސިންގ އެންޑް އަރބަން ޑިވެލޮޕްމަންޓް (އަމީނީމަގު، މާފަންނު / މާލެ)\nމަހަކު -/10,020 ރުފިޔާ\nމަހަކު -/3,600 ރުފިޔާ\n1. ސްޕެޝަލް ޑިއުޓީ އެލަވަންސް: އަސާސީ މުސާރައިގެ %35 (މަހަކު)\n2. ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާ.\n1. މިމިނިސްޓްރީގެ ޕާރމަނަންޓް ސެކްރެޓަރީއަށާއި މިނިސްޓްރީގެ އެހެން ސެކްޝަންތަކަށް ބޭނުންވާ ޤާނޫނީ ލަފާދިނުން.\n2. އެޓާރނީ ޖެނަރަލް އޮފީހަށް ފޮނުވަންޖެހޭ މައްސަލަތައް ފޮނުވުމުގައި ކުރަންޖެހޭ ކަންތައްތައް ކުރުން.\n3. އޮފީހުގެ މުވައްޒަފުން ކުރާ ސިވިލްސާރވިސް ޤާނޫނާ ޚިލާފު ކަންކަން ބަލައި އެމައްސަލަތައް ތަހުޤީގަށް ބޭނުންވާ ލިއުން ތައްޔާރުކުރުން.\n4. ވަޒީފާއާބެހޭ ޓްރައިބިއުނަލްއަށް ހުށަހެޅޭ މައްސަލަތަކާ ގުޅިގެން މިނިސްޓްރީގެ ފަރާތުން ކުރަންޖެހޭ އެންމެހާ މަސައްކަތްތައް ކުރުން.\n5. އޮފީހުގެ ކަންކަމާ ގުޅިގެން މުވައްޒަފުން ހުށަހަޅާ މައްސަލަތައް ބަލާ އެމައްސަލަތައް ޙައްލުކުރުމަށް ދޭންޖެހޭ ލަފާ ދިނުން.\n6. މިނިސްޓްރީން ހިންގާ އެކިއެކި ޕްރޮޖެކްޓްއާ ބެހޭ ޤާނޫނުތަކާއި ޤަވާއިދުތަކާއި މުރާޖާ ކުރުން.\n7. އޮފީހުން ހަދާ އެކި އެކި ކޮންޓްރެކްޓްތައް ހަދާއިރު ގާނޫނީ ގޮތުން ލަފާދިނުމާއި ކޮންޓްރެކްޓަރ ހެދިފައިވާ އެގްރިމެންޓްތަކާއި ޚިލާފުވާނަމަ އެކަމުގައި ދޭންޖެހޭ ގާނޫނީ ލަފާދިނުން.\n8. މިނިސްޓްރީއާއި މިނިސްޓްރީގެ ދަށުން ހިނގާ އޮފީސްތައް ހިންގުމުގައި ގާނޫނާއި ގަވާއިދު ހިފެހެއްޓުމަށްޓަކައި ހަދަންޖެހޭ ގައިޑްލައިންތަކާއި ހިފަހަށްޓަންޖެހޭ މިންގަނޑުތައް އެކުލަވާލުން.\n9. މިނިސްޓްރީތަކާއި ހަވާލުކުރެވޭ ބިންތައް ވިޔަފާރި އުސޫލުން މުއާމަލާތްކުރުމާއި ބެހޭ ޤަވާއިދުގެ ދަށުން މުޢާމަލާތްކުރެވޭ ބިންތަކާއި ގުޅިގެން މިނިސްޓްރީ އޮފް ހައުސިންގ އެންޑް އިންފްރާސްޓަރަކްޗަރ އިން ދޭންޖެހޭ އެންމެހައި ހުއްދަތައް ދިނުމުގެ މަސައްކަތްކޮށް ބެލެހެއްޓުން.\n10. މިނިސްޓްރީތަކާއި ހަވާލުކުރެވޭ ބިންތައް ވިޔަފާރި އުސޫލުން މުއާމަލާތްކުރުމާއި ބެހޭ ޤަވާއިދުގެ ދަށުން މުޢާމަލާތްކުރެވޭ ބިންތަކާއި ގުޅިގެން މިނިސްޓްރީ އަށް ހުށަހަޅާ އެކިއެކި ޝަކުވާތަށް ބަލައި، އަޅަންޖެހޭ ފިޔަވަޅު އެޅުމާއި، ޖަވާބުދޭންޖެހޭ ފަރާތްތަކަށް ޖަވާބުދާރީވުން.\n11. މިނިސްޓްރީތަކާއި ހަވާލުކުރެވޭ ބިންތައް ވިޔަފާރި އުސޫލުން މުއާމަލާތްކުރުމާއި ބެހޭ ޤަވާއިދުގެ ދަށުން މުޢާމަލާތްކުރެވޭ އެކި ބިންތައް ރަޙުނު ކުރުމާއި ގުޅޭގޮތުން ދަފްތަރެއް އެކުލަވާލުމުގައި ދޭންޖެހޭ ޤާނޫނީ އެހީތެރިކަން ދިނުން.\n12. މިނިސްޓްރީތަކާއި ހަވާލުކުރެވޭ ބިންތައް ވިޔަފާރި އުސޫލުން މުއާމަލާތްކުރުމާއި ބެހޭ ޤަވާއިދުގެ ދަށުން މުޢާމަލާތްކުރެވޭ އެކި ބިންތަކާއި ގުޅިގެން ދުވަހުން ދުވަހަށް އެކުލަވާލާންޖެހޭ އުސޫލްތައް އިސްވެރިންގެ މަޝްވަރާއާއި އެއްގޮތަށް އެކުލަވާލާ ތަންފީޒުކުރުން.\n13. އޮފީހުން ހަވާލުކުރާ ސަރުކާރުގެ ރަސްމީ އެންމެހާ މަސައްކަތްތައް ކުރުން.\n1. ޤާނޫނީ ރޮނގުން ނުވަތަ ޤާނޫނާކި ޝަރީޢާގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ ލެވެލް 8 ގެ ސަނަދެއް ހާސިލުކޮށްފައިވުން.\nޤާނޫނާއި ޝަރީޢަތާއި ގުޅުން ހުރި ދާއިރާތަކުން ހޯދާފައިވާ އެކްރެޑިޓެޑް ސެޓްފިކެޓް\nޤާނޫނާއި ޝަރީޢަތާއި ގުޅުންހުރި ދާއިރާތަކުން ފުރިހަމަކޮށްފައިވާ ކުރު މުއްދަތުގެ ތަމްރީންތައް.\nސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާން.\nކުރިމަތިލާ މަޤާމާއި ގުޅުންހުރި ދާއިރާތަކުން ލިބިފައިވާ ތަޖުރިބާ.\nއިމްތިހާނު / ޕްރެޒެންޓޭޝަން\nނޯޓް: މަޤާމަށް އައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓުގެ ޖުމްލަ %50 (ފަންސާސް) އިންސައްތައަށް ވުރެ މަތިވާންޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޑިސެންބަރު 17 ވާ ހޯމަ ދުވަހުގެ 12:00ގެ ކުރިން، މިނިސްޓްރީ އޮފް ހައުސިންގ އެންޑް އަރބަން ޑިވެލޮޕްމަންޓް (އަމީނީމަގު، މާލެ) ގެ ކައުންޓަރަށެވެ. ވަޒީފާއަށް އެދޭ ފޯމު މިނިސްޓްރީ އޮފް ހައުސިންގ އެންޑް އަރބަން ޑިވެލޮޕްމަންޓް (އަމީނީމަގު، މާލެ) ކައުންޓަރުން ލިބެން ހުންނާނެއެވެ. އަދި މި މިނިސްޓްރީގެ www.housing.gov.mv ވެބްސައިޓުން މި ފޯމު ޑައުންލޯޑު ކުރެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ އެކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިހާން ނުވަތަ ޕްރެޒެންޓޭޝަން އޮންނާނީ، 2018 ޑިސެންބަރު 19 އާއި 2018 ޑިސެންބަރު 27 އާއި ދެމެދު، މިނިސްޓްރީ އޮފް ހައުސިންގ އެންޑް އަރބަން ޑިވެލޮޕްމަންޓް (އަމީނީމަގު، މާފަންނު / މާލެ) ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3004342 ނަންބަރު ފޯނަށް ނުވަތަ 3004193 ނަންބަރު ފޯނަށެވެ. ފެކްސް ކުރާނެ ނަންބަރަކީ، 3004301 އެވެ. އީ-މެއިލް ކުރާނީ [email protected] އަށެވެ.\n28 ރަބިޢުލްއައްވަލް 1440\nސުންގަޑި: 17 ޑިސެންބަރު 2018 1200


މިއީ މުސްތަޤިއްލު ޤައުމެކޭ ބުނަން ދަތިވާ ހިސާބަށް ހިނގައްޖެ: ދުންޔާ - DhiDaily\nމިއީ މުސްތަޤިއްލު ޤައުމެކޭ ބުނަން ދަތިވާ ހިސާބަށް ހިނގައްޖެ: ދުންޔާ\nމިއީ މުސްތަޤިއްލު ޤައުމެކޭ ދަންނަވަން ދަތިވާ ހިސާބަށް ކަންކަން ހިނގައްޖެ ކަމަށާއި، މަޑުމަޑުން އަޅުވެތިކަމާ ދިމާއަށް ދާއިރު ފަހުން ސަލާމަތްވާން އުނދަގޫވާނެކަމަށް ވިދާޅުވެ ކުރީގެ ފޮރިން މިނިސްޓަރު ދުންޔާ މައުމޫން ކަންބޮޑުވުން ފާޅުކުރައްވައިފިއެވެ.\nދުންޔާ މިހެން ވިދާޅުވީ އުތުރު ތިލަފަޅު ތަރައްޤީކުރުމަށް އިންޑިއާ ސަރުކާރާއެކު ދިވެހި ސަރުކާރުން ޤާއިމުކުރި އެއްބަސްވުމާއި ގުޅިގެން ދެއްކެވި ވާހަކައިގެތެރެއިންނެވެ.\nމި އެއްބަސްވުމުގެ ކޮޕީއެއްކަމަށް ބުނާ ލިޔުންތަކެއް މީސްމީޑިއާގައި ދައުރުވާން ފެށިފަހުން ރައްޔިތުންގެ ކަންބޮޑުވުންތައް ހުރީ އިންތިހާ ދަރަޖައަށް މައްޗަށް ގޮސްފައެވެ.\nއެހެނީ އެއްބަސްވުމާ ބެހޭ ގޮތުން ލީކުވެފައިވާ ލިޔުންތަކުގައި ހުރީ ބިރުން ފިތްކަނޑައިގެންދާފަދަ ވާހަކަތަކެކެވެ. އޭގަައި ވާ ގޮތުން އެއްބަސްވުން ޤާއިމުކޮށްފައިވަނީ 30 އަހަރުގެ މުއްދަތަށްކަމަށްވާއިރު، އިންޑިއާ ސިފައިންނަށް ހަތިޔާރާއެކު ރާއްޖޭގައި ތިބެވޭނެކަމަށް ބަޔާންކޮށްފައިވެއެވެ. އެއީ ތެދެއްްކަމަށްވާނަމަ އެއީ ޤާނޫނު އަސާސީގެ 251 ވަނަ މާއްދާގެ (ނ)އާއި ފުށުއަރާ ނިންމުމެކެވެ. އެ މާއްދާގައި ބުނެފައިވަނީ ބޭރުގެ ބަޔަކަށް ރާއްޖެއިން ބައެއް އަސްކަރީ ބޭނުމަކަށް ދެވޭނީ ރައްޔިތުންގެ މަޖިލީހުގެ ޖުމްލަ މެންބަރުންގެ އަޣުލަބިއްޔަތުން ކަމަށެވެ.\nމި ގޮތުން ލީކުވި ލިޔުންތަކާއި ގުޅިގެން ރައްޔިތުން ކަންބޮޑުވުން ފާޅުކުރަމުން އަންނަ މި ދަނޑިވަޅުގައި، ”ދިޑެއިލީ“ އަށް ދެއްވި ބަސްދީގަތުމެއްގައި ދުންޔާ ވިދާޅުވީ ލީކުވެގެން އުޅެނީ ޙަޤީޤީ ޑޮކިއުމަންޓަކަށްވާނަމަ، އެއީ ވަރަށް ބޮޑު ކަންބޮޑުވުމެއް ކަމަށެވެ. ނަމަވެސް އެއީ ޙަޤީޤީ ޑޮކިއުމެންޓެއްކަމަށް ނުވާނަމަ، އެ އެއްބަސްވުން ހާމަކުރަންޖެހޭކަން ދުންޔާ ފާހަގަކުރެއްވިއެވެ.\n”ދެން އެއީ ޙަޤީޤީ ޑޮކިއުމެންޓެއްކަމަށް ނޫންކަމަށްވަންޏާ އަޅުގަނޑުމެން ވެސް، އަދި އެކިއެކި ފަރާތްތަކުން ވެސް މިހާރު ވިދާޅުވެއްޖެ ސަރުކާރުން ހާމަކުރަންވީނޫންތޯއޭ. އެހެންވީމަ ޤާނޫނު އަސާސީއާއި ޚިލާފަށް ކުރިއަށް ގޮސްފައި އޮތް އެއްވެސް ކަމަކީ، ބާޠިލް އެގްރީމަންޓެއް. މިސާލަކަށް ރިޓަން ޑޮކިއުމަންޓެއް ނަމަވެސް، ފޮލޯކުރަންޖެހޭ ބައެއްކަހަލަ އުސޫލުތަކެއް އެބަހުރޭ. ޚާއްސަކޮށް ރާއްޖޭގެ ބައެއް، އެހެން ބައެއްގެ އަސްކަރީ ބާރުގެ ދަށަށް ދިއުން ނުވަތަ އެ ތަނުގެ ކަންތައްތަކެއް ކުރަން ދޫކޮށްލުމަކީ ކުޑަކުޑަކަމެއް ނޫން. އަޅުގަނޑު ކުރިން ވެސް ފާހަގަކުރިން އިންޑިއާއަކީ އަޅުގަނޑުމެންގެ ވަރަށް ގާތް ބައެކޭ. ޒަމާންވީ ގުޅުންތަކެއް އޮތް ބައެކޭ. އެކި ދާއިރާތަކުން މިހާރު ވެސް އެހީ ދެއްވަމުން އެބަ ގެންދަވާ. އެކަމަށް އަޅުގަނޑު ޝުކުރުވެރިވަން.“ ދުންޔާ ވިދާޅުވިއެވެ.\nނަމަވެސް ބައެއްގެ މިލިޓަރީ ބޭސްއެއް ބިނާކުރުމަކީ މުޅިން ތަފާތުކަމެއްކަމަށް ދުންޔާ ވިދާޅުވިއެވެ. އަދި އެއީ އިންޑިއާ ނުވަތަ ޗައިނާ ނުވަތަ ޕާކިސްތާނު ނޫންނަމަ ސްރީލަންކާ ވިޔަސް އެއީ ރަނގަޅުކަމެއްކަމަށް ދިވެހިން ނުދެކޭ ކަމަށާއި، ޚުދު އެ ކަމަނާ ވެސް ދެކެވަޑައިނުގަންނަވާކަމަށް ދުންޔާ ވިދާޅުވިއެވެ.\n”އަޅުގަނޑު ގޮވައިލަން ސަރުކާރަށް އެގްރިމަންޓް ޕަބްލިކަށް ހާމަކުރަން. ޕަބްލިކަށް ހާމަކުރުމުގެ އެއްވެސް ކަހަލަ ޤާނޫނީ ހިފެހެެއްޓުންތަކެއް ހުރިކަމަށްވަންޏާ މަޖިލީހުން ވެސް ހާމަކުރެވޭނެ. ދާންޖެހޭ ދިމާއަށް ގޮސް މަޝްވަރާކުރުމަކީ މުހިންމުކަމެއް. ޔޫޓީއެފްއަކީ ހަމަ ވަރަށް ބޮޑު މައްސަލައެއް. ވަރަށް ގިނަ ރައްޔިތުން މީގެ މަޢުލޫމާތު ލިބިވަޑައިގެންފި. ދެން އެކަން އޮތް ގޮތުގެ މަޢުލޫމާތު ލިބުމަކީ އަޅުގަނޑު ނުދެކެން އެ ކުށަކަށްވާނެ ކަމަކަށް. އަޅުގަނޑުމެންނާ އެއްކޮށް މަސައްކަތް ކުރައްވާ އެއްވެސް ބޭފުޅަކު، އެއްވެސްކަހަލަ ކުށަކާއި ގުޅިފައިވާކަމެއް ނުކުރައްވާނެކަން އަޅުގަނޑަށް އެނގޭ.“ ދުންޔާ ވިދާޅުވިއެވެ.\nދުންޔާ ވަނީ މިއީ މުސްތަޤިއްލު ޤައުމެކޭ ދަންނަވަން ދަތިވާ ހިސާބަށް ކަންކަން ހިނގައްޖެ ކަމަށް ވެސް ވިދާޅުވެފައެވެ. ހަމައެހެންމެ މަޑުމަޑުން އަޅުވެތިކަމާ ދިމާއަށް ދާއިރު ފަހުން ސަލާމަތްވާން އުނދަގޫވާނެކަމަށް ވެސް ދުންޔާ ވަނީ ވިދާޅުވެފައެވެ.\nތިކަން މިގައުމުގަ 30 އަހަރު ވެރިކަން ކުރެއްވި ކަމަނާގެ ބައްޕާ ފުޅަށް ވިސްނި މިގުންޑާ ފޭރިކާ ސަރުކާރަށް ކުރައްވާ ތާއީދު ނަންގަވަން ލަފާއެރުވުން މާރަނގަޅު… ކަމަނާ ތިދެއްކެ ިިވާހާކާފުޅަށްތާއީދުކޮށް ނިހާޔަތަށް ޝުކުރު ދަންންވަން…\nAaneee kamanaya, kamanaage bafaikalaun adhi bodu beybeyfulhu migaumah bangladesh meehun genes, gaumuge naslu bangladesh ah hadhan dhuraalaa raavaigen higamu ai jareemaa thakun.\nDhunya ge thi vaahaka fulhah alhugandu kamana ah fan fashun shukuruveri van , aadheyhakee kamanaves gaumahtaka thedhuverive vadaigannavaathi mi gaumakee alhugandumen emmehaa dhivehi lobuvethi nikamethi raiyyithun ge gaum


ކުޑަކުދީންގެ ހުވަފެންތަކާއިމެދު ޢަމަލުކުރާނީ ކިހިނެއް؟ | ކުދިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ކުދިން ކުޑަކުދީންގެ ހުވަފެންތަކާއިމެދު ޢަމަލުކުރާނީ ކިހިނެއް؟\nހުވަފެނާއި ބެހޭ ތަޖުރިބާކާރެއް ކަމުގައިވާ، ޑރ. ޖީލިއަން ހޮލޮވީ ވިދާޅުވެއެވެ. '' ބިރުގަތްފައިވާ ކުއްޖާ ހިތްހަމަޖައްސައިދިނުމަށް މަންމައާއި ބައްޕަ މަސައްކަތްކުރަންވާނެ. އަދި އެހުވަފެނުގެ ތަފްޞީލުތަކާއި، އެކުއްޖާގެ ދުވަސް ހޭދަވެގެން ދިޔަ ގޮތުގެ ތަފްޞީލު ހޯދަންވާނެ. އެއީ ވަރަށްގިނަ ކުޑަކުދީންނަށް، އެކުދީންނަށް ދުވާލު ފެނި، ސިކުނޑީގައި ހަރުލާފައި ހުންނަ ތަކެތި ހުވަފެނުން ފެނޭ. އަދި ބައެއް ހުވަފެންތަކަކީ، ކުއްޖާ ކަޑައްތުކުރަމުންދާ ނަފްސާނީ ޙާލަތެއްގެ ތަފްސީރުކަމަށްވެސްވެފައިހުރޭ. އެއީ ފަހަރެއްގައި އޭނާއަށް ކުރިމަތިވި ޖިސްމާނީ ނުވަތަ ނަފްސާނީ ނުވަތަ ޖިންސީ ގޯނާއެއްގެ ސަބަބުން ފެންނަ ހުވަފެނަކަށްވެދޭ. އެހެންވީމާ، ހުވަފެން ދެނެގަނެ، އެކަމުގެ ޙަޤީޤަތް ވީވަރަކުން ކުޑަކުއްޖާއަށް ކިޔައިދީ އޭނާ ހިތްހަމަ ޖައްސައިދިނުން މުހިއްމު''.\nތިރީގައި މިބަޔާންކޮށްލަނީ، ކުޑަކުދިންނަށް ޢާންމުގޮތެއްގައި ފެންނަ ބިރުވެރި ހުވަފެންތަކާއި، އެއިން އަންގައިދޭ މާނަތަކެވެ.\nކުޑަކުދިންގެ ދުނިޔޭގައި، އެތައް ވައްތަރެއްގެ ފުރޭތައެއް އުޅެއެވެ. އެކަމަކު، އެއިން ފުރޭތައެއް، ހެދުން އަލަމާރީގައި ނުވަތަ އެނދުދަށުގައި ނުވަތަ ފަންގިފިލާ މަތީ ފިލައިގެން އުޅޭކަމަށްވާނަމަ، މީގެ މާނައަކީ، ގޭގައި އެކުއްޖަކަށް އަމާންކަން އިޙްސާސްނުކުރެވޭކަމެވެ. ހުވަފެނުގައި، އެކުއްޖާ އަތުލަންވެގެން ފުރޭތަ ދުވާނަމަ، ނުވަތަ އެކުއްޖާއާއި ދިމާއަށް އަޑުލައްވައި އިންޒާރުދީ ބިރުދައްކާނަމަ، މީގެ މާނައަކީ، އެކުއްޖާއަށް އުނދަގޫކުރާ ކޮންމެވެސް މީހަކު، ޙަޤީޤީ ދުނިޔޭގައިވެސް، އުޅުންކަމުގައިވެދާނެއެވެ. ނިދާފައޮންނައިރު، ފުރޭތައެއްގެ ސިފައިގައި ތަމްސީލު އެވަނީ، އެމީހާއެވެ.\nކުއްޖާއާއި ދިމާއަށް ބާރަށް އެއްޗިހި ބުނެ، ހަޅޭއްލަވައި ހަރުކަށިކޮށް ޢަމަލުކުރެވޭކަމުގައިވާނަމަ، އެކުއްޖާގެ ސިކުނޑިން މިކަންތައް ''ފުރޭތަ'' އެއްގެ ގޮތުގައި ބައެއްފަހަރު ތަރުޖަމާކޮށްފާނެއެވެ. މައިންބަފައިންނާއި ޢާއިލާގެ އެހެންމީހުންގެ އިތުރުން، ހަރުކަށި މުދައްރިސެއް ނުވަތަ ބިރުވެރި އަވަށްޓެރިއަކުވެސް މިކަމުގެ ފަހަތުގައިވެދާނެއެވެ. މިހުވަފެންތައް ފެނުމުގެ ސަބަބަކީ، ހަމައެކަނި ޖިސްމާނީގޮތުން އެކުއްޖާއާއިމެދު ނުބައިކޮށް މުޢާމަލާތްކުރެވުމެއްނޫނެވެ. އެހެންނަމަވެސް، މިއިން އަންގައިދެނީ، ތިބާގެ ދަރިފުޅަށް އޭނާއި ގާތް ކޮންމެވެސް މީހެއްގެފުށުން، އޭނާ ވަރުބަލިވެ ނުތަނަވަސްވާފަދަ ކަންތައްތަކެއް ކުރިމަތިވެފައިވާކަމެވެ.\nމިފަދަ ހުވަފެނެއް ތަކުރާރުވަމުންދާނަމަ، އެހުވަފެނަކާއި ޙާލަތާއި ނުވަތަ ދަނޑިވަޅާއި ގުޅުވަން މަސައްކަތްކުރާށެވެ. މިސާލަކަށް އޭނާ ފުޓްބޯޅަ ޕްރެކްޓިހަށްދާ ދުވަސްތަކާއި ނުވަތަ ތިމާގެ މީހަކަށް ޒިޔާރަތްކުރާ ދުވަސްތަކާއި ގުޅުވައިގެން ބަލާ ޗެކުކުރާށެވެ. ކުޑަކުދިން ބިރުގެންނެވުމުގައި، ޢާއިލާވެސް ދައުރެއް އަދާކުރާކަން ހަނދާންނައްތާނުލާށެވެ. ކާންއިދިކޮޅުހެދުމުން، ނުވަތަ އެނޫންވެސް ކަންކަމުގައި، މައިންބަފައިން، ފުރޭތައެއް ނުވަތަ ބުޅަލެއް، ނުވަތަ ކޮންމެވެސް ބިރުވެރި މީހެއްގެ ވާހަކަބުނެ، ކުއްޖާ ބިރުގަންނުވައިގެން، ކަންތައްތައްކުރުވާތީ ވަރަށް ޢާންމުކޮށް ފެނެއެވެ. މިއީ ހަމައެކަނި އެކަމުންވެސް، ކުއްޖާގެ ނިދީގެ ވަގުތު ބިރުވެރިކަމެއްގެތެރެއަށް ބަދަލުކޮށްލަފާނެ ކަމެކެވެ.\nހަމަޖެހުންނެތި، ކޮންޓްރޯލުން ނެއްޓިފައިވާކަމުގެ އިޙްސާސްވެރިވުމުން، ބޮޑެތި މީހުންނެކޭ އެއްފަދައިން ކުޑަކުދިންނަށްވެސް، އެކުދިން ތަންތަނުން ވެއްޓޭ މަންޒަރު ހުވަފެނުން ފެނެއެވެ. ގިނަ ފަހަރަށް، ވެއްޓޭ ހުވަފެން ފެންނަނީ، އިސްތިޤްރާރުކަމެއް، ހަމަޖެހުމެއް ނެތްކަމުގެ ދާޚިލީ އިޙްސާސަކާއި ވިދިގެންނެވެ. މިސާލަކަށް، އާ އިސްކޫލަކަށް ބަދަލުވާންޖެހުން، ނުވަތަ ދުރުތަނަކަށް ފުރަންޖެހުމުން މިފަދަ ޙާލަތްތައް މެދުވެރިއެވެ.\nބައެއް ޙާލަތްތަކުގައި، ވެއްޓުމުގެ ހުވަފެނާއި، ކަންފަތުގެ ހާނިއްކަތައް ނުވަތަ ކަންފަތުގެ ބެރުގެ ދުޅަވުންތަކާއި ގުޅިފައިހުރެއެވެ. ޙަޤީޤަތުގައިވެސް، ފަހަކަށް އައިސް، ކުއްޖާގެ ކަންފަތަށް ގެއްލުމެއް ލިބިފައިވާނަމަ، ނުވަތަ ވަރަށްފަހުން، ރޯގާޖެހިގެން އުޅުނުކަމުގައިވާނަމަ، ވެއްޓޭ މަންޒަރު ހުވަފެނުން ފެނުމަކީ، ޠަބީޢީ ކަމެކެވެ. މިނޫން ސަބަބުތަކަށްބަލާއިރު، ފަހަރެއްގައި އެއީ އޮކްސިޖަން ލިބޭލެއް މަދުވުމުން، ނުވަތަ ނިދާގޮތުން ދިމާވާކަމެއްކަމަށްވެސްވެދާނެއެވެ.\nކުޑަކުދީންނަށް، އެކުދީން ނިދާ އެނދުގައި، އެކިވައްތަރުގެ އިންސެކްޓްސް އުޅޭތަން ހުވަފެނުންފެނެއެވެ. ވަކިން ޚާއްޞަކޮށް، މިފަދަ އެއްޗިހި އުޅޭ ފިލްމެއް ބެލުމަށްފަހު ނިދައިފިކަމަށްވާނަމައެވެ.\nއާދަޔާއި ޚިލާފު އިންސެކްޓެއް އެނދުގައި އުޅޭ މަންޒަރު ފެނުން ގިނަފަހަރަށް، ގުޅިފައި ހުންނަނީ، މަންމައާއި ބައްޕަ ވަކިވުންފަދަ ޢާއިލީ މައްސަލަތަކާއެވެ. ނުވަތަ އާ ގެއަކަށް ބަދަލުވުން، ނުވަތަ ޢާއިލާއަށް އެހެން ކުއްޖަކު ލިބުންފަދަ ކަންކަމާއިއެވެ. މިފަދަ ހުވަފެންތަކުގެ ސީދާ ސަބަބެއް ކަނޑައަޅައި ބުނަން ނޭނގުނުނަމަވެސް، މިއީ، ޙައިރާންކަމާއި، ކަމެއްގެ ޙަޤީޤަތް ނޭނގިގެން އުޅުމުގެ އިޙްސާސް ކުއްޖާއަށް ވެރިވެފައިވާކަން ދޭހަކޮށްދޭ ކަމެކެވެ. މިފަދަ އިންސެކްޓެއްގެ ހުވަފެން ފެނިއްޖެވާހަކަ ބުނެފިނަމަ، އޭނާއަށް އެހީތެރިކަމާއި އަޅާލުންތެރިކަން ދިނުމަށް ފަސްނުޖެހޭށެވެ. އަދި އަލަށް އަންނަން އުޅޭ ބަދަލާއިއެކު، ހުރިހާކަމެއްވެސް ކުރިއަށްވުރެ ރަނގަޅުވާނެކަން، އޭނާއަށް ކަށަވަރުކޮށްދޭށެވެ.\nއުދުހުމުގެ ކުޅަދާނަކަން ލިބުން، ނުވަތަ ޖާދޫގެ ކުޅިވަރުތައް އެނގުން\nހުވަފެނުގައި، އޭނާއަށް ލިބިފައިވާ އާދަޔާއި ޚިލާފު ބާރުތަކާއި، ޖާދޫގެ ކުޅަދާނަކަމާއި ވިދިގެން، މިފަދަ ޙާލަތްތަކުގައި، ބަޠަލުވަންތަކަމުގެ ފަޚްރުވެރި އިޙްސާސް ކުޑަކުއްޖާއަށް ކުރެވެއެވެ. ހޭލުމަށްފަހު، ހުވަފެނުގައި، މުޅިދުނިޔޭގައި އުދުހި، އެހެން މީހުން ސަލާމަތްކޮށްދިނިންކަމަށް، އޭނާ ބުނެފާނެއެވެ.\nމިފަދަ ހުވަފެންތަކުގެ ސަބަބުން، ކުޑަކުއްޖާއަށް އޭނާއަށް ލިބިފައިވާ ޝަޚްޞީ ކުޅަދާނަކަމުގެ ބޭނުންކޮށްގެން، ކާމިޔާބު ލިބުމުގެ ތަޖުރިބާ ޚިޔާލަށް ގެނުވައިދެއެވެ. އަދި އޭގެ ޛަރީޢާއިން، އެހެން މީހުންނަށް އޯގާތެރިވުމާއި، ހިތްވަރުގަދަކަމާއި، ވިސްނުންތޫނުކަމާއި، އެކިއެކި މައްސަލަތައް ޙައްލުކުރުން ދަސްވެއެވެ.\nދިރޭ ކޮންމެވެސް އެއްޗެއް ނުވަތަ އޮޅު އެއްޗެއް، ނުބައިނުލަފާ އެއްޗަކަށް ބަދަލުވުން\nމި ހުވަފެންތަކުގައި، އޮޅު ބުޅަލެއް، ނުވަތަ ކުޅެންގެންގުޅޭ ކޮންމެވެސް އެއްޗެއް، ބިރުވެރި ފުރޭތައެއްކަހަލަ އެއްޗަކަށް ބަދަލުވާތީ ފެނިދާނެއެވެ. މިއީ ވަރަށް ގިނައިން ދިމާވާކަމެކެވެ. އަދި، ހުވަފެނުގެ ސަބަބުން، އޭނާ ހޭލައި، އެއެއްޗެއް އޭނާގެ ކޮޓަރިން ނެރުމަށް އެދިފާނެއެވެ.\nކުޑަކުއްޖާ ކުޅެންގެންގުޅޭ އެއްޗެއް ނުވަތަ އޭނާ ގާތްކޮށްގެން ގެންގުޅޭ ކޮންމެވެސް ދިރޭއެއްޗެއް، އޭނާއާއި ބީރަށްޓެހި، އޭނާ ބިރުގަންނަ ފަދަ އެއްޗަކަށް ބަދަލުވާތަން ދައްކުވައިދޭ ހުވަފެންތަކަކީ، އޭނާގެ ނަފްސިއްޔަތުގައި ވަރަށް ފުން މާނަތަކެއް އެކުލެވިގެންވާ ކަމެކެވެ. މިކަން އޭނާއަށް އެގުޅުވެނީ، އާންމުގޮތެއްގައި އޭނާއާއި ވަރަށް ގާތްކޮށް އުޅޭ މީހަކު، އޭނާއާއިމެދު ހަރުކަށިކޮށް މުޢާމަލާތްކުރުމާއިއެވެ. އެމީހާގެ އެހަރުކަށިކަމުގެ ސަބަބު، އެކުއްޖާއަށް މާނަކުރަން ނޭނގިވާޙާލުގައެވެ. ފަހަރެއްގައި އެމީހަކީ، މަދަރުސާގައި އުޅޭ އޭނާގެ ރަޙްމަތްތެރިކުއްޖަކަށްވެސް ވެދާނެއެވެ. ނުވަތަ ޢާއިލާގެ ކޮންމެވެސް މީހަކަށްވެސް ވެދާނެއެވެ.\nނުލަފާ ސިޙްރުވެރިޔާ ފެނުން\nވަރަށްގިނަ ކުދިންނަށް، އެކުދިން ބަލާ ކާރޓޫނުތަކާއި ކިޔާ ވާހަކަތަކުގައި އުޅޭ، ވިޗުން ނުވަތަ ނުލަފާ ސިޙްރުވެރިން ފެނެއެވެ.\nފުރޭތައާއި، އޮޅު އެއްޗިއްސާއި ކުޅެންގެންގުޅޭތަކެތި ބިރުގަންނަ ސިފައަކަށް ބަދަލުވުމުން ދޭހަކޮށްދޭ މާނައެކޭ އެއްފަދައިން، މިބާވަތުގެ ހުވަފެންތަކުންވެސް އަންގައިދެނީ، ކުޑަކުއްޖާގެ ސިކުނޑީގައި އަޅައިގަނެ، ވަކިގޮތެއް ކަނޑައަޅަން ނޭނގިފައިހުރި ކަންތައްތަކެއް އުޅޭކަމެވެ. އެހެންކަމުން، އެފަދަ ހުވަފެންތަކާއިމެދު އަޅާނުލާ ދޫކޮށްނުލާށެވެ. ވަކިން ޚާއްޞަކޮށް، ހުވަފެން ތަކުރާރުވެއްޖެނަމައެވެ. އަދި ހުވަފެނާއި ޙަޤީޤީ ދުނިޔޭގައި ހިނގާކަމަކާއި ގުޅުންހުރިތޯ ބަލާށެވެ. ފަހަރެއްގައި، އެއީ ދަރިފުޅު ބަލަން ގެނެސްދީފައިހުރި، ކާރޓޫނު ސިލްސިލާއެއްގެ ސަބަބުން މެދުވެރިވާ ބިރުވެރިކަމަކަށްވެސް ވެދާނެއެވެ.\nބޮޑެތި މީހުންނެކޭ އެއްފަދައިން، ކުޑަކުދީންނަށްވެސް، ބައެއް ފަހަރު އެކުދީންނަށް މަގުމަތީގައި އޮރިޔާމަށް އުޅެވޭ މަންޒަރުފެނެއެވެ. ނުވަތަ އެންމެންނަށް ފެންނަފަދަ ތަނެއްގައި، ފާޚާނާކުރަން އުޅެވޭތަން ފެނެއެވެ.\nހެދުމެއްނުލައި ހުއްޓާ، ނުވަތަ ހެދުންލާންވެގެން އުޅޭއިރު، ހެދުމެއް ނުފެނިގެން އުޅެނިކޮށް، ތިމާ އޮރިޔާން ޙާލަތުގައިވަނިކޮށް، އެހެން މީހުންނަށް ތިމާ ފެންނާތީ ހުވަފެނުގައި ފެންނަނަމަ، މިއިން އަންގައިދެނީ، ތިމާ އެވަނީ، މީހުންގެ އަހައްމިއްޔަތު ތިމާއާއި ދިމާއަށް ހުއްޓިފައިވާ މަރުކަޒެއްގައިކަމެވެ. ޢާންމުގޮތެއްގައި، ކުޑަކުދީންނަށް މިފަދަ ހުވަފެންތައް ފެންނަނީ، އޭނާގެ ކިބައިން ކަންތައްތަކަކަށް އިންތިޒާރުކުރެވޭ ވެށްޓަކަށް، އެކުދީން ބަދަލުވާ ހިނދުގައެވެ. މިސާލަކަށް، ފުރަތަމަ ފަހަރަށް މަދަރުސާއަށް ނުކުންނަ ޙާލަތުގައެވެ. މިއީ މާބޮޑު މައްސަލައެއްނޫނެވެ. މިކަމާއިހެދި، ކުއްޖާގެ ޚިޔާލު މާދުރަށް ފަހަނައަޅައިދިޔަނުދިނުމަށްޓަކައި، މައިންބަފައިންނަށް، އެހުވަފެނުން އަންގައިދޭކަމަކީ، މިއީކަން، އޭނާއަށް އޮޅުންފިލުވައިދެވިދާނެއެވެ.\nބަންދުކުރެވުން ނުވަތަ ޙަރަކާތްނުކުރެވުން\nބައެއް ހުވަފެންތަކުގައި، ކުއްޖާއަށް އޭނާއަށް އެއްވެސް ޙަރަކާތެއްނުކުރެވޭ ތަން، ނުވަތަ އޭނާ ތަނެއްގައި ބަންދުކުރެވިފައި ހުންނަ މަންޒަރު ފެނެއެވެ.\nމިފަދަ ހުވަފެންތަކުން އަންގައިދެނީ، އޭނާވަނީ، ހަމަޖެހުމަށް ބޭނުންވެފައިކަމެވެ. އަދި އޭނާއަށް ކޮންމެވެސް ކަމެއްގެ އިންޒާރާއި ބިރުކުރިމަތިވެފައިވާކަމުގެ އިޙްސާސްކުރެވިފައިވާކަމެވެ. ހަމައެގޮތަށް، އޭގެ މާނައަކީ، ޙަޤީޤަތުގައިވެސް، ކުއްޖާ މިނިވަންކަމާއިއެކު ޙަރަކާތްތެރިވެއުޅުމަށް ހުރަސްއަޅާ ބަޔަކު، ނުވަތަ ކަންތައްތަކެއް ހުރުންކަމަށް ވެދާނެއެވެ. ފަހަރެއްގައި، ދަރިފުޅަށް އެނގިފައިއޮތް، އެހެންނަމަވެސް، އެކަން އޭނާއަށް ފޮރުވުމަށް މަންމައާއި ބައްޕަ މަސައްކަތްކުރާ ޢާއިލީ ކޯޅުމެއްވެސް މިކަމުގެ ފަހަތުގައި އޮވެދާނެއެވެ.\nކުޑަކުދީންނަށް ފެންނަ ހުވަފެންތަކާއިމެދު، އެއީ ކޮންމެކަހަލަ ހުވަފެނެއްނަމަވެސް، އެކުދީންނާއިއެކު ވާހަކަދައްކައި، އޭގެ ޙަޤީޤަތް ވީވަރަކުން، އޮޅުންފިލުވައިދީ، އެކުދީން ހިތްހަމަޖައްސައިދިނުމަކީ، ވަރަށް މުހިއްމުކަމެކެވެ. އަދި، އޭގެ ސަބަބުތައް ނައްތާލުމަށްވެސް ވީވަރަކުން ، މައިންބަފައިން މަސައްކަތްކުރަން ވާނެއެވެ. ގޭތެރޭގައި، އެކުދީންނަށް، އަމާން ހިތްހަމަޖެހޭފަދަ ވެއްޓެއް ޤާއިމުވެފައި އޮތުމަކީ، ޙަޤީޤީ ދުނިޔެއިން، ހުވަފެނުގެ ދުނިޔެއަށް އެކުދީން ފިލައިގެން ދިޔަނުދީ ހިފެހެއްޓުމަށް އެޅޭނެ ވަރަށްބޮޑު ބާރެކެވެ.\nހަމައެފަދައިން، ރަނގަޅު ތަރުބިއްޔަތުދީ، އެކުދީންގެ ބިރުތަކުގެ ބޭނުން ނަހަމަގޮތުގައި ބޭނުންކޮށްގެން، އެކުދީންލައްވައި ކަންކަންކަންކުރުވަންއުޅުމުން ދުރުވުމަކީވެސް، ވަރުގަދަ ޝަޚްޞިއްޔަތެއް ބިނާކުރުމަށް މަގުފަހިވާނެކަމެކެވެ. އެކުދީންގެ ނިދީގެ އެނދަކީ، ބިރުވެރި ކިއްލާއަކަށް ވިޔަނުދިނުމަށްޓަކައި، ރޭގަނޑުގެ ކެއުން ތަންކޮޅެއް ލުއިކޮށްލުމާއި، ޓީވީ ބެލޭނެ ވަގުތުތަކާއި، ބެލޭނެ ޕްރޮގްރާމުތައް ކަނޑައަޅާފައި ބެހެއްޓުމަކީވެސް، ކޮންމެހެން ނުބުނިކަމުގައިވީނަމަވެސް، އެންމެނަށްވެސް އެނގޭކަންކަމެވެ.


Resort Thakun Dhivehinnah Vazeefaa Dheyn Govaali Petition Ah Khiyaalu Hoadhanee - Vaguthu\nރިސޯޓުތަކުން ދިވެހިންނަށް ވަޒީފާ ދޭން ގޮވާލި ޕެޓިޝަނަށް ހިޔާލު ހޯދަނީ\nރިސޯޓުތައް އަލުން ހުޅުވާއިރު ދިވެހިންނަށް ވަޒީފާ ދޭން ގޮވާލި ޕެޓިޝަނަށް އާންމުންގެ ހިޔާލު ހޯދުމުގެ ފުރުސަތު ރައްޔިތުންގެ މަޖިލީހުން މިއަދު ހުޅުވާލައިފިއެވެ.\nރައްޔިތުންގެ މަޖިލީހުގެ އިދާރާއިން މިއަދު ކޮށްފައިވާ އިއުލާނެއްގައި ބުނީ އެ ޕެޓިޝަނަށް އެއްވެސް ހިޔާލެއް ހުށަހަޅަން ބޭނުންވާނަމަ މިމަހުގެ 23 ގެ މެންދުރު 14:00 ގެ ކުރިން މަޖިލީހުގެ ޕެޓިޝަން ކޮމިޓީއަށް ލިޔުމުން ނުވަތަ އީމެއިލު ކުރުމަށް އެދޭ ކަމަށެވެ. އީމެއިލުން ނަމަ [email protected] އަށް ފޮނުވައި ދިނުމަށް ވަނީ އެދިފައެވެ.\nއެ ޕެޓިޝަނަކީ މައްޗަންގޮޅީ ދެކުނު ދާއިރާގެ މެމްބަރު އަހުމަދު ހައިތަމް ހުށަހެޅުއްވި ޕެޓިޝަނެކެވެ. އެ ޕެޓިޝަނުގައި ފަތުރުވެރިކަމުގެ ސިނާއަތަށް ރާއްޖޭގެ ބޯޑަރު ހުޅުވާލުމަށް ތައްޔާރުވަމުންދާ މި ދަނޑިވަޅުގައި ވަކި ކަންކަމަށް ރިއާޔަތް ކުރުމަށް ފަހު ނޫން ގޮތަކަށް ރިސޯޓުތައް ހުޅުވުމަށް ހުއްދަ ނުދިނުމަށް ވަނީ ގޮވާލައިފައެވެ.\nއަލުން ރިސޯޓުތައް ހުޅުވާއިރު ޓޫރިޒަމް މިނިސްޓްރީން ކަނޑައަޅާފައިވާ މިންވަރަށް ވުރެ ދިވެހި މުވައްޒަފުން މަދުނުވުމާއި، އަދި މަދުވެގެން 45 އިންސައްތަ ދިވެހި މުވައްޒަފުން ނެތް ރިސޯޓުތައް އެ އަދަދަށް މުވައްޒަފުން ހޯދައިގެން ހުޅުވުމަށް ވަނީ ގޮވާލާފައެވެ.\nތިއީ ޚިޔާލު ހޯދަންޖެހޭ ކަމެއްތަ؟ ތިއީ އިންޕްލިމެންޓްކޮށް މަޖުބޫރުކުރަން ޖެހޭ ކަމެއް. “ސިންގަޕޫރު، ތައިލެންޑް، ލަންކާ އަދި އިންޑިޔާގޮތަށް!\nޖޫން 11, 2020 00:16\nތީކޮއްމެހެންވެސްކުރަންޖެހޭކަމެއް. ޢެކަމަކު އަހަރެމެން ޒުވާނުން ފުރަތަމަވެސް އެބަޖެހޭ އުނަގަނޑުގަ ފަޓްލޫނުހަރުވޭތޯ އާއި ނިދާހޭލެވޭތޯބަލަން. ޙަވީރު 4ގަޑިބައިގެ ފަހުން ކުރާމަސައްކަތެއްނޫ ރިސޯޓްތަކުގަހުންނާނީ. ޢަހަރެމެން އެބަޖެހޭ ހިއްވަރުކޮށް ރާއްޖެއަށްވަންނަ ބޭރުފައިސާ ގައުމުގަ ހިފެހެއްޓޭތޯބަލަން.\nޖޫން 10, 2020 19:18\nރިސޯޓް ގެ މުޅި މުސާރަ ސީޓަ ބަލާލީމަ ފެންނާނެ 95% ފައިސާ ދާނީ މި ގައުމުން ބޭރަށް. ސަބަބަ ކީ. 60% އައް ވުރެ ގިނަ ސުޓާފުން ނަ ކީ ބޭރު މީހުން. އަދި ބޮޑެތި މުސާރަތިބީ ބޭރު މީހުން. ރާއްޖެ އައް މި ވަންނަނީ އެންމެ 5% ވީއިރު މިރިސޯޓް ތަކުން އަހަރެމެން ނައް ހަގީގީ ފައިދާއެއް ނުވޭ.\nއިސްލާހުގަ ރިސޯޓް މުސާރަ ސީޓުގެ 60% ވަންނަން ވަނީ ދިވެހި ރާއްޖެ އައް އޮތުން މުހިންމު. ސަބަބަކީ އޭރުން ރިސޯޓް އޯނާރ ދިވެހިން ނައް ގިނަ ފުރުސަތު ތަކެއް ދޭން . ގިނަ ވަޒީފާ އުފެދޭނެ\nޖޫން 10, 2020 19:20\nއިސްލާހުގަ ރިސޯޓް މުސާރަ ސީޓުގެ 60% ވަންނަން ވަނީ ދިވެހި ރާއްޖެ އައް އޮތުން މުހިންމު. ސަބަބަކީ އޭރުން ރިސޯޓްތަކުން ދިވެހިން ނައް ގިނަ ފުރުސަތު ތަކެއް އުފެދޭން . ގިނަ ވަޒީފާ އުފެދޭނެ\nޖޫން 10, 2020 19:44\nރާއްޖޭގެ ރިސޯޓްތަކުގައި ވަޒީފާދިނުމާއި އެހެނިހެން ކަންކަމުގައިވެސް އެންމެއިސްކަން ދޭންޖެހޭނީ ދިވެހިންނަށް އެހެނަސް މިޤައުމުގައި ތަފާތު އެއީ ރަނގަޅުގޮތެއްނޫން\nޕެޓިޝަނެއް ހަދަންވީނު.. ރީސޯޓުތަކުގެ ޝެއަރ ދިވެހީނަނަށް ވިއްކުމަށް އެދި\nވަކި އާއިލާތަކަށް ރިސޯޓު ދެވިއްޖެ ނޫންތޯ އެކަށީގެންވާ މުއްދަތަކަށް.. ދެން ދިވެހީނަށް މީގެ މަންފާ ކޮންމެވެސް ހިސާބަކުން ލިބެން ނުވޭތޯ..؟\nއަހަރުމެންނަށް ހައްގުވަނީ ހަމަ އެކަނި ގުލާމުކުރުމާއި ވޯޓު ދިނުނަތޯ؟\nކީއްވެ ހުރިހާ ރިސޯޓެއްގެ %40 ޕަބްލިކަށް ނުދޭންވީ.. ޝެއަރ ވިއްކައިގެން އަދި ސަރުކާރަށް %30 ހިންގާ ކުންފުންޏަށް %30 އޭރުން ކޮންމެވެސް މިންވަރެއް ރައްޔަތުން ނަށް ލިބޭނެ ދޯ..\nކުރީގަ އޮންނަނީ މަދުވެގެން %55 ދިވެ ހިންް ތިބޭގޮތަށް، މި ހާރު ތިޔަބުނަނީ %45 ދިވެ ހިން ތިިބެންްޖެ ހޭާ ވާ ހަކަ ކުރީއޮތްގޮތް މާރަގަޅު، ދެންބުނެ އޮޅުނިއްޔޭ


Film thah kulhedhey agu Deepika bodukohfi\nފިލްމުތައް ކުޅެދޭ އަގު ދިޕިކާ ބޮޑުކޮށްފި\nދިޕިކާ ޕަދުކޯން: ފިލްމު ކުޅެދޭ އަގު ވަނީ ބޮޑުކޮށްފައި\nމިވަގުތު ބޮލީވުޑްގެ އެންމެ ކުރީގައި އުޅޭ ބަތަލާ ދިޕިކާ ޕަދުކޯން އަށް ވޭތުވެދިޔަ އަހަރަކީ ހުރިހާ ގޮތަކުން ވެސް ވަރަށް ކާމިޔާބު އަހަރެކެވެ.\nމިދިޔަ އަހަރު ނިކުތް ދިޕިކާގެ ތިން ފިިލްމަށްވެސް ބޮޑު ކާމިޔާބީއެއް ލިބިފައިވާއިރު، މިވަގުތު ބޮލީވުޑްގެ ބަތަލާއިންގެ ތެރެއިން އޭނާއަކީ އެންމެ ކާމިޔާބު އެއް ބަތަލާއެވެ.\nމީގެއިތުރުންވެސް ބަތަލާއިންގެ ތެރެއިން ފިލްމުކުޅެދޭން އެންމެ ބޮޑު އަގެއް ކިޔާ ބަތަލާއިންގެ ތެރޭގައި މިހާރުވެސް ދިޕިކާ ހިމެނޭއިރު، ވޭތުވެދިޔަ އަހަރުގެ އޭނާގެ ކެރިއަރުގެ ކާމިޔާބީއާއެކު ވަނީ މިއަހަރު ފިލްމުތައް ކުޅެދޭން ކިޔާ އަގުބޮޑުކޮށްފަ އެވެ.\nއެގޮތުން އެންމެފަހުން ނިކުތް ދިޕިކާގެ "ބާޖީރާއޯ މަސްތާނީ"ގެ ބޮޑު ކާމިޔާބާއެކު ދިޕިކާ ވަނީ މިހާރު ފިލްމު ކުޅެމުން އަންނަ ވަރަށް ވުރެން ފިލްމުތަކަށް ކިޔާ އަގު މައްޗައް ޖައްސާފަ އެވެ. ނޫސްތަކުގައިވާ ގޮތުން މިފިލްމުގެ ކާމިޔާބީއާއެކު ދިޕިކާ ދެން ފިލްމެއް ކުޅެދޭން އެއްބަސްވާނެ އަގަކީ 15 ކްރޯޑް (1500 މިލިއަން) ރުޕީޒް އެވެ.\nމިހާރު ދިޕިކާ ފިލްމު ކުޅެދޭން ނިންމާފައިވާ އަގަކީ ބޮލީވުޑްގެ މަޝްހޫރު އެހެން ބަތަލާއިންނަށް ވުރެން ބޮޑު އަގެކެވެ. ބުނެވޭ ގޮތުގައި ދިޕިކާ އެންމެފަހުން ފިލްމު ކުޅެދީފައިވާ ފިލްމަކަށް 10 ކްރޯޑުގެ މަގުންނެވެ.\nނަމަވެސް މިއީ ބައެއް މަޝްހޫރު ބަތަލުން ފިލްމު ކުޅެން ނަގާ އަގަށް ވުރެން ކުޑަ އަދަދެކެވެ. ބަތާލާއިންނާއި ބަތަލުންގެ ދެމެދުގައި އޮންނަ މުސާރައިގެ ފަރަގު ކުޑަކުރުމަށް ބަތާލާއިން އަންނަނީ އަޑުއުފުލަމުންނެވެ.\nމިއަހަރު ދިޕިކާ ކުޅޭނޭ ބޮލީވުޑް ފިލްމެއް އަދި ހަމަޖެހިފައި ނެތް ނަމަވެސް އޭނާއަށް ހޮލީވުޑް ފިލްމެއް ކަމަށްވާ "ޓްރިޕްލް އެކްސް"ގެ ސިލްސިލާގެ ފިލްމަކުން ވިން ޑީސެލްއާއެކު ފެނިގެންދާނެ ކަމުގެ އަޑުތަކެއް ވަނީ އަރާފަ އެވެ.\nމިއަހަރު ދިޕިކާ ފިލްމެއް ރިލީޒްވުމަށް ހަމަޖެހިފައި ނެތްއިރު އާއި އަދި އާފިލްމެއް ކުޅެން ސޮއިކޮށްފައިނުވާއިރު، "ދަ ފޯލްޓް އިން އަވާ ސްޓާސް" ގެ ހިންދީ ރީމެކްއާއި "ޕައިރޭޓް" ކިޔާ ފިލްމެއް މިއަހަރުގެ ތެރޭގައި ދިޕިކާ ކުޅޭނެކަމަށްވެ އެވެ.\nމިހާތަނަށް ނިކުތް ދިޕިކާގެ ހުރިހާ ފިލްމުތަކުގެ ތެރެއިން ދެތިން ފިލްމަކަށް ބެލުންތެރިންގެ މާބޮޑު ތަރުހީބެއް ނުލިބުނު ނަމަވެސް އެހެން ހުރިހާ ފިިލްމުތައް ވަނީ ހިޓްވެފަ އެވެ.


Kiburuverivumaai Fahuruverivumuge Nubaikan - Vaguthu\nކިބުރުވެރިވުމާއި ފަޚުވެރިވުމުގެ ނުބައިކަން\n7 މަސް ކުރިން ( ޖޫން 4, 2018 )\nއިމާމު ޙަސަނުލް ބަޞަރީ ރަޙިމަހުﷲ ވިދާޅުވިއެވެ.\nއެކަލޭގެފާނުގެ ބައެއް ދަރިވަރުންނަށް ކިބުރުވެރިކަމާއި ފަހުރުވެރިވުމާއި ބެހޭގޮތުން އިންޒާރު ދެއްވަމުން ދެންނެވިއެވެ.\n01.ތިބާ ރަނގަޅުތަނެއް ނުވަތަ ރަނގަޅުބަޔެއްގެ ތެރޭގައި ވުމުން އެކަމާއި މާބޮޑަށް ފަހުރުވެރި ކިބުރުވެރިނުވާށެވެ. އެހެނީ ސުވަރުގެ އަށްވުރެ ވަކިމަތިވެރި މޮޅުތަނެއް ނުވެއެވެ. އެކަން އެންމެ ރަނގަޅަށް ތަޖުރިބާ ކުރި ފަރާތަކީ އަހަރެމެންގެ އެންމެންގެ ބަފައިކަލުން އާދަމް ޢަލައިހިއްސަލާމެވެ.\n02.ތިބާއަށް ގިނައިން އަޅުކަން ކުރެވުމުން އެކަމާއި ފަހުރުވެރިވެ ބޮޑާނުވާށެވެ. އެހެނީ އިބިލީހަށް (ޝާއިތާނާއަށް) ވީގޮތާއި މެދު ތިޔަބައިމީހުން ވިސްނާށެވެ. އެހެނީ އޭނާއަށް އެކަން މެދުވެރިވީ އޭނާ އެތައް ޒަމާނަކު އަޅުކަން ކުރުމަށްފަހުގައެވެ.\n03.ޞާލިޙު ހެޔޮލަފާ މީހަކާއި ނުވަތަ ބަޔަކާއި ބައްދަލުވެގެން ތިބާ އެކަމާއި ފަހުރުވެރި ނުވާށެވެ. އެހެނީ އެންމެ ހެޔޮ އެންމެ މަތިވެރި އިންސާނަކީ އަހަރެމެން މާތް ނަބިއްޔާ މުޙައްމަދު ޞައްލަﷲ އަލައިހި ވަސައްލަމައެވެ. ނަމަވެސް މުނާފިޤުންނާއި އަދި ކާފަރުންނަށް ރަސޫލުﷲ ޞައްލަﷲ އަލައިހި ވަސައްލަމައާއި ބައްދަލުވެގެން އެއްވެސް ފައިދާއެއްނުކުރިއެވެ. ( ޙަސަނުލް ބަޞަރީގެ ބަސްކޮޅު ނިމުނީ)\nވަރަށްވެސް ބޮޑު ތެދެކެވެ. މޮޅުތަނެއްގައި މީހަކު ވުމަކީ މީހަކު މޮޅުވުމަށް އޮތް ސަބަބެއް ނޫނެވެ. އަދި އެތަނެއްގެ މޮޅުކަމާމެދު ފަހުރުވެވިއްޖެނަމަ އޮންނާނީ އެ ނިޢުމަތެއް އޭނާގެ ކިބައިން ގެއްލުމަށް މަގުފަހިވެފައެވެ. އަހަރެމެންގެ މާތް ބަފައިކަލުން އާދަމު އަލައިހިއްސަލާމަށްވުރެ މޮޅުތަނެއްގައި ހުރީ ކާކުހެއްޔެވެ؟ އެކަލޭގެފާނާއި އެކަލޭގެފާނުގެ އަނބިކަނބަލުން ކަމަށްވާ އަހަރެމެންގެ މައިކަނބަލުން ޙައްވާ އަލައިހިއްސަލާމް އެތަން ދޫކޮށް ނުކުންނަން ޖެހުމުގެ ސަބަބަކީ ކުޑަ ކަމަކަށް ކިޔަމަންތެރިކަން އަދާނުކުރެވުމެވެ. ވީމާ އަހަރެމެން އެންމެންވެސް މިކަމުން އިބުރަތް ހޯދަން ޖެހެއެވެ. އެއްވެސް ތަނެއް މޮޅުވުމަކުން މީހަކަށް މޮޅެއްނުލިބެއެވެ. އެމީހެއްގެ އީމާން ތެރިކަން ނެތްނަމަ ފަހުންވާނެ މޮޅެއްވެސް ނެތެވެ.\nގިނައިން އަޅުކަން ކުރެވިގެން އެއްވެސް މީހަކު އެކަމާއި މެދު ކިބުރުވެރިނުވާށެވެ. ޝައިޚު މުނައްޖިދުގެ ދަރުސެއްގައި ކިޔައިދެއްވާފައިވާ ވާހަކައެއްގައި ވެއެވެ.\nމިއުއްމަތުގައި އުޅުއްވި ބޮޑު ޢިލްމުވެރިއެކެވެ. އެޢިލްމުވެރިޔާ އަކީ ޢިލްމީގޮތުން ފުންނާބު އުސް ވަރަށް ގިނަ ފޮތްތައް ލިޔުއްވި ބަހުގެ ގޮތުން މޮޅު އިލްމުވެރިއެކެވެ. ނަމަވެސް މަރުގެ ދާނުގައި މި ޢިލްމުވެރިޔާ އޭނާގެ އަރިހަށް ޤުރުއާން ހާޒިރުކުރުމަށް އެދުނެވެ. އެޔަށްފަހު މަތިވެރި ކަލާމްފުޅު ޙާޒިރުކުރެވުމުން އެފޮތް ދައްކާފައި ބުންޏެވެ. " އަހަރެން ތިފޮތަށް ކާފަރުވަމެވެ. " އެންމެ ފަހު ގަޑީގައި އެފަދަ ޢިލްމުވެރިޔަކު ކާފަރުވުމުން އޭނާގެ އިލްމުން އޭނާއަށް ކުރީ ކޮންފައިދާއެއް ތޯއެވެ. މިކަމުގެ ސަބަބަކީ ކޮބައިކަން ހާމަކޮށްދެއްވަމުން ޝައިޚު މުނައްޖިދު ބަޔާންކުރައްވައެވެ. " އޭނާގެ ޅެމެއްގައި އޭނާ އަމިއްލައަށް އޭނާއަށް ލިބިފައިވާ ޢިލްމާއި މެދު ކިބުރުވެރިވެ ޘަނާ ކިޔާފައިވެއެވެ.."\nވިސްނާށެވެ. މިފަދަ މީހެއްކަމުގައި ވުމަށް ލޯބިކުރަނީ ކާކުތޯއެވެ. ހުރިހާ މަސައްކަތެއް ކުރުމަށްފަހު ފަހުވަގުތު ނާކާމިޔާބު ވެދާނެ ފަދަ ކަމެއް ކުރަން ލޯބި ކުރާނީ ކާކުހެއްޔެވެ؟ އިބިލީހަށްވެސް ވީ އެހެންނެވެ. އޭނާއަށްވެސް އޭނާގެ ނަފުސު ފެނި ބޮޑާވެގަތީއެވެ. އާދަމުގެފާނަށް ސަޖިދަކުރުމަށް އެންގެވުމުން އިބިލީސްގެ ހިތަށް ކިބުރުވެރިކަން ވަނީއެވެ. އޭނާއަށްވުރެ ދަށުދަރަޖައިގެ އެއްޗަކަށް ސަޖިދަކުރުން މަނާކުރީ އޭނާގެ ކިބުރުވެރިކަމެވެ. އެކަމުގެ ސަބަބުން ފަހުގަޑީގައި ހުރިހާ ނިއުމަތްތަކަކުން މަހުރޫމްވީއެވެ. ބަޔާންވި އިލްމުވެރިޔާއަށްވެސް ވީ މިފަދައިންނެވެ. މިހުރިހާ ކަމެއް މެދުވެރިކުރުވީ ކިބުރުވެރިކަމާއި ބޮޑާކަމާއި އަދި ފަހުރުވެރި ވުމުގެ ނަތީޖާއެވެ. އެއްވެސް ބޭފުޅަކު މިކަމަށް އަރައިނުގަންނާށެވެ. އެހެނީ ކިބުރިޔާވަންތަކަމަކީ މި ޢާލަމްތަކުގެ ވެރިރައްބަށް ޙާއްޞަ ސިފައެކެވެ. އެކަން ހައްޤުވެގެން ވާ ފަރާތަކީ އެއިލާހު ފިޔަވައި ދެން ކޮން ފަރާތެއް ހެއްޔެވެ؟\nއަބޫ ޖަހުލާއި އަބޫލަހަބާއި މިސާލަކަށް ބަލަމާތޯއެވެ. ރަސޫލާ ޞައްލަﷲ އަލައިހި ވަސައްލަމަޢާއި ބައްދަލުވުމުގެ ނަސީބު ލިބުނެވެ. ނަމަވެސް މިދެމީހުންވެސް ކިބުރުވެރިވެގަތީއެވެ. އެމީހުންނަށް ގޮވާލެވުނު ގޮވާލެވުމާމެދު އިންކާރުކުރީއެވެ. މި ދުނިޔެއަށް ފޮނުއްވި އެންމެ މާތް އިންސާނާއަށް އެމީހުން ބީރުކަންފަތެއް ދިނީއެވެ. އެމީހުން އެކަލޭގެފާނާއި ބައްދަލުވުމުގެ ފުރުސަތުގެ ލިބުނެވެ. ނަމަވެސް އެއިން ކުރީ ކޮން ފައިދާއެއްތޯއެވެ؟ ހަމައެފަދައިން މިޒަމާނުގައިވެސް އަޅުގަނޑުމެން މޮޅު މީހެއް ކައިރިން ކިޔެވުނީތީ ކިބުރުވެރި ނުވާންވީއެވެ. މޮޅު މީހެއްގެ ކައިރިޔަށް މީހަކު ދިޔަކަމުގައިވިޔަސް އީމާން ނުވާނަމަ ލިބޭނީ ކޮންމޮޅެއްތޯއެވެ؟\nވީމާ ކޮންމެ ބެފުޅަކުވެސް މިކަމާމެދު ވިސްނަވާށެވެ. ދުނިޔޭގެ މޮޅު ޔުނިވަރސިޓީއަކުން ކިޔެވުނީތީ ކިބުރުވެރި ނުވާށެވެ.\nދުނިޔޭގެ މަޝްހޫރު ޝެއިޚެއްގެ އަރިހުން މޮޅު ޢިލްމުވެރިއެއްގެ އަރިހުން ކިޔެވުނީތީ ބޮޑާ ނުވާށެވެ.\nދުނިޔޭގެ އެންމެ މާތް ރަށުގައި އުޅޭތީ ކިބުރުވެރިނުވާށެވެ. އަދި ދުނިޔޭގެ އެންމެ ރީތި އެންމެ އަގުބޮޑު އެންމެ މަޝްހޫރު ޔުނިވަރސިޓީއަށް ވަދެވުނީތީވެސް އަދި އެތަނުން ކިޔެވުނީތީވެސް ފަހުރުވެރިވެ ބޮޑާނުވާށެވެ. އެހުރިހާ ނިޢުމަތްތަކަށް ޝުކުރުވެރިނުވެ، އެ ނިޢުމަތްތަކަށް ކާފަރުވެ އާހިރު މަންޒިލަކީ ނަރަކަ ކަމުގައިވެއްޖެނަމަ އެމޮޅު ތަނުން ލިބުނީ ކޮން މޮޅެއްތޯއެވެ؟\nރަށެއްގެ ވެރިކަން ލިބުމުން ނުވަތަ ތިމާއަށް ކުރެވޭ ހެޔޮޢަމަލުތަކާއި މެދުވެސް ކިބުރުވެރި ނުވާންވީއެވެ.\nވީމާ ވިސްނަންވީ ކިބުރުވެރިނުވެ އެއްބަޔަކު އަނެއްބަޔަކަށް އިޚުލާސްތެރިވެ، އަޅުކަމުގައިވެސް އިޚުލާސްތެރިވެ ﷲ ސުބުހާނަހޫ ވަތަޢާލާގެ ލޯތްބާއި ރަޙުމަތް ހޯދުމެވެ. ދެ ދުނިޔޭގެކާމިޔާބު ލިބޭނީ އޭރުންނެވެ. ނިމުނީ.\nނޯޓު: ޙަސަނުލް ބަޞަރީ ރަޙިމަހުﷲ އަކީ ކޮންބޭކަލެއް؟\nހަސަނުލް ބަޞަރީ ރަޙިމަޙުﷲ އުފަންވެ ވަޑައިގަތީ ހިޖުރީ ސަނަތުން 21 ވަނަ އަހަރު އުމަރު ބުނުލް ޚައްތާބުގެ ހިލާފަތުގެ ފަހުކޮޅު މަދީނާގައެވެ. އެކަލޭގެފާނުގެ މަންމާ ފުޅަކީ މުއުމިނުތަކުންގެ މައިކަނބަލެއްކަމަށްވާ އުއްމު ސަލްމާ ރަޟިޔަﷲ އަންހާގެ ޙިދުމަތުގައި އުޅުއްވި ބޭކަނބަލެކެވެ. ބައެއްފަހަރު އެކަލޭގެފާނު ކުޑައިރު ކީރިތި ކުރައްވަން ފެއްޓެވުމުން އުއްމު ސަލްމާ ރަޟިޔަﷲ އަންހާ އެކަލޭގެފާނު އުރުވަޑުވައި މަސަލަސް ކުރައްވަން މަސައްކަތްކުރައްވައެވެ. މިކަލޭގެފާނުގެ ތުއްޕުޅު އިރުގެ ތަރުބިއްޔަތުގެ ބިންގާ އެޅުނީ ނަބިއްޔާ ޞައްލަﷲ އަލައިހި ވަސައްލަމަގެ ގެކޮޅުގެ ތެރޭންނެވެ.\nޢުމަރު ބިން ޚައްތާބު ހަސަނުލްބަޞަރީއަށް ދުޢާކުރެއްވިއެވެ. " އޭ ހައްދަވާ ބޮޑުކުރެވި ރަސްކަލޭކޯއެވެ. މިކުއްޖާއަށް ދީން އުގައްނައިދެއްވައި މީސްތަކުންގެ ލޯބި ލިބޭ މީހެއްކަމުގައި ލައްވާށިއެވެ"\nއުމުރުފުޅުން ދިހަ އަހަރުގައި ޤުރުއާން ހިތުދަސްކުރެއްވިއެވެ.\nއެކަލޭގެފާނު މަދީނާގައި އުޅުއްވީ ވާދިލްޤުރާ އޭ ކިޔުނުތަނެއްގައެވެ. އެކަލޭގެފާނު ހުކުރުނަމާދަށް ވަޑައިގަންނަވަނީ އުޘްމާން ރަޟިޔަﷲ އަންހުއާއި އެކުއެވެ. އުޘްމާނުގެފާނު ޝަހީދުކޮށްލެވުނު އިރު އެކަލޭގެފާނު އުމުރުފުޅަކީ 14 އަހަރެވެ\nއަދި ފަހުން ޢަލީ ރަޟިޔަﷲ އަންހުގެ ހިލާފަތު އިރާޤަށް ބަދަލުވުމުން އެކަލޭގެފާނުވެސް އިރާޤަށް ހިޖުރަކުރެއްވިއެވެ. އަދި އެޔަށްފަހު އެކަލޭގެފާނުގެ ދިރިއުޅުއްވާފައިވަނީ ބަޞަރާގައެވެ.\nއެކަލޭގެފާނަކީ ދީންވެރި، ވާހަކަދައްކަވާ އިރު ފަޞާހާތްތެރި، މަޑުމައިތިރި ދިރިއުޅުމެއް އުޅުއްވި އަޅުވެރި ބޭކަލެކެވެ. އަދި ބަޞަރާގައި އެކަލޭގެފާނު ކިޔަވާދެއްވާފައިވެއެވެ.\nއެކަލޭގެފާނު އަވަހާރަވި ހިޖުރީ ސަނަތުން 110 ވަނައަހަރު 1ވީ ރަޖަބުމަހުއެވެ. އޭރު އުމުރުފުޅުން 88 އަހަރެވެ. މާތްﷲ އެކަލޭގެފާނަށް ހެޔޮރަޙުމަތްލައްވައި ހެޔޮޖަޒާދެއްވާށިއެވެ.\nއެއީ ބަޞަރާގެ އަހުލުވެރިންގެ ތެރޭގައި އެންމެ މަޝްހޫރު ތާބިއީ އެއްބޭކަލެވެ. ތާބިޢީ ބޭކަލުންނަކީ ރަސޫލާ މުޙައްމަދު ޞައްލަﷲ އަލައިހި ވަސައްލަމަގެ އަރިހުގައި ނުވަތަ އެކަލޭގެފާނާއި ބައްދަލުވެ ވަޑައިގެންނެވި ޞަޙާބީ ބޭކަލުންނާއި ބައްދަލުވެވަޑައިގެންފައިވާ ބޭކަލުންނެވެ. އަދި އެގޮތުގައި އީމާންކަމުގައި އަވަހާރަވެ ވަޑައިގެންފައިވާ ބޭކަލުންނެވެ.\nއެމްޑީޕީ އާއި ދެކޮޅަށް ޖޭޕީ އިން ކޯލިޝަނެއް އުފައްދަނީ\n8 ގަޑިއިރު ކުރިން 23\nޒިނޭއާއި ގުޅިގެން ދެއްކި ވާހަކަ އޮޅިވަޑައިގަންނަވާނަމަ މަޢާފަށް އެދެން - ނަޝީދު\n17 ގަޑިއިރު ކުރިން 49\nޔުނިވާސަލް އޭވިއޭޝަން ހިދުމަތާއެކު ރާއްޖެ އަންނަ ޕްރައިވެޓް ޖެޓްތައް ވެސް އިތުރުވެއްޖެ\n22 ގަޑިއިރު ކުރިން 2


ވޯޓާ ސެކިއުރިޓީ ކަށަވަރުކޮށް، ސާފު ބޯފެން ފޯރުކޮށްދިނުން: އެމްޑަބްލިއުއެސްސީގެ އަމާޒު – Haftha\nThu, 26 May, 2022, 12:49 pm\nއެމްޑަބްލިޔުއެސްސީގެ މައި އިމާރާތް --\nވޯޓާ ސެކިއުރިޓީ ކަށަވަރުކޮށް، ސާފު ބޯފެން ފޯރުކޮށްދިނުން: އެމްޑަބްލިއުއެސްސީގެ އަމާޒު\nމާރޗް 22, 2022\nކޮންމެ އަހަރެއްގައިވެސް 22 މާރިޗްއަކީ ދުނިޔޭގައި ފާހަގަކުރަމުން އަންނަ ފެނުގެ ދުވަހެވެ. މިދުވަސް ފާހަގަ ކުރުމަށް އދ. އިން ނިންމާފައިވަނީ ފެނުގެ މުހިއްމުކަން ހަނދާންކޮށްދިނުމަށެވެ. ފެނާއި ފެނާ ގުޅުންހުރި މައްސަލަތަކުގެ އަޑު އުފުލުމަށް މިދުވަސް ފާހަގަކުރާ އިރު، ދުނިޔޭގައި ކޮންމެ ނުވަ މީހުންގެ ތެރެއިން އެކަކީ ސާފު ފެން ލިބުމުން މަހޫރޫމުވެފައިވާ މީހެކެވެ. މިއަހަރުގެ ފެނުގެ ދުވަހުގެ ޝިއާރެއް ގޮތުގައި އދ.އިން ކަނޑައަޅާފައި ވަނީ (Groundwater: making the invisible visible) މިއެވެ.\nކޮންމެ އަހަރަކުވެސް ފެނުގެ ދުވަސް ފާހަގަކުރުމަށް މާލޭ ވޯޓާ އެންޑް ސްވަރޭޖް ކޮމްޕެނީ (އެމްޑަބްލިޔުއެސްސީ) އިން އަންނަނީ ގިނަ ހަރަކާތްތަކެއް ހިންގަމުންނެވެ. އެގޮތުން މިއަހަރުވެސް އެހެން އަހަރުތަކެކޭ އެއްފަދައިން ފެނުގެ ދުވަސް ފާހަގަކުރުމަށް ތަފާތު އެކިއެކި ހަރަކާތްތައް ކުރިއަށް ގެންދިޔުމަށް މި ކުންފުނިން ވަނީ ނިންމާފައެވެ.\nސާފު ރައްކާތެރި ފެނާ މެދުގައި ރައްޔިތުން ހޭލުންތެރިކުރުމަށް ތަފާތު ކެމްޕޭނުތަކެއް ކޮންމެ އަހަރަކުވެސް ކުރިއަށް ގެންދެއެވެ. ފެނުގެ މުހިންމުކަމާއި ފެނުގެ ވަސީލަތްތައް ދެމެހެއްޓެނިވި ގޮތެއްގައި ބޭނުންކުރުމަށާއި ފެން އިސްރާފު ނުކުރުމަށާއި އަދި މިކުންފުނިން ފޯރުކޮށްދޭ ސަޕްލައި ފެނުގެ ރައްކާތެރިކަމާއި ގުޅޭ ގޮތުން ރައްޔިތުން ހޭލުންތެރިކުރުވުމަށް ޕްރޮގުރާމުތަކެއް މިއަހަރުވެސް ކުރިއަށް ގެންދިޔުމަށް ވަނީ ނިންމައިފައެވެ.\nއެމްޑަބްލިޔުއެސްސީން އުފައްދާ ފޯރުކޮށްދެމުންދާ ފެނަކީ ޒަމާނީ ޓެކްނޮލޮޖީއާ ވަސީލަތްތައް ބޭނުންކޮށްގެން، ލޮނު ފެން، ސާފު ފެނަށް ބަދަލުކޮށްގެން، އުފައްދާ ރައްކާތެރި ފެނެކެވެ. މި ފެނަކީ ބުއިމަށް ރައްކާތެރިކަމަށް ބައިނަލްއަގުވާމީ ގޮތުންކަނޑައަޅާފައިވާ މިންގަނޑަށްވުރެވެސް ރަނގަޅު ފެންވަރެއްގެ ފެނެކެވެ. ފެނުގެ ކޮލިޓީ ކަށަވަރުކުރުމަށްޓަކައި ފެން އުފެއްދުމުގެ އެކި މަރުހަލާތަކުގައި ތަފާތު އެކިއެކި ޓެސްޓުތައްކުރެވެއެވެ. އަދި ކޮންމެ ދުވަހަކުވެސް މަދުވެގެން 1 ފަހަރު، ފެނުގެ ނެޓުވޯކުގެ ސަރަހައްދުތަކުން ސާމްޕަލްނަގައި ޓެސްޓުތައް ކޮށް އަދި މިފެން ސަރުކާރުން ކަނޑައަޅާފައިވާ މިންގަނޑުތަކަށް ފެތޭތޯ ކަށަވަރު ކުރެ އެވެ.\nއދ. ކަނޑައަޅާފައިވާ ދެމެހެއްޓެނިވި ތަރައްގީގެ ލަނޑުދަނޑިތަކުގެ ހަވަނަ ލަނޑުދަނޑިއަކީ 2030 ވަނަ އަހަރުގެ ނިޔަލަށް ދުނިޔޭގެ އެންމެންނަށް ސާފު ބޯފެން ފޯރުކޮށްދިނުމުގެ ލަނޑުދަނޑިއެވެ. މި ލަނޑުދަނޑި ހާސިލްކުރަނީ ތިމާވެށި ރައްކާތެރިކޮށް ޖައްވު ނުސާފުވާ މިންވަރުވެސް ކުޑަކޮށްގެންނެވެ. މިލަނޑުދަނޑި ހާސިލުކުރުމަށް އެމްޑަބްލިޔުއެސްސީންވެސް އަންނަނީ ގިނަ މަސައްކަތްތަކެއް ކުރުމުންނެވެ.\nއެގޮތުން ވޯޓާ ސެކިއުރިޓީ ކަށަވަރުކުރުމުގެ ގޮތުން މި ކުންފުނީގެ ފެން އުފައްދާ މައި މަރުކަޒުގެ އިތުރުން މާލޭގެ އެހެން ދެ ސަރަހައްދެއްގައި ފެން އުފައްދާ ދެ މަރުކަޒެއް ގާއިމުކޮށް، ފެން އުފެއްދުން ވަނީ ލާމަރުކަޒު ކުރެވިފައެވެ. އަދި ސިނަމާލެ ބްރިޖު މެދުވެރިކޮށް ޕައިޕްލައިން އަޅައިގެން މާލެ އަދި ހުޅުމާލޭގެ ފެނުގެ ނެޓްވޯކް ގުޅާލުމުގެ މަސައްކަތްތަކާއި ފެން ރައްކާކުރެވޭ މިންވަރު އިތުރުކުރުމަށްޓަކައި މާލެއާއި ހުޅުމާލޭގައި އިތުރު ފެން ތާންގީތައް ހެދުމުގެ މަސައްކަތްތައްވެސް ދަނީ ކުރަމުންނެވެ.\nއަދި ތިމާވެއްޓާއި ވީހާވެސް ރައްޓެހި ގޮތެއްގައި ފެން އުފެއްދުމަކީ އެމްޑަބްލިޔުއެސްސީގެ އަމާޒެވެ. އެގޮތުން މިކުންފުނީގެ3އޮޕެރޭޝަން ސެންޓަރެއްގައި ދަނީ ފެން އުފެއްދުމުގައި އިޔާދަކުރަނިވި ހަކަތަ ބޭނުންކުރަމުންނެވެ. ކުންފުނީގެ މިސްރާބު ހުރީ އިޔާދަ ކުރަނިވި ހަކަތަ ބޭނުން ކުރެވޭ މިންވަރު ކުރިއަށް އޮތްތަނުގައި އިތުރުކުރުމަށެވެ.\n1995 ވަނަ އަހަރު ވުޖޫދަށް އައި އެމްޑަބްލިއުއެސްސީގެ މައިގަނޑު އަސާސަކީ ދިވެހި ހުރިހާ ރައްޔިތުންނަށް ދެމެހެއްޓެނިވި ގޮތެއްގައި ހަމަހަމަކަމާ އެކު ރައްކާތެރި ބޯފެނާއި ނަރުދަމާގެ ހިދުމަތް ފޯރުކޮށްދިނުމެވެ. ދިވެހި ރާއްޖެއަކީ ފެނުގެ ވަސީލަތްތައް މަދު ގައުމަކަށްވާ އިރު، ދެމެހެއްޓެނިވި ގޮތެއްގައި ކުންފުނީގެ މަސައްކަތް ފުޅާކޮށް ހިދުމަތް ތަރައްގީކުރުމުގައި މެދުކެނޑުމެއްނެތި ދަނީ މަސައްކަތްތަކެއް ކުރަމުންނެވެ. ފެނުގެ ވަސީލަތްތަކަށް ކުރިމަތިވެފައިވާ ނުރައްކަލުގެ ސަބަބުން އެންމެންނަށް ހަމަހަމަ އަދި ދެމެހެއްޓެނިވި ގޮތެއްގައި ފެން ފޯރުވައިދިނުމުގެ މުހިންމުކަން އިތުރުވެފައިވާ އިރު، ރާއްޖޭގެ އެކި ކަންކޮޅުތަކުގައި އެމްޑަބްލިޔުއެސްސީން އަންނަނީ ފެނާއި ނަރުދަމާގެ ގިނަ މަޝްރޫއުތަކެއް ހިންގަމުންނެވެ.\nކުންފުނިން ފެނުގެ ދާއިރާގައި ހޯދާފައިވާ ތަރައްގީއަށް ނަޒަރު ހިންގާލައި އިރު، އެމްޑަބްލިޔުއެސްސީގެ 26 އަހަރު ދުވަހުގެ އިންޖިނިއަރިން ތަޖުރިބާގެ އެހީގައި، މިއަދު މި ކުންފުންޏަކީ ރާއްޖޭގައި ފެނުގެ މަޝްރޫއުތައް ހިންގާ އެންމެ ބޮޑު އެއް ކުންފުންޏެވެ.\nއެގޮތުން ރަށްރަށުގައި ގާއިމުކުރާ ފެނާއި ނަރުދަމާގެ ނިޒާމުގެ ގިނަ މަޝްރޫއުތަކުގައި އެމްޑަބްލިޔުއެސްސީގެ ބޮޑު ހިއްސާއެއް އޮންނަކަން ފާހަގަކޮށްލެވެއެވެ. އެމްޑަބްލިޔުއެސްސީގެ އަމާޒަކީ މެދުކެނޑުމެއްނެތި، އަދި ދެމެހެއްޓެނިވި ގޮތެއްގައި ރައްކާތެރި ބޯފެނާއި ނަރުދަމާގެ ހިދުމަތް ރާއްޖޭގެ ރައްޔިތުންނަށް ފޯރުކޮށްދިނުމެވެ.\nފާހަގަ: ރިޕޯޓް, އެމްޑަބްލިޔުއެސްސީ, އެޑްވަޓޯރިއަލް, ދުނިޔޭގެ ފެނުގެ ދުވަސް


Razzan ah hamala dhin Azharakee kushuge record onna meeheh: Police | Mihaaru\nރައްޒާނަށް ހަމަލަ ދިން އަޒުހަރަކީ ކުށުގެ ރިކޯޑު އޮންނަ މީހެއް: ޕޮލިސް\n05 އޯގަސްޓް 2017 - 21:19 8 comments\nފުލުސް ކޮންސްޓަބަލް އަލީ ރައްޒާނަށް ރޭ މެންދަމު ތޫނު އެއްޗަކުން ހަމަލާދީ ޒަހަމްކޮށްލި އަޒުހަރު އިބްރާހިމަކީ ކުށުގެ ރިކޯޑު އޮންނަ މީހެއް ކަމަށް ފުލުހުން މި ރޭ ބުނެފި އެވެ.\nމާފުށީ ޕޮލިސް ސްޓޭޝަންގައި މަސައްކަތް ކުރާ ރައްޒާނަށް ހަމަލަދިނީ މާލެ އިން މާފުއްޓަށް ދިޔަ ލޯންޗަކުން ޖަލަށް އެއްޗެހިތަކެއް ވައްދަން އުޅޭ ކަމަށް ތުހުމަތު ކުރެވިގެން އެ މީހުން ހިފަހައްޓަން އުޅުމުންނެވެ. އޭނާ އަށް އައިޖީއެމްއެޗްގައި ފަރުވާ ދެމުން އަންނައިރު، ހާލު ރަނގަޅުވަމުން އަންނަ ކަމަށް އެ ހޮސްޕިޓަލުން ބުންޏެވެ.\nމާފުށީ ޖަލަށް ވައްދަން އުޅެނިކޮށް ފުލުހުން ހޯދި ބައެއް ތަކެތި. - ފޮޓޯ: ޕޮލިސް\nފުލުހުން ނެރުނު ބަޔާނެއްގައި ބުނީ ރައްޒާނަށް ހަމަލަ ދިން ހ.ކުއްޅަވައްމާގޭ އަޒުހަރަކީ ތަފާތު އެކި ކުށްތަކުގައި ޝާމިލްވެ އެތައް ފަހަރެއްގެ މަތިން ފުލުސް އޮފީހަށް ހާޒިރު ކުރި މީހެއް ކަމަށެވެ. އަޒުހަރު އަތުން ފެނުނު ދެ ގޯނީގެ ތެރެއިން ގިނަ އަދަދެއްގެ ފޯނާއި ޗާޖަރާއި ބެޓެރީ އާއި ހެޑް ސެޓް ހިމެނެ އެވެ.\nފުލުހުން ބުނި ގޮތުގައި ރޭ ދަންވަރު މާފުއްޓަށް ކައިރި ކުރި ލޯންޗުން ފުންމާލައިގެން އަޒްހަރު މަސައްކަތް ކުރީ މާފުއްޓަށް އެ ތަކެތި ވެއްދުމަށެވެ. އެކަމަކު، އެ އޮޕަރޭޝަންގައި ހަރަކާތްތެރިވި ރައްޒާނުގެ ވާތް ފަރާތު، ކުރިމަތިން ކޮނޑާ ދިމާލަށް ތޫނު އެއްޗަކުން ހަމަލާދީ ޒަހަމްކޮށްލި ކަމަށް ފުލުހުން ބުންޏެވެ.\nފުލުހުން ހޯދި ތަކެތީގެ ތެރޭގައި ގިނަ އަދަދެއްގެ ފޯނާއި ޗާޖަރާއި ބެޓެރީ އާއި ހެޑް ސެޓް ހިމެނެ އެވެ.\nމި މައްސަލާގައި އަޒްހަރާއެކު އިތުރު ތިން ފިރިހެނަކު ވަނީ ހައްޔަރުކޮށްފަ އެވެ. އެއީ 51 އަހަރުގެ ފިރިހެނަކާއި 32 އަހަރުގެ ދެ ފިރިހެނަކާއި 18 އަހަރު ނުފުރޭ ކުޑަ ކުއްޖެއް ކަމަށް ވެސް ފުލުހުން ބުންޏެވެ.\nރައްޒާންގެ ހާލު ހޯމް މިނިސްޓަރު އަޒްލީން އަހުމަދާއި ޑިފެންސް މިނިސްޓަރު އާދަމް ޝަރީފް އާއި ޕޮލިސް ކޮމިޝަނާ އަހުމަދު އަރީފް ވަނީ ބައްލަވާލައްވައިފަ އެވެ. އަދި މި ތިން ބޭފުޅުން ވަނީ ރައްޒާންގެ އާއިލާގެ މެމްބަރުންނާ ވެސް ބައްދަލު ކުރައްވައިފަ އެވެ.\nއިތުރު ލިޔުންތައް ޕޮލިސް އައިޖީއެމްއެޗު ވަޅިހެރުން ކ. މާފުށި މާފުށީ ޖަލު


ޕޯލްސްޓަރގެ ޤުރްއާން މުބާރާތުން 1 ވަނަ ފަރާތަށް އުމްރާ ދަތުރެއް — Ihavandhoo.com\nޕޯލްސްޓަރގެ ޤުރްއާން މުބާރާތުން 1 ވަނަ ފަރާތަށް އުމްރާ ދަތުރެއް\n29 ޖުލައި 20166ޢަބުދުﷲ ޙަމީދު\nމި އަހަރުގެ މުބާރާތުން 1 ވަނަ ހޯދީ ހއ. އިހަވަންދޫ މަންޒިލް ފާޠިމަތު ރާޔާ ރަޢޫފް. ފޮޓޯ: އޭއެސްޕީ\nމެދުކެނޑުމެއްނެތި އިހަވަންދޫގައި ބާއްވަމުންއަންނަ އެންމެ ގިނަދުވަސްވީ ޤުރްއާން މުބާރާތްކަމަށްވާ ކުލަބު ޕޯލްސްޓަރގެ ޤުރްއާން މުބާރާތް މި އަހަރު ބާއްވާފައިވަނީ އަލްމަރުޙޫމް ޢަބްދުﷲ ނަޢީމްގެ ހަނދާނުގައެވެ. އެއީ އެކުލަބުގެ 15 ވަނަ ޤުރްއާން މުބާރާތެވެ.\nމި ސިލްސިލާގެ އެންމެފަހު ދެ މުބާރާތުގައި މުޅި މުބާރާތުން އެއްވަނަ ފަރާތަށް 10،000 ރުފިޔާ އަދި ނުބަލައި ކިޔެވެމުގެ ގޮފިން އެންމެމޮޅު ބައިވެރިޔާއަށް 5000 ރުފިޔާ، ހެޔޮއެދޭ ފަރާތަކުންވަނީ ހުށަހަޅައިފައެވެ.\nމި އަހަރުގެ ޤުރްއާން މުބާރާތުގެ ނަތީޖާ ފައުޅުކޮށް އިނާމު ދިނުމަށް އިއްޔެ ހަވީރު ބޭއްވި ރަސްމިއްޔާތުގައި ޕޯލްސްޓަރގެ 16 ވަނަ ޤުރްއާން މުބާރާތަށް ތައްޔާރުވަމުންދާ ފަރާތްތަކަށް އެކުލަބުންވަނީ އުފާވެރި ޚަބަރެއް ދީފައެވެ. ޕޯލްސްޓަރއިންވަނީ އެކުލަބުގެ 16 ވަނަ ޤުރްއާން މުބާރާތުގައި މުޅި މުބާރާތުން 1 ވަނަ ފަރާތަށް ހެޔޮއެދޭ ފަރާތަކުން ޢުމްރާ ދަތުރެއް ހުށަހަޅާފައިކަން އިޢުލާނުކޮށްފައެވެ. އެއީ ފާއިތުވި ދެއަހަރު ދެމެންދިޔަ 10،000 ރުފިޔާ އަދި 5000 ރުފިޔާގެ ފައިސާގެ އިނާމުގެ ބަދަލުގައި ހުށަހަޅާފައިވާ އިނާމެއްކަމަށް ޕޯލްސްޓަރއިން މަޢުލޫމާތުދެއެވެ.\nކުލަބު ޕޯލްސްޓަރއިން ބުނީ އިނާމު ލިބޭ ފަރާތް ޢުމްރާ ދަތުރުގައި ބައިވެރިވުމަށް އެކުލަބުން ވަރަށް ބޮޑަށް ބާރުއަޅާ ކަމަށާއި އެގޮތުން 18 އަހަރުން ދަށުގެ ކުއްޖަކަށް ނުވަތަ 18 އަހަރުން މަތީގެ އަންހެން ބައިވެރިއަކަށް މުޅި މުބާރާތުން 1 ވަނަ ލިބިއްޖެނަމަ، އެ ބައިވެރިއެއްގެ އެހީތެރިއެއްގެ ގޮތުގައި ދިއުމަށް އިތުރު އެއްފަރާތަށް ޢުމްރާ ދަތުރެއް ލިބޭނެކަމަށެވެ. ނަމަވެސް މި އިނާމު 18 އަހަރުން މަތީގެ ފިރިހެން ބައިވެރިއަކަށް ލިބިއްޖެނަމަ އެހީތެރިއެއްގެ ގޮތުގައި އިތުރުފަރާތަކަށް ފުރުޞަތު ދޭގޮތަށް ހަމަޖެހިފައި ނުވާކަމަށް ޕޯލްސްޓަރއިން މަޢުލޫމާތުދެއެވެ.\nތިޔަ އިނާމް ހުށަހެލި ފަރާތަށް މާތްރަސްކަލާގެ ހެޔޮރަހްމަތް ލައްވާށި....\n– 30 ޖުލައި 201630\nއަންހެން ބައިވެރިއެއް ހޮވިއްޖެނަމަ ދެ މީހަކަށް ކީއްވެގެންތޯ؟\n– 30 ޖުލައި 201620\nއަންހެނުންނަށް ދަތުރުކުރެވެނީ މަހްރަމަކާއެކުވީމަ... މުސްލިމް އަންހެނާއަށްއޮތީ އެގޮތްކަމުގައިވާތީ....\n– 30 ޖުލައި 201600\nއަންހެނުން މަހުރަމެއް ނުލާ ދަތުރުކުރުމަކީ ޙަރާމް ކަމަކަށްވާތީ․ أبو هريرة رضي الله عنه ގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. "ﷲއަށާއި އާޚިރަތް ދުވަހަށް އީމާންވާ އަންހެނަކު، މަޙުރަމެއް ނުލައި، އެއްރޭ އެއްދުވާލުގެ ދުރުމިންހުރި ދަތުރެއް ކުރުމަކީ، ހުއްދަވެގެންވާ ކަމެއްނޫނެވެ." ابن عباس رضي الله عنهماގެ އަރިހުން ރިވާވެގެންވެއެވެ. އެކަލޭގެފާނު ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވަނިކޮށް އަޑު އެއްސެވިއެވެ. "އެއްވެސް ފިރިހެނަކު ހިލޭ އަންހެނަކާއި އެކު އެކަހެރި ނުވާހުށިކަމެވެ. އަދި އެއްވެސް އަންހެނަކު، މަޙުރަމަކާއި ނުލާ ދަތުރު ނުކުރާހުށިކަމެވެ. ފަހެ ކޮޅަށްތެދުވެފައި އެކަލޭގެފާނުގެ އަރިހުގައި މީހަކު ދަންނަވާދިއެވެ. އޭ ﷲގެ ރަސޫލާއެވެ. ތިމަންކަލޭގެފާނުގެ އަނބި ކަނބުލޭގެވަނީ ޙައްޖަށް ދިޔުމަށްޓަކައި ނުކުމެފައެވެ. އަދި ތިމަންކަލޭގެފާނު ވަނީ އެވެނި ހަނގުރާމައަކަށް ދިޔުމަށްޓަކައި ނަން ލިޔެފައެވެ. ޙަދީޘް ކުރެއްވިއެވެ. ފަހެ ކަލޭގެފާނުގެ އަނބިކަނބުލޭގެއާއި އެކު ޙައްޖު ވުމަށް ދާށެވެ."\n– 30 ޖުލައި 2016 1 0\nAdhives midhia aharuge inaamnulibey\n–2އޮގަސްޓު 201601\nތިޔަ އިނާމް ހުށަހެޅި ފަރާތަށް މާތްރަސްކަލާގެ ހެޔޮރަހްމަތް ލައްވާށި.. ބައިވެރިން ރަގަޅަށް މުބާރާތަށް ތައްޔާރުވުމަކީ މުބާރާތްތައް ބޭއްވުމުގެ އެއްމެ ބޮޑު މަދުސަދު․․\n–4އޮގަސްޓު 2016 1 0


Weapons | Mihaaru\nހަތިޔާރު ގެންގުޅުނު ލަންކާގެ އިދިކޮޅު ލީޑަރަކު ހައްޔަރު\nހިބަޅިދޫގެ ހުކުމް މިވަގުތު ތަންފީޒެއް ނުކުރެވޭނެ: ކޯޓު\nބ. ހިބަޅިދޫއާ ކުރިން ހަވާލުވެ އޮތް ކުންފުންޏަށް އެރަށް އަލުން ދޭން ކުރި ހުކުމުގެ އިސްތިއުނާފް މައްސަލަ ހައި ކޯޓުގައި ހިނގަމުންދާތީ ދަށު ކޯޓުގެ ހުކުމް މިވަގުތު ތަންފީޒުކޮށް ދެވެން ނެތް ކަމަށް ސިވިލް ކޯޓުން ނިންމައިފި އެވެ.\nވޮޝިންޓަން (މާޗް 23) - ސައުދީ އަރަބިއާ އަށް އެއް ބިލިއަން ޑޮލަރުގެ ހަތިޔާރު ވިއްކުމަށް ސްޓޭޓް ޑިޕާޓްމަންޓުން ހުއްދަ ދީފި އެވެ.\n"ނޯތު ކޮރެއާ އިން ދަނީ މިއަންމާއަށް ހަތިޔާރު ދެމުން"\nޔުނައިޓެޑް ނޭޝަންސް (ފެބްރުއަރީ 3) - މިއަންމާ އާއި ސީރިއާ އަށް ނޯތު ކޮރެއާ އިން ހަތިޔާރު ވިއްކަމުންދާ ކަމަށް އދ.ގެ ރިޕޯޓެއްގައި ބުނެފި އެވެ.\nވައިގެ ހަމަލާތަކުގައި އައިއެސްގެ ހަތިޔާރާ ބެހޭ ވަޒީރުން މަރު\nބަޣުދާދު (ސެޕްޓެމްބަރު 8) - އިރާގާއި ސީރިއާގައި އިސްލާމިކް ސްޓޭޓް (އައިއެސް) އާ ދެކޮޅަށް ވައިގެ ހަމަލާތައް ދޭ ކޯލީޝަނުން ހަމަލާދީ އައިއެސްގެ ހަތިޔާރާ ބެހޭ އިސް ދެ ވަޒީރަކު މަރާލާފައިވާ ކަމަށް އޮފިޝަލުން ބުނެފި އެވެ.\nހަތިޔާރު އުފައްދަން ސައުދީން ގައުމީ ކުންފުންޏެއް ހަދައިފި\nރިޔާޒް (މެއި 18) - ހަތިޔާރު އުފައްދަން ސައުދީ އަރަބިއާ އިން ގައުމީ ކުންފުންޏެއް ހަދައިފި އެވެ.\nއަދީބު ފިސްތޯލަ ގެންގުޅުމުގެ ހުކުމް ދަމަހައްޓައިފި\nފިސްތޯލަ ގެންގުޅުނު މައްސަލާގައި ކުރީގެ ނައިބު ރައީސް އަހުމަދު އަދީބު 10 އަހަރަށް ޖަލަށް ލާން ކްރިމިނަލް ކޯޓުން ކުރި ހުކުމް ރަނގަޅު ކަމަށް ހައި ކޯޓުން މިއަދު ހުކުމްކޮށްފި އެވެ.\nހިބަޅިދޫ އަލުން ދޭން ކުރި ހުކުމް އިސްތިއުނާފް ކުރަނީ\nހަނގުރާމަވެރި ހަތިޔާރާއި ގޮވާތަކެތި ފެނުނު ބ. ހިބަޅިދޫ އެރަށް ކުރިން ގެންގުޅުނު ފަރާތާ ހަވާލުކުރަން ސިވިލް ކޯޓުން ކުރި ހުކުމް އިސްތިއުނާފް ކުރަން ދައުލަތުން ނިންމައިފި އެވެ.\nމޮހޯ ހިއްސާވި ކުންފުންޏަށް ހިބަޅިދޫ ދޭން ހުކުމްކޮށްފި\nބ. ހިބަޅިދޫން ހަނގުރާމަވެރި ހަތިޔާރު ފެނުނުއިރު އެ ރަށް ހިންގުމާ ހަވާލުވެ އޮތް ބިޒްނާސް މޯލްޑިވްސް ކުންފުންޏާ އެރަށް ހަވާލުކުރަން ސިވިލް ކޯޓުން އިއްޔެ އަމުރުކޮށްފި އެވެ.


Alevel Gai Mathee Vanathah Hoadhaa Dharivarakah MPL Ge Scholarship Eh - Vaguthu\nއެމްޕީއެލްގެ ސީއީއޯ ޝާހިދު - ފޮޓޯ: ޕީއެސްއެމް\nކޮންމެ އަހަރު ވެސް އޭލެވެލް އިމްތިހާނުން މަތީ ވަނަތައް ހޯދާ އެއް ދަރިވަރަކަށް މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ ހަރަދުގައި ޑިގްރީއާ ހަމައަށް ކިޔެވުމުގެ ފުރުސަތު ދޭން ނިންމައިފިއެވެ.\nއޭލެވެލް ނިންމާ ދަރިވަރުންގެ ތެރެއިން މަތިން ވަނަތައް ހޯދާ އެއް ދަރިވަރަކަށް އެމްޕީއެލްގެ ހަރަދުގައި ޑިގްރީއަށް ކިޔެވުމުގެ ފުރުސަތު ދޭނެ ކަން އިއުލާން ކުރެއްވީ ރޭ ކުރިއަށްދިޔަ އެ ކުންފުނީގެ 35 ވަނަ އަހަރީ ޖަލްސާގައި ވާހަކަ ދައްކަވަމުން ސީއީއޯ ޝާހިދު އަލީއެވެ.\nމި ރަސްމިއްޔާތުގައި ވާހަކަ ދައްކަމުން ޝާހިދު ވިދާޅުވީ، މުސްތަގުބަލުގައި މާލޭ ކޮމާޝަލް ހާބަރު ނުވަތަ އާ ޕޯޓަކީ އެންމެ ޕްރޮފެޝަނަލް އެންމެ ހަރުދަނާކޮށް ހިންގޭ އެއް ކުންފުންޏެއް ކަމަށް ހަދަން ޖެހޭ ކަމަށެވެ.\nއެކަން ހާސިލު ކުރުމަށް މުވައްޒަފުން ބިނާ ކުރުން ކަމަށާއި އެހެން ކަމުން އެކަންކަން ކުރުމުގެ މަސައްކަތް ކުރަމުން އަންނަ ކަމަށް ޝާހިދު ވިދާޅުވިއެވެ.\nއެގޮތުން ޕޯޓް ޓްރެއިނިން ސެންޓަރުން ހިންގަމުންދާ އިން ހައުސް ޓްރެއިނިން އަދި އެކްސްޓާނަލް ޓްރެއިނިންނާއި ގިނަ މުވައްޒަފުންތަކަކަށް މަސައްކަތާއި ގުޅުން ހުރި އެތައް ޓްރެއިނިން ތަކެއް ދެވޭ ކަމަށް ޝާހިދު ވިދާޅުވިއެވެ.\nޝާހިދު ވިދާޅުވީ، ރާއްޖޭގެ ޓިވެޓް އޮތޯރިޓީ އާއި ގުޅިގެން ހިންގޭ އެޕްރެންޓިސް ޝިޕް ޕްރޮގްރާމަކީ އެކުންފުނިން ވަރަށް އިސްކަމެއް ދީގެން ކުރިއަށް ގެންދާ ޕްރޮގްރާމެއް ކަމަށާއި ކޯޕަރޭޓް ސްކޯލަޝިޕްގެ ފަރާތުން ހަ ފަރާތަކަށް ރާއްޖޭން ބޭރުގައި ތަމްރީން ކުރުމަށް ފަހިކޮށްދީފައި ކަމަށެވެ.\n"ކޮންމެ އަހަރު އޭލެވެލް އިމްތިހާނުން މަތީ ވަނަތައް ހޯދާ އެއް ދަރިވަރަކަށް އެމްޕީއެލްގެ ހަރަދުގައި ޑިގްރީއަށް ކިޔެވުމުގެ ފުރުސަތު ހުޅުވާލުމަށް މިހާރު ވަނީ ނިންމާފައި" ޝަހިދު ވިދާޅުވިއެވެ.\nސެޕްޓެމްބަރު 18, 2021 09:52\nކޮން ދާރިރާއަކުންތޯ ތިޔަ ސްކޮލް އޮންނާނީ ...\nސެޕްޓެމްބަރު 18, 2021 10:01\nތިތަނަކީ އޮފް ދުވަހެއް ނުދީ މަސައްކަތް ކުރުވާ ތަނެއް މިރާއްޖޭގަ މަސައްކަތް ކުރާ ބަންގާޅީންނައްވެސް ހަފުތާ އަކު އެއްދުވަސް އޮފުލިބޭ !! ވަޒީފާގެ ގާނޫނުގަ މަޖުބޫރު ވާނެ ހަފުތާއަކު އެއްދުވަސް އޮފް ލިބެން. މުވައްޒަފުންގެ ހައްގުތަކަށް އަރާގަނެފަވާ ތަނެއް. ނިކަމެތިންގެ ހައްގުގަ މި ވާހަކަ ދައްކާނެ މީހަކު ނެތް..


vnews - Julian Assange ah Ecuador ge rahvehikan dheefi\nވިކިލީކްސްގެ ބާނީ އަސާންޖަށް އިކުއެޑޯގެ ރަށްވެހިކަން ދީފި\nވިކިލީކްސްގެ ފައުންޑަ ޖޫލިއަން އަސާންޖް އަށް އިކުއެޑޯ އިން ރަށްވެހިކަން ދީފި އެވެ.\nއަސާންޖްއަށް އިކުއެޑޯގެ ރަށްވެހިކަން ދީފައިވަނީ މިދިޔަ މަހު ކަމަށް އެގައުމުގެ ހާރިޖީ ވުޒާރާއިން ވަނީ ބުނެފަ އެވެ.\nއުމުރުން 46 އަހަރުގެ އަސާންޖް ލަންޑަންގައި ހުންނަ އިކުއެޑޯގެ އެމްބަސީގައި އުޅޭތާ ފަސް އަހަރާ ހަމަސް ވެފައިވާއިރު އިނގިރޭސިވިލާތުގެ ފޮރިން އޮފީހުން ބުނީ އަސާންޖަކީ ޑިޕްލޮމެޓެއް ކަމަށް ކަނޑައަޅައިދިނުމަށް އިކުއެޑޯ އިން އިނގިރޭސި ސަރުކާރަށް ހުށަހަޅާފައިވާ ކަމަށެވެ.\nއެހެންނަމަވެސް އިނގިރޭސި ސަރުކާރުން ވަނީ އެކަމަށް ދެކޮޅު ހަދާފަ އެވެ. ދުނިޔޭގެ އެކި ގައުމުތަކުގެ ސަރުކާރުން ހިންގާފައިވާ ބޮޑެތި ޖަރީމާތައް ފަޅާ އަރުވާލި ވިކިލިކްސްގެ ބާނީ އަސަންޖަކީ އޮސްޓްރޭލިއާ އަށް އުފަން މީހެކެވެ.\nމިދިޔަ ބުރާސްފަތި ދުވަހު ބޭއްވި ނޫސްވެރިންގެ ބައްދަލުވުމެއްގައި އިކުއެޑޯގެ ހާރިޖީ ވަޒީރު މާރިއާ ފެނާންޑާ އެސްޕިނޯސާ ވިދާޅުވީ އަސާންޖްއަށް އެގައުމުގެ ރަށްވެހިކަން ދީފައިވާ ކަމަށާއި، ރަށްވެހިކަން ދިނީ މިދިޔަ ޑިސެމްބަރު މަހުގެ 12 ވަނަ ދުވަހު ކަމަށެވެ. އޭނާ ވިދާޅުވީ އިކުއެޑޯގެ ރަށްވެހިކަން އަސާންޖް އަށް ދިނީ އޭނާއަށް ނުރައްކަލެއް ކުރިމަތިވެދާނެ ކަމުގެ ބިރު އޮތުމުން ކަމަށެވެ.\nއިނިގިރޭސި ފޮރިން އޮފީހުން ބުނީ އަސާންޖްއަށް ޑިޕްލޮމެޓިކް ހައިސިއްޔަތެއް ދިނުމާ ގުޅޭ ގޮތުން އިކުއެޑޯގެ ސަރުކާރާއެކު މަޝްވަރާ ނުކުރާ ކަމަށާއި، ހައްލަކީ އަސާންޖް އެމްބަސީން ނިކުމެ އިންސާފާ ކުރިމަތިލުން ކަން އިކުއެޑޯއަށް އެނގޭނެ ކަމަށެވެ.\nއެމެރިކާގެ ގިނަ ސިއްރުތަކެއް ފަޅާއަރުވާލާފައިވާ އަސަންޖް އަކީ އެމެރިކާއިން ހައްޔަރުކުރަން ބޭނުންވާ މީހެކެވެ. އިކުއެޑޯ އެމްބަސީގައި ހިމާޔަތްދީފައި ހުއްޓާ ސުވިޑަންއިންވެސް އޭނާ ހައްޔަރުކުރަން ބޭނުންވި އެވެ. ސްވިޑަން އިން އަސަންޖް ހައްޔަރު ކުރުމުގެ އަމުރެއް ނެރުނީ އޭނާގެ މައްޗަށް ތުހުމަތު ކުރެވުނު ބަދްއަހްލާގީ މައްސަލައަކާއި ގުޅިގެންނެވެ. އެހެންނަމަވެސް މިދިޔަ އަހަރު ސްވިޑަންގެ ކޯޓަކުން ވަނީ އަސާންޖްގެ މައްޗަށް އުފުލި ދައުވާ ބާތިލްކޮށް އޭނާ ހައްޔަރު ކުރުމަށް ނެރުނު އަމުރުވެސް ބާތިލް ކޮށްފަ އެވެ.\nއިކުއެޑޯގެ ރަށްވެހިކަން ލިބުމާއެކު އަސާންޖް ވަނީ އިކުއެޑޯގެ ގައުމީ ފުޓުބޯޅަ ޓީމުގެ ޖާޒީއެއްގައި ނަގާފައިވާ ފޮޓޯއެއް ފުރަތަމަ ފަހަރަށް ޓްވިޓާގައި އާންމުކޮށްފަ އެވެ.\nއަސާންޖްގެ ގާނޫނީ ޓީމުން ބުނީ އިނގިރޭސިވިލާތުން އޭނާ ހިފަހައްޓާފައި ހުންނަނީ ގާނޫނާ ހިލާފަށް ކަމަށް އދ އިން ކަނޑައަޅާފައިވާ ކަމަށާއި އަސާންޖަށް އިނިގިރޭސިވިލާތުގައި މިނިވަންކަމާއެކު އުޅެވޭ ގޮތަށް އޭނާ ދޫކޮށްލަން ޖެހޭ ކަމަށެވެ. އަދި އެމެރިކާއިން އަސާންޖަށް ބިރުދެއްކުމުގެ ފުރުސަތު އިނގިރޭސި ސަރުކާރުން ފަހިކޮށްދީގެން ނުވާނެ ކަމަށްވެސް ގާނޫނީ ޓީމުން ބުނެފައިވެ އެވެ.


Banoon Eid Festival: Dheenee Hamathakuge Mathin Eid Faahaga Kureveynekan Salafun Saabithu Kohdheefi | #Dhiislam\nބަނޫން ޢީދު ފެސްޓިވަލް: ދީނީ ހަމަތަކުގެ މަތިން ޢީދު ފާހަގަކުރެވޭނެކަން ސަލަފުން ސާބިތުކޮށްދީފި\n6 months ago |0comment| September 5, 2017 |\nޢީދު ކައިރިވަމުން އަންނަ ވަރަކަށް އިވެމުންދާ ދެއަޑެއް އިވެއެވެ. އެއް އަޑަކީ ޢީދު ފާހަގަކުރުމަށް މާލެއާއި ރަށްރަށުގައި ރާވަމުންދާ މުންކަރާތްތަކުގެ ވާހަކައެވެ. އަނެއް އަޑަކީ އެމުންކަރާތްތައް ހުއްޓާލުމަށް ގޮވާލާ ޢިލްމުވެރިން ދެއްވަމުންދާ ނަސޭހަތުގެ އަޑެވެ. އަޑުއެހިމީހަކު އެކަން ޤަބޫލުކޮށް އެކަން ހުއްޓާލައެެވެ. އެކަން ޤަބޫލު ނުކުރެވޭ ނުވަތަ އަޑު ނުއިވޭ ފަރާތްތަކުން ޢީދު ފާޙަގަކުރުމުގެ ނަމުގައި ދީނުގައި ކަނޑައަޅާފައިވާ މިންގަނޑު ފަހަނައަޅައި ދަނީއެވެ. މިކަން މިފަހަރުވެސް ރާއްޖޭގެ ރަށްރަށުގައި ޢީދު ފާޙަގަކުރުމުގެ ނަމުގައި ހިންގި ހަރަކާތްތައް ބަލާލުމުން ފެނިގެންދާނެއެވެ.\nހަމައެކަނި ކަމެއް ހުއްޓާލަން ބުނުމުން އަޅުގަނޑުމެންގެ ތެރެއިން ގިނަ މީހުންނަކަށް އެކަން ހުއްޓައެއް ނުލެވެއެވެ. އޭގެ ބަދަލުގައި އޭގެ އަނެއް ގޮތް ނުވަތަ އޮލްޓަރނޭޓިވް ވަރޝަންއެއް ދެއްކުމުން ހުއްޓުވަން ބޭނުންވާ ކަންތައް ހުއްޓާލަން ފަސޭހަވެގެން ދެއެވެ.\nއެގޮތުން ޖަމިއްޔަތުއް ސަލަފްއިން މިވަނީ މިފަހަރުގެ އަޟްހާ ޢީދު ފާޙަގަކުރުމަށް “ބަނޫން އީދު ފެސްޓިވަލް” ނަމުގައި ބޮޑު އިވެންޓެއް ބާއްވާ ދީނީ ހަމަތަކުގެ މަތިން ޢީދު ފާހަގަ ކުރެވޭނެކަން ސާބިތު ކޮށްދީފައެވެ.\nރާއްޖޭގައި ބޭއްވުނު މިފަދަ އެންމެ ބޮޑު އެއް އިވެންޓް\nސެޕްޓެމްބަރ3އަދި4ވަނަ ދުވަހުގެ ހަވީރު4ން6އަދި ރޭގަނޑު 8 ން 10 ށް ކުރިއަށްދިޔަ މިއިވެންޓަކީ ރާއްޖޭގައި މިފަދައިން ބޭއްވި އެންމެ ބޮޑު އެއް އިވެންޓެވެ. މިކަން މިއިވެންޓުގައި ބައިވެރިކޮށްފައިވާ ކުޅިވަރުތަކުންވެސް އެނގިގެންދެއެވެ.\nމިކަމާއި ގުޅޭގޮތުން މައުލޫމާތު ދެއްވަމުން ޖަމިއްޔަތުއް ސަލަފްގެ މެމްބަރެއް ކަމުގައިވާ ހަސަން އަޒްމާން ވިދާޅުވީ މިފަހަރުގެ ބަނޫން ޢީދު ފެސްޓިވަލުގައި 30 ހަކަށް ކުޅިވަރު ކުޅެވޭނެ އިންތިޒާމް ހަމަޖެހިފައި ހުންނާނެކަމަށާއި އޭގެ ތެރެއިން ގިނަ ކުޅިވަރުތަކަކީ މިފަދަ އިވެންޓެއްގައި ކުރިން ފެނިފައިނުވާ ފަދަ މުޅިން އައު ކުޅިވަރުތައް ކަމަށެވެ.\nރަސްފަންނާއި މާފަންނު މަދަރުސާގެ އިތުރުން ޒުވާނުންގެ މަރުކަޒު ސަރަހައްދު ހިމެނޭގޮތަށް ކުރިއަށް ދިޔަ މިއިވެންޓުގައި ޖެޓްސްކީ ދުއްވުމާއި ޓްރަމްޕޮލިންގ ފަދަ ތަފާތު ކުޅިވަރުތައް ކުޅެވޭނެ އިންތިޒާމްތައް ހަމަޖެހިފައި ހުއްޓެވެ.\nތަރުހީބު ވަރަށް ބޮޑު\nމިއިވެންޓު ކުރިއަށް ދިޔައިރު ފެނިގެންދިޔައީ އެތަނަށް ޒިޔާރަތްކުރި ކުޑަކުދިންނާއި އެކުދިންގެ ބެލެނިވެރިން ތަރުހީބު ވަރަށް ބޮޑަށް މިކުޅިވަރުތަކަށް ލިބިގެން ދިޔަތަނެވެ.\nއެގޮތުން ކޮންމެ ކުޅިވަރެއްވެސް ހިނގަމުންދިޔަ ސަރަހައްދުގައި އެކުޅިވަރުގައި ބައިވެރިވުމަށް ދިގު ކިއުތައް ހަދާފައޮތެވެ. އަދި މިއިން ކޮންމެ ކުޅިވަރެއްގައި ބައިވެރިވާ ކޮންމެ ކުއްޖަކަށް ހަދިޔާ ދެމުން ގެންދިއުމުގެ ސަބަބުން ކުޑަކުދިންގެ މޫނުމަތިން އިތުރު އުފާވެރިކަމެއް ފެނިގެން ދިޔައެވެ.\n“ވަރަށް ފަން މިތާހުރި ހުރިހާ ކުޅިވަރެއްވެސް. ބައިވަރު އިނާމްވެސް ލިބިއްޖެ” ސުވާލުކޮށް ލުމުން އެތަނުގައި ކިއުގައި ހުރި ކުއްޖަކު ކިޔައިދިނެވެ.\nއެތަނަށް ދިޔަ ބެލެނިވެރިންވެސް ތިބީ އިވެންޓް ކުރިއަށްދިޔަ ގޮތާމެދު ވަރަށް ހިތްހަމަޖެހިފައެވެ.\n“ވަރަށް ސަޅި މިއިވެންޓް. މިކަހަލަ އިވެންޓް ގިނައިން ބާއްވަންވީ. ދަރިފުޅު ކިޔާވަރުން ދެދުވަހުވެސް މިއައީ މިތަނަށް ” ޓްރަމްޕޮލިންއަށް ދަރިފުޅު އަރުވަން ކިއުގައި ހުރި އަހުމަދު ރަޝީދު ކިޔައިދިނެވެ.\nކުރިއަށް އޮތްތަނުގައި ރަށްރަށުގައިވެސް އޮންނާނެ\nއަޒްމާން ވިދާޅުވީ މިފަހަރުގެ އިވެންޓުން އެނގިގެން މިދިޔައީ ދީނީ ހަމަތަކުގެ މަތިންވެސް ޢީދު ފާހަގަ ކުރެވޭނެ ކަމަށާއި އަދި އެގޮތަށް ފާހަގަ ކުރުމުންވެސް ގިނަ އަދަދެއްގެ ބަޔަކަށް އެކަން ކަމުދާ ކަމަށެވެ. އަޒްމާން ވިދާޅުވި ގޮތުގައި މިފަދަ އިވެންޓްތައް ކުރިއަށް އޮތްތަނުގައި ރަށްރަށުގައިވެސް ކުރިއަށް ގެންދިޔުމުގެ ވިސްނުން އެބަހުރިކަމަށެވެ.\nއަޒްމާން އިތުރަށް ވިދާޅުވީ މިފަދަ އިވެންޓްތައް ކުރިއަށް ގެންދެވެނީ ވަރަށް ގިނަ ފަރާތްތަކެއްގެ ދީލަތި އެހީތެރިކަމާއެކު ކަމަށާއި އެހެން ކަމުން މިފުރުޞަތުގައި އިވެންޓައް އެހީތެރިވެދިން ހުރިހާ ފަރާތްތަކަށް ޝުކުރުއަދާ ކުރާ ކަމަށެވެ.


SunOnline: Sociedad balikoh Barcelona in feshun rangalhu kohffi\nސޮސިއެޑާޑް ބަލިކޮށް ''ހާލުގައި'' އޮތް ބާސެލޯނާއިން ފެށުން ރަނގަޅުކޮށްފި\nޢަބްދުﷲ އައިމަން 16 Aug 2021, 09:26\nބާސެލޯނާގެ ވައިސް ކެޕްޓަން ޖެރާޑް ޕީކޭ ގޯލު ޖެހުމަށްފަހު އުފާފާޅު ކުރަނީ --- ފޮޓޯ//އޭއެފްޕީ\nއާ ސީޒަނުގެ ފުރަތަމަ މެޗުގައި ރެއާލް ސޮސިއެޑާޑް ބަލިކޮށް "ހާލުގައި ޖެހިފައި" އޮތް ބާސެލޯނާއިން ރަނގަޅު ފޯމެއްގައި ސްޕެނިޝް ލީގު ފަށައިފިއެވެ.\nބާސެލޯނާގެ ކޭމްޕް ނޫ ސްޓޭޑިއަމުގައި ކުޅުނު އެ މެޗުން ސޮސިއެޑާޑްގެ މައްޗަށް ހޯމް ޓީމުން ކުރި ހޯދީ 2-4 ގެ ނަތީޖާއަކުންނެވެ. ކުރީ ސީޒަނުގެ ތިންވަނަ ހޯދި ބާސެލޯނާއިން މި މޮޅާ އެކު ރަނގަޅު ފޯމެއްގައި ލީގު ފެށި އިރު، އެ ޓީމުގެ ވާދަވެރިން ކަމަށްވާ އެތުލެޓިކޯ މެޑްރިޑާއި، ރެއާލް މެޑްރިޑް ކުޅުނު މެޗުތައް އެ ޓީމުތަކުންވެސް ވަނީ ކާމިޔާބުކޮށްފައެވެ.\nބާސެލޯނާއިން އިއްޔެއާ ހިސާބަށް ވެސް ޓީމާ އަލަށް ގުޅުނު ތިން ކުޅުންތެރިއަކު އޮތީ ސްޕެނިޝް ލީގުގައި ރަޖިސްޓްރީ ނުކުރެވިއެވެ. ދެން ތިބި ކުޅުންތެރިންގެ މުސާރަ އިންތިހާއަށް ބޮޑުވެ ލަ ލީގާގެ ގަވާއިދުން ހިލާފުވުމާ ގުޅިގެން މި ފަހަރުގެ ޓްރާންސްފާ މާކެޓްގައި ހިލޭ ޓްރާންސްފާއެއްގައި ބާސެލޯނާ އަށް ބަދަލުވި މެމްފިސް ޑިޕޭ އާއި އެރިކް ގާސިއާގެ އިތުރުން ޖެނުއަރީ މަހު ބާސެލޯނާއާ ގުޅުނު އަލްބޭނިއާގެ ރޭއި މަނާޖްއަށް ކުޅެވޭނެ ކަމާ މެދު އޮތީ ޝައްކު އުފެދިފައެވެ.\nލީގު ފެށެން ވަގުތު ކުޑަތަން ވެފައިވަނިކޮށް އެ ކުޅުންތެރިން ރަޖިސްޓްރީ ކުރެވުނީ ބާސެލޯނާގެ ވައިސް ކެޕްޓަން ޖެރާޑް ޕީކޭގެ މުސާރަ ވަރަށް ބޮޑުތަނުން ކުޑަކުރަން ނިންމުމާ ގުޅިގެންނެވެ. ރިޕޯޓްތައް ބުނާގޮތުން ޕީކޭ އަށް މިހާރު ބާސެލޯނާގެ ކޮންޓްރެކްޓުން އަހަރަކު ޖެހޭނީ މީގެ 12 އަހަރު ކުރިން އޭނާ އަށް ލިބޭ މުސާރަ އަށް ވުރެ ދަށް އަދަދެކެވެ. ކުރިން ބާސެލޯނާ އިން މުސާރައިގެ ގޮތުގައި އަހަރަކު 10 ވަރަކަށް މިލިއަން ޑޮލަރު ލިބެމުން އައި ޕީކޭ އަށް ދެން އެ ކްލަބުން ލިބޭނީ ގާތްގަނޑަކަށް ތިން މިލިއަން ޑޮލަރު ކަމަށް ސްޕެއިނުގެ ނޫސްތަކުން ރިޕޯޓްކޮށްފައިވެއެވެ.\nރޭގެ މެޗުގެ ފުރަތަމަ ގޯލު ވެސް ޕީކޭ ޖަހައިދިން އިރު، ޑެންމާކުގެ ފޯވާޑް މާޓިން ބްރެތުވެއިޓް ވަނީ ބާސެލޯނާއަށް ދެ ގޯލު ޖަހައިދީފަ އެވެ. އެ ޓީމުގެ ހަތަރު ވަނަ ގޯލަކީ ސާޖިއޯ ރޮބާޓޯ ޖަހައިދިން ގޯލެކެވެ.\nއެ މެޗުގައި ރެއާލް ސޮސިއެޑާޑުން ޖެހި ދެ ގޯލު ޖެހީ ހުލެން ލޮބޭޓޭ އާއި މިކޭލް އޮޔާޒަބާލްއެވެ.


Case thah ithuru vaathee Malaysia gai fiyavalhu thah harukashi koffi | Mihaaru\nކޭސްތައް އިތުރުވާތީ މެލޭޝިއާގައި ފިޔަވަޅުތައް ހަރުކަށިކޮށްފި\nކުއާލަ ލަމްޕޫރުގައި މަގެއް ހުރަސް ކުރަން ބަޔަކު މަޑުކޮށްލައިގެން: މެލޭޝިއާގައި ފިޔަވަޅުތައް ވަނީ ހަރުކަށި ކޮށްފައި. --ފޮޓޯ:އޭއެފްޕީ\n13 އޮކްޓޯބަރ 2020 - 20:12\nކުއާލަ ލަމްޕޫރު (އޮކްޓޯބަރު 13) - ކޮރޯނާވައިރަހުގެ ކޭސްތައް އިތުރުވަމުންދާތީ މެލޭޝިއާގެ ވެރިރަށް ކުއާލަ ލަމްޕޫރާއި ބައެއް އެހެން ސްޓޭތުގައި ފިޔަވަޅުތައް ހަރުކަށިކޮށްފި އެވެ.\nމެލޭޝިއާގައި ކޮރޯނާވައިރަސް އެންމެ ފުރަތަމަ ފެތުރެން ފެށުމާ އެކު، މިދިޔަ މާޗް މަހު ވަނީ ހަރުކަށި ފިޔަވަޅުތައް އަޅައި ވަރަށް ބޮޑަށް ބަލި ކޮންޓްރޯލް ކޮށްފަ އެވެ. ދިރިއުޅުން އާއްމު ހާލަތަކަށް އައިސްފައި ވަނިކޮށް، ފަހަކަށް އައިސް ބައެއް ސަރަހައްދުތަކުން ކޮންމެ ދުވަހަކު ވެސް ވަނީ ކޭސްތައް އިތުރުވާން ފަށައިފަ އެވެ.\nމާދަމާ އިން ފެށިގެން އާ ފިޔަވަޅުތައް ތަންފީޒް ކުރާނީ ކުއާލަ ލަމްޕޫރާއި އަވަށްޓެރި ސެލަންގޯ އަދި އިދާރީ ވެރިރަށް ޕުތުރާޖާގަ އެވެ.\nޑިފެންސް މިނިސްޓަރު އިސްމާއިލް ސބްރީ ޔައުގޫބް ވިދާޅުވީ ސްކޫލްތަކާއި އަޅުކަންކުރާ ތަންތަން ވެސް ބަންދު ކުރަން ނިންމާފައިވާ ކަމަށެވެ. މީހުން ބޭރަށް ނުކުމެވޭނީ ވިޔަފާރި ކުރުން ފަދަ އަސާސީ ކަންކަމުގައި އެކަންޏެވެ. ކުޅިވަރާއި މުނިފޫހިފުލުވުމުގެ ހުރިހާ ހަރަކާތްތަކެއް ވެސް މިހާރު ވަނީ މަނާކޮށްފަ އެވެ. މި ފިޔަވަޅުތައް ސަބާ ސްޓޭޓުގައި ވެސް އަޅަން ވަނީ ނިންމައިފަ އެވެ.\nއިގްތިސާދަށް ހީނަރުކަން ކުރިމަތިވެދާނެތީ ވިޔަފާރިތައް އޮޕަރޭޓް ކުރުމުގެ ހުއްދަ ސަރުކާރުން ވަނީ ދީފަ އެވެ.\nމެލޭޝިއާގައި ކޭސްތައް އިތުރުވާން ފަށާފައި ވަނީ ސަބާ ސްޓޭޓުގައި މިދިޔަ މަހު ބޭއްވި އިންތިޚާބަށް ފަހު އެވެ. ބައެއް ފަރާތްތަކުން ތުހުމަތު ކުރި ގޮތުގައި ސިޔާސީ ބައެއް ފަރާތްތަކުން ވަނީ ކެމްޕޭން ކުރުމުގައި ބަލި ފަތުރަން ފުރުސަތު ފަހިކޮށްފަ އެވެ.\nމެލޭޝިއާ އިން މިހާތަނަށް ވަނީ ކޮރޯނާވައިރަހަށް 16,880 މީހުން ޕޮޒިޓިވްވެ 163 މީހުން މަރުވެފަ އެވެ. މިއަދު އެކަނިވެސް ވަނީ 660 މީހުން ޕޮޒިޓިވްވެފަ އެވެ.


Resort hadhan nuva faraathakun kurimathi laifi\nރިސޯޓު ހަދަން ނުވަ ފަރާތަކުން 13 ބީލަަން ލައިފި\nޓޫރިޒަމް މިނިސްޓްރީ: ރިސޯޓު ހަދަން ސަރުކާރުން ހުޅުވާލީ 16 ރަށުގެ ތެރެއިން ހަތް ރަށަށް، ނުވަ ފަރާ ތަކުން ބީލަން ހުށަހެޅި\nރިސޯޓު ހަދަން ސަރުކާރުން ހުޅުވާލި 16 ރަށުގެ ތެރެއިން ހަތް ރަށަކަށް ނުވަ ފަރާ ތަކުން ބީލަން ހުށަހަޅައިފި އެވެ.\nޓޫރިޒަމް މިނިސްޓްރީން ބުނީ ރިސޯޓު ހަދަން ބީލަމަށް ހުޅުވާލި 16 ރަށަށް 18 ބީލަން ފޮތް ގަނެފައިވާ ކަމަށެވެ. އަދި މި ރަަށްތަކުގެ ތެރެއިން ނުވަ ފަރާތަކުން ހަތް ރަށަށް 13 ބީލަން ހުށަހަޅާފައިވާ ކަމަށެވެ.\nއަވަސް އަށް އެނގިފައިވާ ގޮތުގައި މި ރަށްތަކަށް ބޮޑު ތަރުހީބެއް ވަނީ ލިބިގެން ގޮސްފަ އެވެ. އެގޮތުން މި ފަހަރު މާލެއާ ދުރުގެ އަތޮޅުތަކަށް ވެސް ރަނގަޅު ރެސްޕޯންސެއް ލިބިގެން ދިޔަ ކަމަށް އެ މިނިސްޓްރީން ބުނެފައިވެ އެވެ.\nބީލަން ހުށަހެޅި ހަތް ރަށް\nއެ މިނިސްޓްރީން އިތުރަށް ބުނީ މި ރަށްރަތަކަށް ހުށަހެޅި ޕްރޮޕޯޒަލްތަކުގެ ތެރެއިން، އެންމެ މަތިން ހުށަހަޅާފައިވާ ލީޒް އެކުއިޒިޝަން ކޮސްޓްގެ ފަރަގު މިނިމަމް ލީޒް އެކުއިޒިޝަން ކޮސްޓަށްވުރެ 140 ޕަސެންޓް އަށްވުރެއް އިތުރު ކަމަށެވެ. މި އަގުން ބަލާނަމަ މިއީ ގާތްގަނޑަކަށް ތިން ލައްކަ ޑޮލަރަށް ވިއްކަން ޖެހި މިނިމަން އެކުއެޒިޝން ކޮސްޓު 750،000 ޑޮލަރު ވަރަށް އިތުރު ވުމެކެވެ.\nސަރުކާރުން މި ރަށްތަށް ބިޑަށް ހުށަހެޅުމަށްފަހު ކުރިން އަގު ދަަށްކުރި އެވެ. އެގޮތުން ރަށް ދޫކޮށްފައި ވަނީ 30 ޕަސެންޓުގެ ޑިސްކައުންޓެއް ދީގެންނެވެ. ޓޫރިޒަމް މިނިސްޓްރީން ވަނީ ބީލަމަށް ލީ ރަށްތަކުގެ ތެރެއިން ކުރިމަތި ނުލާ ރަށްތައް އިތުރަށް ދިރާސާ ކުރަން ނިންމާފަ އެވެ.\nއިންވެސްޓްމެންޓް ފޯރަމް ޓޫރިޒަމް މިނިސްޓްރީ އޮފް ޓޫރިޒަމް + ޑރ. އަބްދުﷲ މައުސޫމް ރިސޯޓް ފޮރިން އިންވެސްޓްމެންޓް\nރިސޯޓު ހަދަން ނެރުނު 16 ރަށުގެ އަގު ދަށްކޮށްފި


Velana airport ge seaplane hanger ehen thanakah badhalukoffi | Mihaaru\nއެއާޕޯޓުގައި ސީޕްލޭންތައް މަރާމާތުކުރަން އަލަށް ހެދި ހެނގަރު. ފޮޓޯ: އެމްއޭސީއެލް\nވެލާނާ އެއާޕޯޓުގެ ސީ ޕްލޭން ހެނގަރު އެހެން ތަނަކަށް ބަދަލުކޮށްފި\n05 އޯގަސްޓް 2018 - 13:09\nއާ ހެނގަރު ހަދާފައި ވަނީ އެ އެއާޕޯޓުގެ އިރުމަތީ ފަރާތުގައި، އެއާޓްރެފިކް ކޮންޓްރޯލް ޓަވަރުގެ ފުރަގަހަށް ވާގޮތަށް އޮންނަ ފަޅުން 14،000 އަކަމީޓަރު ބިން ހިއްކައިގެންނެވެ. އެ ހެނގަރު ހެދީ އާ ރަންވޭ ވެސް ހަދާ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) ން އެވެ. އެ ހެނގަރުގެ އިތުރުން އެ ސަރަހައްދުގައި ސީ ޕްލޭންގެ އާ ޓާމިނަލް ހެދުމުގެ މަސައްކަތް އެ ކުންފުނިން އަންނަނީ ކުރަމުންނެވެ.\nއެމްއޭސީއެލް އިން ބުނީ މިހާރު އޮތީ ހަމައެކަނި ސިވިލް އޭވިއޭޝަންގެ އެސެސްމަންޓް ހެދުން ކަމަށެވެ.\nއެއާޕޯޓުގައި ސީޕްލޭންތައް މަރާމާތުކުރަން އަލަށް ހެދި ހެނގަރުތައް. ފޮޓޯ: އެމްއޭސީއެލް\nދުނިޔޭގެ އެންމެ ބޮޑެތި ބޯޓުފަހަރަށް ވެސް ޖެއްސޭ ފެންވަރަށް ހަދާ ޒަމާނީ ރަންވޭގެ މެދަށް ވާ ބައިގެ މަސައްކަތް ނުކުރެވި އޮތީ، އެތަނުގައި ހުރި ސީޕްލޭން ހެވީ މެއިންޓަނަންސް ހެނގަރު އެހެން ސަރަހައްދަކަށް ބަދަލުނުކުރެވިގެންނެވެ. ނަމަވެސް އާ ހެނގަރުގެ މަސައްކަތް ނިމުމުން ރަންވޭގެ މަސައްކަތް މިހާރު ވަނީ ފައިފަ އެވެ.\nއާ ރަންވޭގެ މެދުގައި ނުނިމި އޮތް ބައިގައި ސިމެންތި އާއި ހިލަވެއްޔާ އެކު އަޅާ ފަށަލައިގެ މަސައްކަތް މިހާރު ވަނީ ފަށައިފަ އެވެ. އަދި މެދުބައިގެ މަސައްކަތް ކުރިޔަށް އޮތް ދެ ހަފުތާއެއްހާ ދުވަހުގެ ތެރޭގައި ނިންމާލެވޭނެ ކަމަށް ވެސް އެމްއޭސީއެލް އިން ބުނެފައިވެ އެވެ.\nއިތުރު ލިޔުންތައް ސީޕްލޭން އެމްއޭސީއެލް ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް